(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΙΓ΄

Πέμπτη, 05 Μαΐου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων της Παρασκευής 6 Μαΐου 2022, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση σχεδίων νόμων:
 i. Οι Υπουργοί Υποδομών και Μεταφορών, Οικονομικών, Ανάπτυξης και Επενδύσεων, Εξωτερικών, Προστασίας του Πολίτη, Δικαιοσύνης, καθώς και ο Αναπληρωτής Υπουργός Οικονομικών κατέθεσαν στις 28.4.2022 σχέδιο νόμου: «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Χιλής», σελ.
 ii. Οι Υπουργοί Υποδομών και Μεταφορών, Οικονομικών, Ανάπτυξης και Επενδύσεων, Εξωτερικών, Προστασίας του Πολίτη, Δικαιοσύνης, καθώς και ο Αναπληρωτής Υπουργός Οικονομικών κατέθεσαν στις 28.4.2022 σχέδιο νόμου: «Κύρωση της Συμφωνίας Αεροπορικών Μεταφορών μεταξύ της Κυβέρνησης της Ελληνικής Δημοκρατίας και της Κυβέρνησης της Αραβικής Δημοκρατίας της Αιγύπτου, σελ.
 iii. Oι Υπουργοί Υποδομών και Μεταφορών, Οικονομικών, Ανάπτυξης και Επενδύσεων, Εξωτερικών, Προστασίας του Πολίτη, Δικαιοσύνης, Μετανάστευσης και Ασύλου, καθώς και ο Αναπληρωτής Υπουργός Οικονομικών κατέθεσαν στις 29.4.2022 σχέδιο νόμου: «Κύρωση της Αεροπορικής Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας», σελ.
 iv. Oι Υπουργοί Δικαιοσύνης, Οικονομικών, Εξωτερικών, καθώς και ο Αναπληρωτής Υπουργός Οικονομικών κατέθεσαν στις 29.4.2022 σχέδιο νόμου: «Κύρωση της Συμφωνίας μεταξύ του Υπουργείου Δικαιοσύνης της Ελληνικής Δημοκρατίας και του Υπουργείου Δικαιοσύνης του Κράτους του Κατάρ», σελ.
 v. Oι Υπουργοί Υγείας, Οικονομικών, Ανάπτυξης και Επενδύσεων, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Περιβάλλοντος και Ενέργειας, Προστασίας του Πολίτη, Δικαιοσύνης, Εσωτερικών, Μετανάστευσης και Ασύλου, Υποδομών και Μεταφορών, Ναυτιλίας και Νησιωτικής Πολιτικής, Κλιματικής Κρίσης και Πολιτικής Προστασίας, οι Υπουργοί Επικρατείας, καθώς και οι Αναπληρωτές Υπουργοί Οικονομικών, Υγείας και Εσωτερικών κατέθεσαν στις 3.5.2022 σχέδιο νόμου: «Γιατρός για όλους, ισότιμη και ποιοτική πρόσβαση στις υπηρεσίες του Εθνικού Οργανισμού Παροχής Υπηρεσιών Υγείας και στην Πρωτοβάθμια Φροντίδα Υγείας και άλλες διατάξεις», σελ.
2. Κατάθεση Εκθέσεων Διαρκών Επιτροπών:
 Α. Η Διαρκής Επιτροπή Παραγωγής και Εμπορίου καταθέτει τις Εκθέσεις της επί των σχεδίων νόμων του Υπουργείου Υποδομών και Μεταφορών:, σελ.
 i. «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Χιλής», σελ.
 ii. «Κύρωση της Συμφωνίας Αεροπορικών Μεταφορών μεταξύ της Κυβέρνησης της Ελληνικής Δημοκρατίας και της Κυβέρνησης της Αραβικής Δημοκρατίας της Αιγύπτου», σελ.
 iii. «Κύρωση της Αεροπορικής Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας», σελ.
 B. Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την Έκθεσή της στο σχέδιο νόμου του Υπουργείου Δικαιοσύνης: «Κύρωση της Συμφωνίας μεταξύ του Υπουργείου Δικαιοσύνης της Ελληνικής Δημοκρατίας και του Υπουργείου Δικαιοσύνης του Κράτους του Κατάρ», σελ.
3. Μόνη συζήτηση και ψήφιση επί της αρχής, των άρθρων και του συνόλου των σχεδίων νόμων του Υπουργείου Υποδομών και Μεταφορών:
 i. «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Χιλής», σελ.
 ii. «Κύρωση της Συμφωνίας Αεροπορικών Μεταφορών μεταξύ της Κυβέρνησης της Ελληνικής Δημοκρατίας και της Κυβέρνησης της Αραβικής Δημοκρατίας της Αιγύπτου», σελ.
 iii. «Κύρωση της Αεροπορικής Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας», σελ.
4. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης: «Κύρωση της Συμφωνίας μεταξύ του Υπουργείου Δικαιοσύνης της Ελληνικής Δημοκρατίας και του Υπουργείου Δικαιοσύνης του Κράτους του Κατάρ», σελ.

ΠΡΟΕΔΡΕΥΟΝΤΕΣ

ΑΘΑΝΑΣΙΟΥ Χ., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΟΜΙΛΗΤΕΣ

Α. Επί διαδικαστικού θέματος:
 ΑΘΑΝΑΣΙΟΥ Χ. , σελ.
 ΑΝΤΩΝΙΑΔΗΣ Ι. , σελ.
 ΓΙΑΝΝΑΚΟΠΟΥΛΟΥ Κ. , σελ.
 ΓΙΑΝΝΟΥΛΗΣ Χ. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΡΑΓΚΟΥΣΗΣ Ι. , σελ.

Β. Επί των σχεδίων νόμων του Υπουργείου Υποδομών και Μεταφορών:
 ΒΕΛΟΠΟΥΛΟΣ Κ. , σελ.
 ΒΙΛΙΑΡΔΟΣ Β. , σελ.
 ΓΙΑΝΝΑΚΟΠΟΥΛΟΥ Κ. , σελ.
 ΓΙΑΝΝΟΥΛΗΣ Χ. , σελ.
 ΓΚΟΚΑΣ Χ. , σελ.
 ΓΡΗΓΟΡΙΑΔΗΣ Κ. , σελ.
 ΔΕΛΗΣ Ι. , σελ.
 ΖΑΧΑΡΙΑΔΗΣ Κ. , σελ.
 ΘΕΟΧΑΡΗΣ Θ. , σελ.
 ΛΟΓΙΑΔΗΣ Γ. , σελ.
 ΠΑΠΑΔΟΠΟΥΛΟΣ Μ. , σελ.

Γ. Επί του σχεδίου νόμου του Υπουργείου Δικαιοσύνης:
 ΒΑΡΟΥΦΑΚΗΣ Ι. , σελ.
 ΚΟΚΚΑΛΗΣ Β. , σελ.
 ΚΟΜΝΗΝΑΚΑ Μ. , σελ.
 ΜΠΑΚΑΔΗΜΑ Φ. , σελ.
 ΜΠΟΥΚΩΡΟΣ Χ. , σελ.
 ΜΥΛΩΝΑΚΗΣ Α. , σελ.
 ΡΑΓΚΟΥΣΗΣ Ι. , σελ.
 ΣΚΑΝΔΑΛΙΔΗΣ Κ. , σελ.
 ΤΣΙΑΡΑΣ Κ. , σελ.
 ΤΣΙΓΚΡΗΣ Ά. , σελ.

Δ. ΠΑΡΕΜΒΑΣΕΙΣ:
 ΓΡΗΓΟΡΙΑΔΗΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΙΓ΄

Πέμπτη 5 Μαΐου 2022

Αθήνα, σήμερα στις 5 Μαΐου 2022, ημέρα Πέμπτη και ώρα 10.11΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΧΑΡΑΛΑΜΠΟΥ ΑΘΑΝΑΣΙΟΥ**.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 19-4-2022 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΙΒ΄ συνεδριάσεώς του, της Τρίτης 19 Απριλίου 2022, σε ό,τι αφορά την ψήφιση στο σύνολο του σχεδίου νόμου: «Εκσυγχρονισμός του θεσμικού πλαισίου για τη δραστηριοποίηση των πλοίων αναψυχής και των τουριστικών ημερόπλοιων, την ενίσχυση της ανταγωνιστικότητας του κλάδου των επαγγελματικών πλοίων αναψυχής και άλλες διατάξεις».)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, Χριστός Ανέστη! Χρόνια πολλά σε όλους!

Αρχικά, θα ήθελα να διαβάσω κάποιες ανακοινώσεις προς το Σώμα. Θα διαβάσω πρώτα αυτές που αφορούν στη σημερινή συζήτηση.

Οι Υπουργοί Υποδομών και Μεταφορών, Οικονομικών, Ανάπτυξης και Επενδύσεων, Εξωτερικών, Προστασίας του Πολίτη, Δικαιοσύνης, καθώς και ο Αναπληρωτής Υπουργός Οικονομικών κατέθεσαν στις 28-4-2022 σχέδιο νόμου: «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Χιλής».

Οι Υπουργοί Υποδομών και Μεταφορών, Οικονομικών, Ανάπτυξης και Επενδύσεων, Εξωτερικών, Προστασίας του Πολίτη, Δικαιοσύνης, καθώς και ο Αναπληρωτής Υπουργός Οικονομικών κατέθεσαν στις 28-4-2022 σχέδιο νόμου: «Κύρωση της Συμφωνίας Αεροπορικών Μεταφορών μεταξύ της Κυβέρνησης της Ελληνικής Δημοκρατίας και της Κυβέρνησης της Αραβικής Δημοκρατίας της Αιγύπτου».

Τέλος, οι Υπουργοί Υποδομών και Μεταφορών, Οικονομικών, Ανάπτυξης και Επενδύσεων, Εξωτερικών, Προστασίας του Πολίτη, Δικαιοσύνης, Μετανάστευσης και Ασύλου, καθώς και ο Αναπληρωτής Υπουργός Οικονομικών κατέθεσαν στις 29-4-2022 σχέδιο νόμου: «Κύρωση της Αεροπορικής Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας».

Παραπέμφθηκαν στην αρμόδια Διαρκή Επιτροπή.

Η Διαρκής Επιτροπή Παραγωγής και Εμπορίου καταθέτει τις εκθέσεις της επί των σχεδίων νόμων του Υπουργείου Υποδομών και Μεταφορών:

Α. «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Χιλής».

Β. «Κύρωση της Συμφωνίας Αεροπορικών Μεταφορών μεταξύ της Κυβέρνησης της Ελληνικής Δημοκρατίας και της Κυβέρνησης της Αραβικής Δημοκρατίας της Αιγύπτου» και

Γ. «Κύρωση της Αεροπορικής Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας».

Επίσης, οι Υπουργοί Δικαιοσύνης, Οικονομικών, Εξωτερικών, καθώς και ο Αναπληρωτής Υπουργός Οικονομικών κατέθεσαν στις 29-4-2022 σχέδιο νόμου: «Κύρωση της Συμφωνίας μεταξύ του Υπουργείου Δικαιοσύνης της Ελληνικής Δημοκρατίας και του Υπουργείου Δικαιοσύνης του Κράτους του Κατάρ».

Παραπέμφθηκε στην αρμόδια Διαρκή Επιτροπή.

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Δικαιοσύνης: «Κύρωση της Συμφωνίας μεταξύ του Υπουργείου Δικαιοσύνης της Ελληνικής Δημοκρατίας και του Υπουργείου Δικαιοσύνης του Κράτους του Κατάρ».

Τέλος, οι Υπουργοί Υγείας, Οικονομικών, Ανάπτυξης και Επενδύσεων, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Περιβάλλοντος και Ενέργειας, Προστασίας του Πολίτη, Δικαιοσύνης, Εσωτερικών, Μετανάστευσης και Ασύλου, Υποδομών και Μεταφορών, Ναυτιλίας και Νησιωτικής Πολιτικής, Κλιματικής Κρίσης και Πολιτικής Προστασίας, οι Υπουργοί Επικρατείας, καθώς και οι Αναπληρωτές Υπουργοί Οικονομικών, Υγείας και Εσωτερικών κατέθεσαν στις 3-5-2022 σχέδιο νόμου: «Γιατρός για όλους, ισότιμη και ποιοτική πρόσβαση στις υπηρεσίες του Εθνικού Οργανισμού Παροχής Υπηρεσιών Υγείας και στην Πρωτοβάθμια Φροντίδα Υγείας και άλλες διατάξεις».

Παραπέμπεται στην αρμόδια Διαρκή Επιτροπή.

Κυρίες και κύριοι συνάδελφοι, εισερχόμαστε στην ημερήσια και στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

1. Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου: «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Χιλής».

2. Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου: «Κύρωση της Συμφωνίας Αεροπορικών Μεταφορών μεταξύ της Κυβέρνησης της Ελληνικής Δημοκρατίας και της Κυβέρνησης της Αραβικής Δημοκρατίας της Αιγύπτου».

3. Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου: «Κύρωση της Αεροπορικής Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας».

Τα παραπάνω τρία νομοσχέδια ψηφίστηκαν στη Διαρκή Επιτροπή κατά πλειοψηφία και εισάγονται προς συζήτηση στην Ολομέλεια με τη διαδικασία του άρθρου 108 του Κανονισμού της Βουλής, δηλαδή, μπορούν να λάβουν τον λόγο όσοι έχουν αντίρρηση επί των κυρώσεων των συμβάσεων αυτών για πέντε λεπτά. Επίσης, τον λόγο μπορούν να λάβουν και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά, με την προϋπόθεση, βέβαια, ότι δεν θα μιλήσει ο Πρόεδρος της Κοινοβουλευτικής τους Ομάδας.

Η ψηφοφορία και των τριών συμβάσεων θα γίνει μετά από το τέλος της συζήτησής τους χωριστά και με τη σειρά που συζητήθηκαν. Η συζήτηση, όμως, όσων έχουν αντίρρηση θα γίνει ενιαία και επί των τριών και ο χρόνος θα είναι ανάλογος.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα συμφώνησε.

Η Νέα Δημοκρατία ψηφίζει υπέρ των συμβάσεων, ο ΣΥΡΙΖΑ έχει επιφυλαχθεί και στις τρεις.

Θα ήθελε κάποιος συνάδελφος να λάβει τον λόγο;

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, εγώ θα ήθελα τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Επομένως τον λόγο έχει ο κ. Γιαννούλης, ο εισηγητής του ΣΥΡΙΖΑ.

Ορίστε, κύριε Γιαννούλη, έχετε τον λόγο.

Εννοείται ότι ο χρόνος θα είναι πέντε λεπτά, αλλά επειδή είναι τρεις οι κυρώσεις, θα υπάρχει μια ανοχή. σας περιορίσει ο χρόνος.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ, κύριε Πρόεδρε.

Θα προσπαθήσω να μην κάνω κατάχρηση της ανοχής, αλλά έχουμε αφήσει ορισμένες εκκρεμότητες και από τη συζήτηση του θέματος στην αρμόδια επιτροπή. Θέλω να παρατηρήσω, βέβαια, ότι όσο περνούν οι ώρες τόσο επιδεινώνεται η εικόνα και ταυτόχρονα η επιβεβαίωση ότι έχουμε απέναντί μας μια Κυβέρνηση και έναν Πρωθυπουργό που προσπαθεί -και το επιτυγχάνει πολλές φορές- να συμπεριφέρεται ως κομματάρχης και όχι ως ηγέτης μιας χώρας. Είμαστε εν αναμονή του πακέτου μέτρων το οποίο προπαγανδίστηκε, πολυδιαφημίστηκε, ετεροπροσδιορίστηκε χρονικά και εν πάση περιπτώσει αναμένεται σήμερα, θεωρώντας ότι αυτή τη φορά θα έχει πραγματική αντιστοίχιση στα προβλήματα των Ελλήνων πολιτών.

Σε ό,τι αφορά, όμως, στις υποδομές και στις μεταφορές θα πρέπει να παραφράσω τη λαϊκή σοφία ότι η περίτεχνη και καλοπληρωμένη προπαγάνδα «όμορφα καίγεται», εξουδετερώνεται όταν αντιμετωπίζει την πραγματικότητα. Και αναφέρομαι στην παραίτηση-κόλαφο ανώτατου στελέχους της «ΕΡΓΟΣΕ», ο οποίος καταγγέλλει αυτά που περιγράφαμε τόσο καιρό εισπράττοντας αλαζονεία, αμετροέπεια, στόμφο, πρόζα και αντι-ΣΥΡΙΖΑ ρητορεία.

Η παραίτηση του στελέχους της «ΕΡΓΟΣΕ» και τα όσα καταγγέλλει για την υλοποίηση των συμβάσεων, που οδηγούν σε αναντιστοιχία της υποδομής των δικτύων του ΟΣΕ και των σιδηροδρομικών συγκοινωνιών, θα έπρεπε να αποτελεί ένα σοβαρό, μα πάρα πολύ σοβαρό ερέθισμα για να επανέλθει το Υπουργείο Υποδομών και Μεταφορών στην πραγματικότητα και όχι στις μακέτες που βλέπουν το φως της δημοσιότητας και στις χορηγούμενες αναρτήσεις στα μέσα κοινωνικής δικτύωσης.

Κύριε Παπαδόπουλε, γνωρίζετε -και θα το ξαναπώ για μία ακόμα φορά- ότι σας εκτιμώ προσωπικά και θεωρώ ιδιαίτερα γενναίο και έντιμο από την πλευρά σας που καλείστε και σήμερα να αναλάβετε το πολιτικό φορτίο της αντιπαράθεσης και της κριτικής για ένα κομμάτι των αερομεταφορών ή της λειτουργίας των αρχών πολιτικής αεροπορίας το οποίο δεν εμπίπτει στον στενό κύκλο των αρμοδιοτήτων σας. Θα έπρεπε πολλές φορές σε αυτήν την Αίθουσα να βρίσκεται απολογούμενος ο κ. Καραμανλής. Επιλέγει να δοξάζεται κρυπτόμενος. Δεν δοξάζεται κιόλας.

Εν πάση περιπτώσει, εν αναμονή ενός ακόμη διαγγέλματος του Πρωθυπουργού, του κ. Μητσοτάκη, ας δούμε τι συμβαίνει με την κύρωση των τριών συμφωνιών με τη Χιλή, την Αίγυπτο, και τη Σαουδική Αραβία. Σας είπα και χθες ότι τίθεται με πολύ μεγάλη σαφήνεια το ζήτημα της ασφάλειας. Συνδέεται η υλοποίηση αυτών των συμβάσεων και των συμφωνιών με τον λειτουργικό τρόπο και τη διαχείριση των ελληνικών αεροδρομίων, είτε αυτών που ανήκουν στον στενό πυρήνα του δημοσίου είτε αυτών που εκχωρήθηκαν στη «FRAPORT» μετά από τη χρεοκοπία της χώρας και τις ασφυκτικές πιέσεις και από τους δανειστές. Είναι η περίοδος που η χώρα σχεδόν έχει χάσει την εθνική της κυριαρχία, γιατί κάποιοι συνέβαλαν στη χρεοκοπία της. Για όλα αυτά τα αεροδρόμια απαιτείται η ύπαρξη μηχανισμών ελέγχων και προσώπων που θα διασφαλίζουν την ομαλή λειτουργία τους. Σε αυτό έχετε αποτύχει χαρακτηριστικά και αυτό δημιουργεί την οδύνη και την ανασφάλεια των πολιτών, των επιβατών, των εμπλεκομένων, των λειτουργών στις αερομεταφορές και στην αεροπλοΐα.

Σας είπα και προχθές στην επιτροπή και διαβάζω το δελτίο Τύπου που εκδόθηκε στις 7 Ιανουαρίου του 2022 για την έναρξη λειτουργίας της Αρχής Πολιτικής Αεροπορίας. Προκλητικά είχατε δημιουργήσει τις συνθήκες του φαινομένου «Στάσση». Διότι, ξέρετε, με τη Νέα Δημοκρατία πλέον έχουμε φαινόμενα με ονοματεπώνυμο.

Πρώτα, προέκυψε το φαινόμενο «Γεωργαντά». Τι λέει; «Εξαργύρωσε τις κομματικές εξυπηρετήσεις για να παραμένεις στην εξουσία». Μετά πήγαμε στο φαινόμενο «Στάσση»: «Εξαργύρωσε την κομματική διαδρομή και τις σχέσεις σου. Δεν πειράζει αν τα τυπικά προσόντα σου έχουν και διαφορετικές αναγνώσεις, αλλά μπορείς και έχεις το δικαίωμα -"χαλάλι σου", λέει και η κ. Καραμανλή- να αμείβεσαι με 1.000 ευρώ την ημέρα ως επικεφαλής της ΔΕΗ».

Είχαμε το φαινόμενο «Δούκα-Λιβανού», με την εποποιία της Ηλείας. Τώρα έχουμε το φαινόμενο «Αρχής Πολιτικής Αεροπορίας». Ο κ. Τσίτουρας δεν αρκέστηκε στο ισόποσο με τον μισθό του γενικού γραμματέα και θεώρησε ότι έπρεπε να αμείβεται με το διπλάσιο ποσό. Το κατάφερε με απόφαση του κ. Καραμανλή. Τώρα είναι εν αναμονή και ο διοικητής της Υπηρεσίας Πολιτικής Αεροπορίας, που περιμένει νομοθετική ρύθμιση για τον διπλασιασμό του μισθού του. Γιατί να μην το κάνει; Τι καλύτερο έχουν, δηλαδή, οι νέοι μάνατζερ του ΕΦΚΑ, οι νέοι επικεφαλής των νέων διευθύνσεων της ΔΕΗ και του ΔΕΔΔΗΕ; Δεν έχουν λιγότερη κομματική προϋπηρεσία για να μη δικαιούνται και αυτοί 8.000 ή 6.000 ευρώ;

Η ουσία, όμως, είναι η εξής. Με μια σειρά παρεμβάσεων μετά από αυτό το διθυραμβικό δελτίο Τύπου ότι λειτουργεί η Αρχή Πολιτικής Αεροπορίας, μπαίνει σε εφαρμογή ο ν.4757/2020, θα λειτουργούν όλα από την Αθήνα με έλεγχο από τηλεραντάρ. Τα περιφερειακά αεροδρόμια -και έχουμε πολλά περιφερειακά αεροδρόμια σε αυτή τη χώρα, γιατί είμαστε μια νησιωτική περιοχή, μια νησιωτική χώρα- θα επιτηρούνται με ραντάρ εξ αποστάσεως από την Αθήνα.

Δεν κάνουμε λόγο για την έννοια της αποκέντρωσης. Καταρρίπτουμε και αποδομούμε δομές που έχουν σχέση με την ασφάλεια και τη λειτουργία των αεροδρομίων και πού φτάνουμε; Φτάνουμε στην απαξίωση των περιφερειακών αεροδρομίων, η ασφάλεια των οποίων αποτελεί κομβικό σημείο για να μπορούμε να επικυρώνουμε ή να συναινούμε και στις διεθνείς διμερείς συμφωνίες.

Μετά από την ανακοίνωση της Αρχής Πολιτικής Αεροπορίας, κύριε Υφυπουργέ, υπήρξε μια συμφωνία με την EASA. Την ξέρετε. Είναι ο διεθνής φορέας ο οποίος πιστοποιεί το αν λειτουργούν και τηρούνται όσα προβλέπονται στους διεθνείς κανόνες λειτουργίας των αεροδρομίων και της ασφάλειας των πτήσεων.

Εκεί, λοιπόν, διαπιστώνεται ότι, παρά τη δεδηλωμένη επάρκεια, τον αυτοθαυμασμό και τον κομπασμό του νεοφυούς αυτού σχήματος, με την Αρχή Πολιτικής Αεροπορίας, υπάρχει, όπως ο λαός μας το λέει, η «καβάτζα» μιας διμερούς συμφωνίας πιο εξειδικευμένης, γιατί υπάρχει το ενδεχόμενο να μην μπορεί η Αρχή Πολιτικής Αεροπορίας να ανταποκριθεί στα καθήκοντα που έχει εξ αντικειμένου, αλλά και της αναθέτει το νομοθετικό πλαίσιο το οποίο εσείς εισήγατε και ψηφίστηκε στη Βουλή.

Σας είχα υποσχεθεί ότι δεν αρκεί ο δικός μας αντιπολιτευτικός λόγος. Δεν αρκεί να λέω εγώ ή να καταγγέλλω το πόσο αδρανής, το πόσο παρελκυστική είναι η προσπάθεια με την οποία και στο κομμάτι των αερομεταφορών νομοθετείτε, πράττετε και αποφασίζετε.

Σας είχα υποσχεθεί ότι θα σας καταθέσω μια σειρά από έγγραφα και εμπιστευτική αλληλογραφία, όπου οι άνθρωποι του πεδίου, αερολιμενάρχες με μεγάλη τεχνογνωσία, στελέχη των αεροπορικών αρχών τα τελευταία χρόνια, σας επισημαίνουν, καταγγέλλουν, αγωνιούν, αναζητούν πώς θα γίνει ο λόγος πράξη και βάζουν ερωτήματα, τα οποία έχουν μείνει αναπάντητα εδώ και αρκετούς μήνες.

Πέρα από όλα τα υπόλοιπα, θέλω να σας διαβάσω ένα που είναι χαρακτηριστικό. Έρχεται από τη Ρόδο, τον πρώτο μήνα του 2022.

Εκεί υπήρξε, λοιπόν, μία άσκηση. Έχω μπροστά μου ένα εμπιστευτικό έγγραφο προς τον διοικητή της Υπηρεσίας Πολιτικής Αεροπορίας και τις αρμόδιες υπηρεσίες -γιατί υπάρχει και αυτό το πρωτότυπο, ότι θεσμοθετήσατε την Αρχή Πολιτικής Αεροπορίας και ξαφνικά αναθέσατε στην Υπηρεσία Πολιτικής Αεροπορίας να εκτελεί το έργο της Αρχής Πολιτικής Αεροπορίας, μέχρις ότου η Αρχή Πολιτικής Αεροπορίας, για την οποία διασφαλίσατε μόνο την αύξηση του μισθού του επικεφαλής, να μπορέσει να τεθεί σε λειτουργία.

Στη Ρόδο, λοιπόν, στις 5-01-2022, υπήρχε μια σύσκεψη προετοιμασίας για μία άσκηση μεγάλης κλίμακας που την οργάνωνε η «FRAPORT». Ως φορέας λειτουργίας, τέθηκε από τον εκπρόσωπο της «FRAPORT» το ζήτημα ορισμού προανακριτικού υπαλλήλου για ένα ενδεχόμενο ατύχημα, όπως προέβλεπε η άσκηση. Προσέξτε, ένα ατύχημα στο αεροδρόμιο της Ρόδου «ΔΙΑΓΟΡΑΣ», ένα διεθνές αεροδρόμιο όπου την τουριστική περίοδο, καταλαβαίνετε, ότι πολλαπλασιάζεται η κίνηση και οι ανάγκες λειτουργίας, είναι κάτι πολύ σημαντικό.

Και άρχισε η πρώτη κολοκυθιά. Αυτό θα μπορούσε να έχει συμβεί και στην πραγματικότητα. Άρχισε, λοιπόν, η κολοκυθιά. Προανακριτικός υπάλληλος ποιος θα είναι; Η Αστυνομία; Ο αερολιμενάρχης; Οι αερολιμενικές αρχές, οι οποίες στην ουσία καταργούνται, γιατί πλέον την ευθύνη προσωρινά την έχει η Υπηρεσία Πολιτικής Αεροπορίας; Αυτή, όπως γνωρίζετε, κυρίως ευθύνεται για το ζήτημα του ελέγχου της εναέριας κυκλοφορίας. Όλα αυτά κατέληξαν –αφού τελείωσε η κολοκυθιά- στο ότι αφήνουμε το θέμα για μετά, γιατί δεν μπορούμε να το λύσουμε.

Σε μία άσκηση ετοιμότητας, λοιπόν, για ένα ζήτημα ενός ατυχήματος που συνέβη και έπρεπε να διερευνηθεί άμεσα, η κατάληξη ήταν «δεν μπορούμε να βρούμε άκρη, το αφήνουμε για μετά». Η ενημέρωση της Υπηρεσίας Πολιτικής Αεροπορίας συνέβη στις 12-01-22, …

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε Γιαννούλη.

**ΧΡΗΣΤΟΣ ΓΙΑΝΝΟΥΛΗΣ:** …το περιστατικό είναι από τις 05-01-22, θα το καταθέσω.

Και θα σας καταθέσω, για να μην καταχραστώ και άλλο τον χρόνο σας, όλα αυτά τα έγγραφα.

**ΙΩΑΝΝΗΣ ΑΝΤΩΝΙΑΔΗΣ:** Τι να καταθέσετε;

**ΧΡΗΣΤΟΣ ΓΙΑΝΝΟΥΛΗΣ:** Αυτά, κύριε συνάδελφε, είναι η πραγματικότητα. Ταξιδεύετε με αεροπλάνο; Γιατί κουνάτε και το κεφάλι και ειρωνεύεστε. Ταξιδεύετε; Θέλετε να νιώθετε ασφαλείς μπαίνοντας σε αεροδρόμιο;

**ΙΩΑΝΝΗΣ ΑΝΤΩΝΙΑΔΗΣ:** Μιλάτε δεκαπέντε λεπτά και δεν λέτε τίποτα!

**ΧΡΗΣΤΟΣ ΓΙΑΝΝΟΥΛΗΣ:** Μην μου κουνάτε το χέρι, μην φωνάζετε! Εδώ δεν είναι θέατρο. Αν μιλάω δεκαπέντε λεπτά; Είστε Πρόεδρος;

**ΠΡΟΕΔΡΕΥΩΝ (Χαράλαμπος Αθανασίου):** Ελάτε, παρακαλώ.

Κύριε Αντωνιάδη, μην διακόπτετε, παρακαλώ.

Παρακαλώ, κύριε Γιαννούλη, συνεχίστε. Παρακαλώ, ολοκληρώστε.

**ΧΡΗΣΤΟΣ ΓΙΑΝΝΟΥΛΗΣ:** Με τα ψέματα βγήκατε στην εξουσία και δεν θέλετε να ακούγονται;

**ΠΡΟΕΔΡΕΥΩΝ (Χαράλαμπος Αθανασίου):** Κύριε Αντωνιάδη, ο εισηγητής έχει κάνει μια τοποθέτηση. Μπορεί να διαφωνείτε…

**ΙΩΑΝΝΗΣ ΑΝΤΩΝΙΑΔΗΣ:** Βάλτε έναν χρόνο, για να ξέρουμε πόση ώρα είναι.

**ΠΡΟΕΔΡΕΥΩΝ (Χαράλαμπος Αθανασίου):** Ελάτε τώρα, είναι τρία νομοσχέδια.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, πάρτε τον κ. Αντωνιάδη να συμπροεδρεύσει.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Γιαννούλη, παρακαλώ μην κάνετε διάλογο και ολοκληρώστε.

**ΧΡΗΣΤΟΣ ΓΙΑΝΝΟΥΛΗΣ:** Ο κ. Αντωνιάδης προφανώς ενοχλείται να ακούει την αλήθεια για το ότι έχετε αποδιοργανώσει όλη τη χώρα και στο κομμάτι των αερομεταφορών. Θέλετε να κάνετε τον συμπρόεδρο; Μπορείτε να τον κάνετε, να σας ορίσει το Προεδρείο της Βουλής.

**ΠΡΟΕΔΡΕΥΩΝ (Χαράλαμπος Αθανασίου):** Μην κάνετε διάλογο, σας παρακαλώ.

**ΧΡΗΣΤΟΣ ΓΙΑΝΝΟΥΛΗΣ:** Θα καταθέσω, λοιπόν, μια σειρά από εμπιστευτικές αναφορές και αλληλογραφία από διάφορα αεροδρόμια της χώρας που καταλήγουν στα εξής συμπεράσματα:

Πρώτον, υπάρχει ζήτημα και για την τουριστική περίοδο. Υπάρχει ζήτημα λειτουργίας και επάρκειας στα περιφερειακά, κυρίως, αεροδρόμια. Πέρα από την έλλειψη προσωπικού, ανδρών και γυναικών, σε κρίσιμες ειδικότητες, υπάρχει και η μεγάλη σύγχυση των αρμοδιοτήτων της δικαιοδοσίας, με αποτέλεσμα στα ελληνικά αεροδρόμια να μην διενεργούνται έλεγχοι για τις ευθύνες αεροπορικών εταιρειών, εάν δεν συμπεριφερθούν κατάλληλα στους επιβάτες

Δεύτερον, υπάρχει πρόβλημα αρμοδιοτήτων σε σχέση με τον έλεγχο των πληρωμάτων.

Κύριε Αντωνιάδη, εγώ όταν μπαίνω σε ένα αεροπλάνο, απαιτώ από τη χώρα μου, όπως γίνεται σε όλες τις δημοκρατίες και τις ευρωπαϊκές χώρες, να ελέγχεται εάν το πλήρωμα έχει κάνει χρήση αλκοόλ. Αυτό προβλέπουν οι διεθνείς κανονισμοί. Αυτό δεν γίνεται και εσείς γελάτε ή θεωρείτε ότι είναι μια διαδικασία «άντε να τελειώνουμε, να φύγουμε να πάμε στην εκλογική μας περιφέρεια». Όχι, δεν είναι έτσι!

Εν πάση περιπτώσει, δεν υπάρχουν πλέον οι διαδικασίες για την προστασία των επιβατών με αναπηρία. Αυτά συμβαίνουν σήμερα στα ελληνικά αεροδρόμια λόγω της αποδιοργάνωσης με τη νομοθετική πρωτοβουλία της Κυβέρνησης. Ακόμη, υπάρχει μια σειρά παρεμβάσεων και παραλείψεων που είναι κραυγή αγωνίας αυτών των ανθρώπων –τις καταθέτω- σε σχέση με την ασφάλεια, με τον έλεγχο των πτήσεων, με τον έλεγχο των σχέδιων πτήσεων, με τον έλεγχο της διαδικασίας εσωτερικής κυκλοφορίας μέσα στα αεροδρόμια και τις πίστες, μια σειρά από παραλείψεις που μας οδηγούν πάρα πολλά χρόνια πίσω.

Κλείνω, κύριε Παπαδόπουλε, με κάτι που σας οφείλω. Κατ’ αρχάς τα καταθέτω αυτά για να τα δείτε. Ελπίζω να μη χρειαστεί να τα δημοσιοποιήσουμε και με άλλον τρόπο, για να μην βρεθούμε πάλι κατηγορούμενοι από τον προφήτη της αντι-ΣΥΡΙΖΑ υστερίας των τελευταίων τριών ετών, τον πολιτικό σας προϊστάμενο κ. Καραμανλή.

(Στο σημείο αυτό ο Βουλευτής κ. Χρήστος Γιαννούλης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κλείνω με το θέμα της Μήλου, γιατί έχουμε ανοίξει έναν διάλογο γι’ αυτήν τη νέα πρωτοτυπία με τη μετατροπή του αεροδρομίου της Μήλου, μάλλον, σε παιδότοπο ή αεροδρόμιο-lego.

Με διαβεβαιώσατε χθες ότι η σύμβαση που υπεγράφη μεταξύ του δήμου και της Υπηρεσίας Πολιτικής Αεροπορίας δεν προβλέπει τη χρήση του αεροδρομίου χωρίς να τηρούνται όλα τα μέτρα ασφαλείας και όλοι οι ευρωπαϊκοί κανονισμοί που προβλέπονται για τη λειτουργία του αεροδρομίου.

Εδώ, λοιπόν, θέτουν οι ίδιοι οι εργαζόμενοι, αλλά και οι φορείς που τους εκπροσωπούν, ένα ζήτημα πολύ σημαντικό. Το αεροδρόμιο της Μήλου με έναν τηλεπικοινωνιακό υπάλληλο μπορεί να λειτουργήσει συγκεκριμένες ώρες. Στη συμφωνία, στο μνημόνιο που υπεγράφη, θεωρείται ότι εκτός των ωρών που υπάρχουν εμπορικές πτήσεις, θα δίνεται η δυνατότητα από την ανατολή έως τη δύση του ηλίου ένας δημοτικός υπάλληλος να ανοίγει το αεροδρόμιο -και να αυξάνονται οι ευθύνες του χειριστή ή των συμμετεχόντων- για να γίνονται ή αεραθλητικές πτήσεις με ιδιωτικά αεροσκάφη ή τουριστικές πτήσεις ή πτήσεις μεταφοράς ή general πτήσεις μικρών ιδιωτικών αεροσκαφών. Αυτό είναι το περιεχόμενο της σύμβασης.

Θα σας ξαναρωτήσω λέγοντας το εξής: Το πρότυπο της Ευρώπης και της Αμερικής για τα Unicom –όπως λέγονται- αεροδρόμια προβλέπει την παρουσία ελεγκτών, τηλεπικοινωνιακών, πυροσβεστικής κάλυψης, αστυνομικής κάλυψης και αερολιμενικού ελέγχου. Απ’ όλα αυτά σε αυτή τη συμφωνία της Μήλου, για να καταλαβαίνουν και όσοι μας παρακολουθούν, δεν υπάρχει τέτοια πρόβλεψη. Υπάρχει ένας δημοτικός υπάλληλος και η ευθύνη αυτού που θα κάνει χρήση το αεροδρόμιο, εκτός των εμπορικών πτήσεων.

Θέλω ξανά μια σαφή απάντηση. Τι από τα δύο ισχύει; Αν ισχύει αυτό που περιγράφω, λυπάμαι αλλά ανοίγετε μια κερκόπορτα που μπορεί να οδηγήσει σε πάρα πολύ σοβαρά προβλήματα.

Ευχαριστώ πάρα πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε.

Ο ειδικός αγορητής του Κινήματος Αλλαγής κ. Χρήστος Γκόκας έχει τον λόγο.

**ΧΡΗΣΤΟΣ ΓΚΟΚΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, αναμφίβολα στην επικαιρότητα σήμερα κυριαρχεί το μεγάλο ζήτημα της ακρίβειας στην ηλεκτρική ενέργεια που έχει προκαλέσει ηλεκτροσόκ σε νοικοκυριά και επιχειρήσεις. Γι’ αυτό αναμένονται οι εξαγγελίες του κυρίου Πρωθυπουργού, πολύ καθυστερημένα. Περιμένουμε να ακούσουμε τι θα πει για τις τιμές χρέωσης προς τους καταναλωτές ηλεκτρικής ενέργειας που προκαλούν σοκ σε νοικοκυριά και επιχειρήσεις και θα πρέπει να αντιμετωπίζονται, φυσικά, με τον ανάλογο τρόπο και -κατά τη γνώμη μας- στο πλαίσιο των σχετικών κοινοβουλευτικών διαδικασιών.

Για το θέμα αυτό τόσο η Νέα Δημοκρατία, ο κ. Μητσοτάκης, όσο και ο ΣΥΡΙΖΑ, ο κ. Τσίπρας, έχουν τις δικές τους ευθύνες. Ενδεικτικά να αναφέρω την απολιγνιτοποίηση που ξεκίνησε επί ΣΥΡΙΖΑ και προχώρησε ταχύτατα στη βίαιη απολιγνιτοποίηση η Νέα Δημοκρατία, το Χρηματιστήριο Ενέργειας που ήταν πρόταση ΣΥΡΙΖΑ και το συνεπακόλουθο της ρήτρας αναπροσαρμογής.

Εμείς έχουμε έγκαιρα προτείνει μια σειρά μέτρα για την αντιμετώπιση της ακρίβειας και ειδικότερα το πλαφόν στην τιμή της ενέργειας -στη λιανική τιμή ενέργειας- που είναι σύμφωνη και με την πρόταση της Ευρωπαϊκής Επιτροπής και την έχει παρουσιάσει αναλυτικά ο Πρόεδρός μας ο κ. Ανδρουλάκης. Θα αναφερθούμε σε αυτή την πρόταση με την κατάθεση σχετικής τροπολογίας, αλλά και στις ευθύνες που υπάρχουν από την πλευρά της Κυβέρνησης. Η πρόταση αυτή, όπως είπα, αναφέρεται σε πλαφόν στην τιμή της λιανικής με αφετηρία έναν χρόνο πριν, αλλά και στα χρέη που έχουν συσσωρευτεί από τις υψηλές χρεώσεις όλο αυτό το διάστημα.

Θέλω να πιστεύω ότι η Κυβέρνηση θα ανοίξει αυτόν τον διάλογο σε επίπεδο Βουλής με τη συζήτηση των τροπολογιών, που από ό,τι γνωρίζω κι άλλα κόμματα της Αντιπολίτευσης ετοιμάζονται να καταθέσουν. Βέβαια, για τις τροπολογίες δεν έχουμε την καλύτερη εμπειρία μέχρι σήμερα. Η Κυβέρνηση ποτέ δεν αποδέχθηκε να συζητηθούν τροπολογίες της Αντιπολίτευσης και μάλιστα και σε πολύ συναφή νομοσχέδια με το περιεχόμενο αυτών.

Όσον αφορά στην κύρωση των τριών διεθνών συμβάσεων που έχουν ως στόχο να προωθηθούν οι συνεργασίες στον τομέα των αερομεταφορών, αλλά και των διεθνών αεροπορικών υπηρεσιών μεταξύ της χώρας μας και των κρατών της Χιλής, της Αιγύπτου και της Σαουδικής Αραβίας, είναι συμβάσεις που ταυτόχρονα προωθούν την ενδυνάμωση των οικονομικών σχέσεων της χώρας μας με τα κράτη αυτά. Με την εφαρμογή τους αναμένεται η αναβάθμιση και η καλύτερη εξυπηρέτηση των επιβατικών, αλλά και των εμπορευματικών μεταφορών με ασφάλεια για τους πολίτες και τα εμπορεύματα, αλλά και η ενίσχυση και τόνωση και άλλων δραστηριοτήτων και συνεργασιών σε διάφορους τομείς καθώς με πολλές ακόμα χώρες δεν έχουν αναπτυχθεί ιδιαίτερα οι οικονομικές σχέσεις και συνεργασίες. Ενδεικτικά αναφέρω τους τομείς εμπορίου, μεταφορών, τεχνολογίας, ενέργειας, τουρισμού, επενδύσεων. Δεν έχουν εξαντληθεί και οι δυνατότητες που προκύπτουν όσον αφορά σε νέα πεδία συνεργασίας με χώρες που ήδη υπάρχουν σχέσεις σε κάποιο επίπεδο. Προφανώς, η χώρα μας με τη γεωπολιτική της θέση και τη συμμετοχή της στην Ευρωπαϊκή Ένωση μπορεί να προσφέρει σ’ αυτό το πλαίσιο και πρέπει να επιδιώκει τη διεύρυνση των σχέσεων της με νέες συνεργασίες.

Αυτές οι συμβάσεις, όπως είπαμε και στην επιτροπή, ρυθμίζουν ένα νομοθετικό πλαίσιο αεροπορικών υπηρεσιών για την ανάπτυξη διμερών σχέσεων στον αεροπορικό τομέα μεταξύ των συμβαλλομένων κρατών και οπωσδήποτε θα πρέπει να εξετάζεται αν προκύπτουν και άλλα ζητήματα περαιτέρω σε σχέση με αρμοδιότητες, ασάφειες, προβλήματα και δυσλειτουργίες, όταν στην πράξη εφαρμοστεί και υλοποιηθεί το περιεχόμενο αυτών των συμβάσεων που συζητάμε σήμερα. Έχουν βασικά την ίδια δομή. Έχουν προστεθεί κάποια επιπλέον άρθρα στη συμφωνία με τη Σαουδική Αραβία. Βεβαίως αυτές οι προβλέψεις σε αυτά τα άρθρα όπως αναφέρονται ενδεικτικά για τις διατροφικές υπηρεσίες, την περιβαλλοντική προστασία, το κάπνισμα και τις απαγορεύσεις του θα πρέπει να συμπεριληφθούν και να συμπεριλαμβάνονται και σε άλλες συμφωνίες νέες ή σε όποιες τροποποιήσουν υφιστάμενες.

Η σημασία για την κάθε χώρα είναι ξεχωριστή. Με την Αίγυπτο υπάρχουν ήδη αρκετές συνεργασίες σε τομείς όπως το εμπόριο, οι εξαγωγές, ο τουρισμός, αλλά και στον τομέα της ενέργειας με πολλές επιπτώσεις γεωπολιτικής σημασίας, είτε με την προοπτική κατασκευής του αγωγού EastMed είτε με το υποθαλάσσιο καλώδιο ηλεκτρικής σύνδεσης.

Αντίστοιχα η Χιλή έχει ένα άλλο ενδιαφέρον. Είναι μια μακρινή χώρα με τις περισσότερες διεθνείς συμφωνίες ελεύθερου εμπορίου στον κόσμο. Πλέον δίνεται η δυνατότητα και στη χώρα μας να ενισχύσει συναλλαγές και συνεργασίες. Μια χώρα με τουρισμό, μεγάλη ιστορία και πολιτισμό. Η Σαουδική Αραβία είναι μια ταχύτατα αναπτυσσόμενη χώρα και μπορούν να ενδυναμωθούν οι διμερείς σχέσεις ιδιαίτερα στους τομείς του εμπορίου, της τεχνολογίας και του τουρισμού.

Θα ήθελα να κάνω μόνο μια αναφορά πριν κλείσω στα θέματα ασφάλειας. Ιδιαίτερα στα θέματα ασφάλειας και κανονισμού πτήσεων επιβάλλεται κατ’ αρχάς να εξαντλείται κάθε δυνατότητα για την αυστηρή τήρηση όσων διατάξεων και προτύπων έχουν θεσπιστεί από τον Διεθνή Οργανισμό Πολιτικής Αεροπορίας και την Ευρωπαϊκή Ένωση αλλά και από τα συμβαλλόμενα μέρη ιδιαίτερα για τις πτήσεις στον εναέριο χώρο τους. Έχουμε κάνει πολλές συζητήσεις για τα θέματα αυτά όπως κατά τη συζήτηση και ψήφιση του σχετικού νομοσχεδίου για τον εκσυγχρονισμό των δύο υπηρεσιών, την Υπηρεσία Πολιτικής Αεροπορίας και την Αρχή Πολιτικής Αεροπορίας, την ΑΠΑ. Είχαμε τονίσει από τότε ότι η λειτουργία της ΑΠΑ ως μια πραγματικά ανεξάρτητης αρχής και εποπτείας θα πρέπει να πραγματοποιείται κατ’ αρχάς χωρίς αλληλοεπικαλύψεις με τους άλλους φορείς.

Έχουμε ήδη εκφράσει τις αμφιβολίες και τη διαφωνία μας σχετικά με τον τρόπο άσκησης ελέγχου εποπτείας στα περιφερειακά αεροδρόμια χωρίς τις περιφερειακές αρχές ελέγχου των αεροδρομίων αφού οι περισσότερες από αυτές τις αρμοδιότητες δεν μπορούν να ασκηθούν μόνο με την τεχνολογία και από απόσταση. Ήδη καταγράφονται πάρα πολλά προβλήματα. Ενώ, επίσης, είναι δεδομένα τα θέματα επάρκειας του προσωπικού και στην περιφέρεια, στους επιθεωρητές και γενικότερα στο προσωπικό. Ήδη για μερικά περιφερειακά αεροδρόμια αναφέρονται από τοπικούς φορείς, δημοτικούς, περιφερειακούς ή επαγγελματικούς προβλήματα που προκύπτουν κατά την εφαρμογή πρόσφατων νομοθετικών ρυθμίσεων. Ο τρόπος που επιχειρείται η εφαρμογή αυτή επιφέρει μεγάλες οικονομικές επιβαρύνσεις λόγω χρονοχρέωσης στη ρύθμιση της κυκλοφορίας και της στάθμευσης, άσχετα αν αυτή οφείλεται σε τρίτους και αστάθμητους παράγοντες. Επίσης, περιορίζονται οι διαθέσιμοι χώροι δημιουργώντας συνθήκες κυκλοφοριακής συμφόρησης όπως παραδείγματος χάριν στο αεροδρόμιο της Μυκόνου. Οι τοπικοί φορείς αντιμετωπίζουν μια κατάσταση για την οποία κανένας δεν φρόντισε να τους ενημερώσει.

Ένα άλλο σημαντικό ζήτημα εν όψει του καλοκαιριού και της αναμενόμενης αύξησης της τουριστικής κίνησης αφορά στη λειτουργία και κυρίως στην ασφάλεια, που είναι και το σημαντικότερο θέμα ιδιαίτερα στα δεκαπέντε περιφερειακά αεροδρόμια αλλά και την υποστελέχωση σημαντικών υπηρεσιών στον τομέα της πολιτικής αεροπορίας γενικότερα. Έγινε αναφορά στην προηγούμενη συζήτηση στην επιτροπή, σήμερα από τον συνάδελφο που προηγήθηκε και είναι γνωστό και σε εσάς, κύριε Υπουργέ, σχετικό υπόμνημα του Πανελλήνιου Συλλόγου Τηλεπικοινωνιακών Υπαλλήλων της Υπηρεσίας Πολιτικής Αεροπορίας. Χθες είχαμε με τη σειρά μας μια συνάντηση με εκπροσώπους τους. Είναι ιδιαίτερα σοβαρά τα προβλήματα για τη λειτουργία των περιφερειακών αεροδρομίων, πολύ περισσότερο τα δεκαπέντε άγονα που διαχειρίζεται η Υπηρεσία Πολιτικής Αεροπορίας στα οποία η εξυπηρέτηση πτήσεων ο έλεγχος αεροπορικής κίνησης και η στελέχωση των πύργων ελέγχων γίνεται αποκλειστικά από αυτούς τους υπαλλήλους.

Είναι ιδιαίτερα σοβαρά και τα προβλήματα που απασχολούν τον κλάδο τους. Η υποστελέχωση είναι το κυριότερο, ιδιαίτερα για τους καλοκαιρινούς μήνες. Δεν υπάρχουν μόνιμοι υπάλληλοι. Σε τέσσερα αεροδρόμια υπηρετεί μόνο ένας στο κάθε ένα. Υπάρχουν εκκρεμότητες μετατάξεων. Είναι ένας κλάδος που έχει αποδυναμωθεί από συνταξιοδοτήσεις και μετατάξεις προς άλλους κλάδους ενώ δεν έχουν γίνει οι μετατάξεις που εκκρεμούν προς αυτόν τον κλάδο. Στα περισσότερα από αυτά τα αεροδρόμια η εξυπηρέτηση γίνεται από ένα μόνο υπάλληλο που θα πρέπει να βρίσκεται σε επιφυλακή είκοσι τέσσερις ώρες το εικοσιτετράωρο όλον τον χρόνο και όταν απουσιάζει, παραδείγματος χάριν λόγω ασθένειας, κλείνει το αεροδρόμιο όπως έγινε στη Νάξο, στην Ικαρία, στη Μήλο, στην Κοζάνη και στα Κύθηρα, πέραν των απαιτουμένων εργασιών βελτίωσης των υποδομών των αεροδρομίων αυτών, που πολλά δεν είναι σε καθόλου καλή κατάσταση.

Όλα αυτά, κύριε Υπουργέ, χρήζουν απαντήσεων κυρίως όμως χρειάζονται λύσεις και μάλιστα άμεσα. Και θα πρέπει να μας δώσετε περισσότερα στοιχεία για αυτές τις συμφωνίες, όπως για το αεροδρόμιο της Μήλου που αφορούν στη χρήση κρατικών αερολιμένων σχεδίων προσγείωσης και ιδιωτικών αεροσκαφών εκτός των όρων ασφαλείας και χωρίς δημόσιο έλεγχο. Όταν δεν υπάρχει κανείς υπάλληλος εκεί δεν υπάρχουν κίνδυνοι; Δεν υπάρχουν θέματα ασφαλείας και εθνικής ασφαλείας σε μερικά αεροδρόμια ή θέματα παραβίασης διεθνών κανόνων, όπως το ωράριο κυκλοφορίας;

Ποιος ελέγχει τι ακριβώς μεταφέρεται με αυτά τα αεροσκάφη, κύριε Υπουργέ;

Υπάρχουν πολλά ζητήματα και θα πρέπει να μας δώσετε περισσότερα στοιχεία και να συγκριθούν οι συμφωνίες αυτές με τις συμφωνίες που επικαλεστήκατε στην Ιταλία. Επικαλεστήκατε τριακόσιες συμφωνίες εκεί. Είναι ίδιου περιεχομένου συμφωνίες αυτές στην Ιταλία; Τι αφορούν, υδατοδρόμια ή και αεροδρόμια; Και τι ακριβώς περιλαμβάνουν; Το θέμα πάντως είναι πάρα πολύ σοβαρό, κύριε Υπουργέ.

Όπως, επίσης, θα πρέπει να δοθούν απαντήσεις σχετικά και με αυτές τις περίπου οκτώ επιστολές από τα περιφερειακά αεροδρόμια προς τη διοίκηση της Υπηρεσίας Πολιτικής Αεροπορίας.

Άρα, λοιπόν, πρέπει ως χώρα να είμαστε έτοιμοι να ανταποκριθούμε στις απαιτήσεις που απαιτούν οι ασφαλείς αεροπορικές μεταφορές.

Όσον αφορά στην κύρωση των τριών αυτών διεθνών συμβάσεων -και πολύ περισσότερο στην επιτυχή υλοποίησή τους- δεν έχουμε αντίρρηση ότι αφορά σε μια θετική εξέλιξη. Έρχονται καθυστερημένα, όπως είπαμε, όπως παραδείγματος χάριν γίνεται και με την συμφωνία της Αιγύπτου που έρχεται για κύρωση μετά από επτά χρόνια. Αυτό είναι, επίσης, ένα θέμα το οποίο έχουμε πολλές φορές επισημάνει.

Ως χώρα πάντως οφείλουμε να ενδυναμώνουμε και να αυξάνουμε και να διευρύνουμε τις σχέσεις τόσο με τους πολίτες όσο και με τις οικονομίες των χωρών αυτών και άλλων αντίστοιχων χωρών στο πλαίσιο, βέβαια, του αμοιβαίου σεβασμού και των διεθνών κανόνων. Ο παγκόσμιος χαρακτήρας σε όλους τους τομείς εμπορίου, μεταφορών, τεχνολογίας, ενέργειας, τουρισμού και ούτω καθεξής δημιουργεί την ανάγκη να έχουμε διάφορες συμφωνίες που ενισχύουν δεσμούς και συνεργασίες, όπως αυτές οι συμφωνίες.

Στο πλαίσιο, λοιπόν, μιας συστηματικής προσπάθειας που απαιτείται για ενδυνάμωση συνεργασιών και αναβάθμιση σχέσεων με όλες αυτές τις χώρες και γενικότερα με τρίτες αναπτυσσόμενες χώρες, μέσα από συμφωνίες που εξυπηρετούν αυτούς τους στόχους, είμαστε θετικοί και υπερψηφίζουμε και αυτές τις προς κύρωση συμβάσεις του σημερινού νομοσχεδίου στην Ολομέλεια.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Γκόκα.

Τον λόγο έχει τώρα ο ειδικός αγορητής του Κομμουνιστικού Κόμματος Ελλάδος ο κ. Γιάννης Δελής.

**ΙΩΑΝΝΗΣ ΔΕΛΗΣ:** Ευχαριστώ πολύ.

Ξεκινώντας και εγώ από την επικαιρότητα, να πω εδώ πέρα ότι η ακρίβεια –ξέρετε- στο ρεύμα, στην ενέργεια, δεν είναι ορφανή, έχει γονείς. Είναι η πολιτική της λεγόμενης απελευθέρωσης της ενέργειας -λες και ήταν κάπου αιχμάλωτη αυτή και ήρθατε εσείς και την απελευθερώσατε γι’ αυτό κι έχει φτάσει σε αυτά τα ύψη- και είναι, βέβαια, και η πολιτική της λεγόμενης πράσινης μετάβασης, μια διαδικασία κατά την οποία ισχυρότατοι επιχειρηματικοί όμιλοι, τα λεγόμενα και πράσινα αρπακτικά, μεταβαίνουν σε ένα νέο Ελ Ντοράντο κερδών, οι δε φτωχές λαϊκές οικογένειες, τα φτωχά τα λαϊκά νοικοκυριά, μεταβαίνουν ολοένα και πιο γοργά στην ενεργειακή φτώχεια και ανέχεια.

Αποτέλεσμα όλων αυτών είναι και η απολιγνιτοποίηση, μια εγκληματική διαδικασία για τα λαϊκά συμφέροντα της χώρας, με πρόσχημα, βεβαίως, το περιβάλλον και είναι και η πλήρης απαξίωση των εγχώριων πηγών της ενέργειας. Όλα αυτά συνιστούν το μείγμα εκείνο, το οποίο μας οδηγεί σε αυτές τις απίστευτα υψηλές τιμές στην ενέργεια που καλούνται να πληρώσουν τα λαϊκά νοικοκυριά μέσα από ένα σωρό ρήτρες αναπροσαρμογής και τους αλλεπάλληλους φόρους.

Όσο, λοιπόν, δεν αντιμετωπίζονται αυτά τα ζητήματα, όσο δεν αντιμετωπίζονται αυτές οι αιτίες, τίποτα δεν μπορεί να γίνει ουσιαστικά για την ανακούφιση, για την ελάφρυνση, για τη βελτίωση των συνθηκών διαβίωσης του ελληνικού λαού σε σχέση με την ενέργεια και εν προκειμένω την ηλεκτρική.

Έρχομαι τώρα στις συμφωνίες για τις οποίες συζητούμε σήμερα, λέγοντας ότι πρόκειται για συμφωνίες φυσικά αεροπορικών υπηρεσιών στη βάση της αρχής της αμοιβαιότητας του ελληνικού κράτους με τρεις χώρες, τη Χιλή, την Αίγυπτο και τη Σαουδική Αραβία. Οφείλουμε εδώ να πούμε ότι οι συμφωνίες που έρχονται προς κύρωση σήμερα στη Βουλή, υπογράφηκαν η μεν με την Αίγυπτο από την κυβέρνηση ΣΥΡΙΖΑ το 2015 και οι άλλες δύο με Χιλή και Σαουδική Αραβία από τη σημερινή Κυβέρνηση της Νέας Δημοκρατίας. Έρχονται και αυτές οι τρεις συμφωνίες ως συνέχεια προηγούμενων πέντε αντίστοιχων συμφωνιών με άλλες μακρινές χώρες, συμφωνίες οι οποίες κυρώθηκαν στη Βουλή τον περασμένο Φεβρουάριο με τη θετική ψήφο των βασικών αστικών κομμάτων Νέα Δημοκρατία, ΣΥΡΙΖΑ και ΚΙΝΑΛ.

Ακούμε συνεχώς στη Βουλή τους εκπροσώπους των αστικών κομμάτων όλων, από τη Νέα Δημοκρατία και το ΚΙΝΑΛ μέχρι τον ΣΥΡΙΖΑ και όχι μόνο, όπως τους ακούμε και στις σημερινές συμφωνίες, να επαναλαμβάνουν μονότονα τα περί συμφερόντων της χώρας με έναν τρόπο εξαιρετικά γενικό και αφηρημένο. Δεν είναι καθόλου παράξενο αυτό. Όπως δείχνει και η ίδια η ιστορική πείρα, παντού και πάντα η εκάστοτε άρχουσα τάξη και εν προκειμένω η ελληνική άρχουσα, η ελληνική αστική τάξη, διά των πολιτικών της εκπροσώπων προβάλλει τα δικά της συμφέροντα πάντα ως συμφέροντα δήθεν της χώρας και του λαού. Και αυτό το κάνει σταθερά, το κάνει μεθοδικά προκειμένου να εγγράφεται στη λαϊκή συνείδηση.

Να, λοιπόν, γιατί και στις εισηγητικές εκθέσεις οι οποίες συνοδεύουν όλες αυτές τις αεροπορικές συμφωνίες, αναγράφεται το εξής: Οι συμφωνίες –λέει- εξυπηρετούν τα γενικότερα, αλλά και τα ειδικότερα αεροπορικά συμφέροντα της χώρας, τουρισμός, εμπορευματική κίνηση και αεροπορικές υπηρεσίες εν γένει. Μόνο που δεν είναι -ξέρετε- καθόλου έτσι. Και η αλήθεια βεβαίως, είναι διαφορετική. Και οι τρεις σημερινές αεροπορικές συμφωνίες, όπως και οι προηγούμενες πέντε, εξυπηρετούν κατ’ αρχάς τα συμφέροντα των αεροπορικών εταιρειών και στη συνέχεια εξυπηρετούν και τα συμφέροντα και άλλων μερίδων του ελληνικού κεφαλαίου, όπως παραδείγματος χάριν του εμπορικού.

Αυτό ακριβώς, η εξυπηρέτηση δηλαδή των συμφερόντων των επιχειρηματικών ομίλων, των μεταφορών, του εμπορίου, εξηγεί και το γιατί συμπίπτουν η Νέα Δημοκρατία, το ΚΙΝΑΛ και ο ΣΥΡΙΖΑ και σε αυτές τις συμφωνίες. Εξηγεί καθαρά και το γιατί τις υπογράφουν, τις υπερψηφίζουν και βεβαίως, τις υποστηρίζουν, καθώς με όλες αυτές τις συμφωνίες το ελληνικό κράτος όχι μόνο αναλαμβάνει την προετοιμασία και το άνοιγμα των επιχειρηματικών πεδίων στις μεταφορές, τον τουρισμό, το εμπόριο, αλλά επιπλέον μεριμνά και εγγυάται και για την κερδοφόρα επιχειρηματική δραστηριότητα των ελληνικών αεροπορικών επιχειρηματικών ομίλων στο εξωτερικό. Δεν διστάζει μάλιστα, αυτό να το διαλαλεί κιόλας, όπως κάνει και με την ίδια εδώ την αιτιολογική έκθεση στη συμφωνία με τη Σαουδική Αραβία, γράφοντας χωρίς τον παραμικρό δισταγμό το εξής: Για την προσφορά –λέει- νέων ευκαιριών και για τις εταιρείες που δραστηριοποιούνται στην αγορά των αερομεταφορών.

Παραπέρα, στην ίδια συμφωνία και στο εικοστό τέταρτο της άρθρο υπάρχουν ρυθμίσεις σχετικά με το δικαίωμα των αερομεταφορέων, των συμβαλλομένων μερών δηλαδή των αεροπορικών εταιρειών, να πωλούν και να εμπορεύονται διεθνή δρομολόγια και σχετικά προϊόντα. Βγαίνουν κι αυτά στη γύρα. Πιθανά να έχουμε και αργότερα, ίσως και σύντομα, και ένα χρηματιστήριο μεταφορών. Δεν ξέρω αν υπάρχει κιόλας.

Το κράτος επίσης, σύμφωνα με τα κείμενα των συμφωνιών μεριμνά και για την τήρηση των κανόνων του καπιταλιστικού ανταγωνισμού στον συγκεκριμένο κλάδο των αεροπορικών μεταφορών. Αν δεχτεί, βεβαίως, κανείς εδώ ότι μπορούν να υπάρξουν τέτοιοι κανόνες και όχι ο κανόνας του δικαίου του ισχυρότερου, ο μόνος άλλωστε κανόνας ο οποίος λειτουργεί, πραγματικά, στη ζούγκλα του αδυσώπητου καπιταλιστικού ανταγωνισμού.

Το κράτος μεριμνά επίσης και για τις πάσης φύσεως φοροαπαλλαγές άμεσων και έμμεσων φόρων, όπως ο ΦΠΑ που τον πληρώνουν όμως τα λαϊκά στρώματα. Μάλιστα, στην ειδική έκθεση των συμφωνιών αυτών αναγράφεται το εξής: Η ανωτέρω απώλεια εσόδων λόγω αυτών των φοροαπαλλαγών θα αναπληρώνεται από άλλες πηγές εσόδων του κρατικού προϋπολογισμού. Όλοι ξέρουμε ποια είναι η βασική και κύρια πηγή εσόδων του προϋπολογισμού, το πορτοφόλι των λαϊκών οικογενειών. Οι δε φοροαπαλλαγές στις συμφωνίες αυτές υπακούουν και στην αρχή της αμοιβαιότητας, όλα κι όλα!

Σε όλες τις υπό κύρωση σημερινές συμφωνίες περιέχεται εκείνο το κρίσιμο άρθρο, το οποίο προβλέπει την πλήρη φοροαπαλλαγή αυτών των ιδιωτικών αεροπορικών εταιρειών, καθώς αναφέρεται πάρα πολύ συγκεκριμένα σε φοροαπαλλαγές άμεσων και έμμεσων φόρων, όπως ο ΦΠΑ, τον οποίο, βεβαίως, πληρώνουν αδρά όπως είπαμε και ανελλιπώς, με κάθε μάλιστα αγορά τους, τα λαϊκά στρώματα. Από αυτό τον φόρο, λοιπόν, απαλλάσσονται οι αεροπορικές εταιρείες.

Και εδώ πρέπει να υπενθυμίσουμε και ορισμένα άλλα στοιχεία, συναφή με το θέμα το οποίο συζητάμε. Όπως είναι γνωστό εδώ και χρόνια στη χώρα μας, δυστυχώς, δεν υφίσταται εθνικός αερομεταφορέας, αλλά μόνο ιδιωτικές αεροπορικές εταιρείες, οι οποίες, βεβαίως, επιδοτούνται συχνά πυκνά και με αρκετά εκατομμύρια ευρώ από το ελληνικό κράτος. Μέσα μάλιστα στην πανδημία επιδοτήθηκαν και με πολλά εκατομμύρια και έκαναν και απολύσεις επιπλέον. Αυτών τα συμφέροντα εξυπηρετούνται από αυτές τις συμφωνίες.

Εκτός από το ότι δεν υπάρχει πλέον εδώ και χρόνια εθνικός αερομεταφορέας, την ίδια στιγμή δεν υπάρχουν παρά ελάχιστα κρατικά αεροδρόμια. Στην πραγματικότητα τα περισσότερα αεροδρόμια της χώρας είναι ιδιωτικά. Δεν υπάρχουν και δρόμοι δημόσιοι. Είναι ιδιωτικοί οι περισσότεροι και οι κυριότεροι, όπως δεν υπάρχουν σιδηρόδρομοι, όπως δεν υπάρχουν λιμάνια. Έχουν ιδιωτικοποιηθεί τα πάντα, με ό,τι αρνητικό σημαίνει αυτό για την εξυπηρέτηση του ελληνικού λαού και για την τσέπη του βέβαια.

Θυμίζουμε εδώ ότι έχουν ιδιωτικοποιηθεί και τα περισσότερα αλλά και τα κυριότερα αεροδρόμια της χώρας με την αποφασιστική συμβολή όλων των κυβερνήσεων και της Νέας Δημοκρατίας και του ΠΑΣΟΚ - ΚΙΝΑΛ, αλλά και του ΣΥΡΙΖΑ, ο οποίος μάλιστα ιδιωτικοποίησε όχι ένα, όχι δύο, όχι τρία, όχι τέσσερα, αλλά δεκατέσσερα παρακαλώ αεροδρόμια, με τη γνωστή σύμβαση που υπέγραψε με την «FRAPORT».

Με τον τρόπο αυτό, βεβαίως, οι συγκοινωνίες και οι μεταφορές στη νησιωτική Ελλάδα και όχι μόνο, και στην ηπειρωτική Ελλάδα, γίνονται ολοένα και πιο ακριβές. Ο νησιωτικός πληθυσμός ταλαιπωρείται και συχνά το χειμώνα αποκλείεται και για μέρες και για εβδομάδες κάποιες φορές και από πάνω χρυσοπληρώνει αυτή του την ταλαιπωρία, είτε στους εφοπλιστές είτε στις ιδιωτικές αεροπορικές εταιρείες τις οποίες ναυτιλιακές και αεροπορικές εταιρείες το ίδιο το κράτος επιδοτεί συχνά πυκνά, όπως είπαμε, με πολλά εκατομμύρια, όταν μάλιστα αυτό το ίδιο κράτος είναι που γίνεται και πάρα πολύ τσιγκούνικο, όταν πρόκειται για αγρότες, για μικρομαγαζάτορες και για κάθε βασική ανάγκη του λαού μας.

Μια τελευταία παρατήρηση τώρα πριν κλείσω, κύριε Πρόεδρε, ειδικά για τη συμφωνία με τη Σαουδική Αραβία, που είναι μια χώρα απαύγασμα της δημοκρατίας και των ανθρωπίνων δικαιωμάτων ιδίως των γυναικείων!

Η συνεργασία της χώρας μας με αυτή τη χώρα έχει επεκταθεί εδώ και καιρό και στο στρατιωτικό τομέα. Η χώρα μας ανέλαβε την αποστολή στη Σαουδική Αραβία ολόκληρης συστοιχίας Πάτριοτ παρακαλώ, αυτού του υπερσύγχρονου αντιαεροπορικού συστήματος, προκειμένου να ενισχυθεί –προσέξτε, να ενισχυθεί!- η αεράμυνα της Σαουδικής Αραβίας, μιας χώρας η οποία εκτός των άλλων εμπλέκεται και στον εμφύλιο πόλεμο της Υεμένης.

Πότε γίνεται αυτό; Πότε μεταφέρθηκε η συστοιχία Πάτριοτ από τη χώρα μας στη Σαουδική Αραβία; Την ώρα που η επιθετικότητα της Τουρκίας απέναντι στη χώρα μας αναβαθμίζεται συνεχώς, με τις πλάτες βεβαίως του ΝΑΤΟ, των Αμερικανών και της Ευρωπαϊκής Ένωσης.

Εν κατακλείδι, ό,τι κι αν λέτε εδώ μέσα περί συμφερόντων της χώρας, οι συμφωνίες αυτές δεν έχουν καμμία, μα καμμία, σχέση με τα συμφέροντα του ελληνικού λαού, γι’ αυτό και τις καταψηφίζουμε και τις τρεις.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Δελή.

Ο κ. Βασίλης Βιλιάρδος, ειδικός αγορητής της Ελληνικής Λύσης, έχει τον λόγο.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Καταρχάς, χρόνια πολλά σε όλους!

Κυρίες και κύριοι συνάδελφο, κύριε Υπουργέ, θα ξεκινήσουμε λέγοντας πως η χώρα μας αντιμετωπίζει σήμερα τεράστια προβλήματα όσον αφορά την ενέργεια λόγω των λαθών της Κυβέρνησης στα ζητήματα της βίαιης απολιγνιτοποίησης και του ενεργειακού χρηματιστηρίου, την εκτόξευση του εναρμονισμένου δείκτη τιμών καταναλωτή στο 9,4% που μας προϊδεάζει για την άνοδο του εθνικού δείκτη τον ίδιο μήνα άνω του 10%, τα επιτόκια δανεισμού με το δεκαετές στο 3,39% χθες κ.ο.κ..

Όλα αυτά τα προβλήματα δεν λύνονται με διαγγέλματα τα οποία έχουν χάσει πλέον τη σημασία τους όταν γίνονται τόσο συχνά, προφανώς για κομματικούς λόγους όταν συμβαδίζουν με την πτώση των ποσοστών της Κυβέρνησης κάθε φορά. Λύνονται με σωστά μέτρα, όπως είναι για παράδειγμα η μείωση του φόρου προστιθέμενης αξίας στα είδη πρώτης ανάγκης, στα καύσιμα και στα αγροτικά εφόδια, όπου η Κυβέρνηση αισχροκερδεί στις αυξημένες τιμές, χωρίς δημοσιονομικό κόστος. Πάντα αυτά που προτείνουμε είναι χωρίς δημοσιονομικό κόστος.

Επίσης, με τη καταπολέμηση του ενεργειακού καρτέλ που κερδοσκοπεί μέσω του Χρηματιστηρίου Ενέργειας ξανά χωρίς δημοσιονομικό κόστος, όπου η Ελλάδα είναι η μοναδική χώρα που οι συναλλαγές ενέργειας περνούν κατά 100% από το Χρηματιστήριο όταν στην Πολωνία μόλις το 1%. Δεν είναι τυχαίο, λοιπόν, πως η Πολωνία έχει σταθερά τις χαμηλότερες τιμές ηλεκτρισμού σε ολόκληρη την Ευρώπη ενώ η Ελλάδα είναι επίσης σταθερά η θλιβερή πρωταθλήτρια. Ειδικά όσον αφορά τα επιτόκια δανεισμού είναι φανερό πώς δεν πρόκειται να διατηρηθούν για πολύ κάτω από τον πληθωρισμό ενώ ένας ακόμη σημαντικός κίνδυνος είναι η υποτίμηση του ευρώ στο 1,06 πρόσφατα σε σχέση με το δολάριο, αφού υποδαυλίζει με τη σειρά του τον πληθωρισμό.

Είναι, επίσης, φανερό πώς η Ευρωπαϊκή Κεντρική Τράπεζα θα αναγκαστεί να αυξήσει τα βασικά της επιτόκια –χθες άλλωστε τα αύξησε η ΦΕΤ- δυσκολεύοντας έτσι τις επενδύσεις, τον ρυθμό ανάπτυξης, την αποπληρωμή χρεών κ.ο.κ., σε μια εποχή που η ακρίβεια μειώνει κατακόρυφα τα πραγματικά εισοδήματα των Ελλήνων και την κερδοφορία των επιχειρήσεων ειδικά των τουριστικών που έχουν προπωλήσει πακέτα σε φθηνές τιμές. Δεν φτάνει να έχουμε υψηλό ρυθμό αφίξεων, πρέπει να έχουμε και κέρδη.

Όλα αυτά είναι καταστροφικά για μια χώρα που έχει σπαταλήσει σχεδόν 44 δισεκατομμύρια ευρώ με δανεικά για τα αχρείαστα lockdowns οπότε δεν έχει τη δυνατότητα σήμερα να στηρίξει σωστά, όπως οφείλει, ενώ η κυβερνητική αποτυχία συμπληρώνεται με τα ελλείμματα που έχει προκαλέσει στην ελληνική οικονομία ύψους 16,8 δισεκατομμύρια το 2020 και 13,6 δισεκατομμύρια το 2021, αυξάνοντας αντίστοιχα το δημόσιο χρέος. Επίσης, από το ότι η Ελλάδα ανήκει σε εκείνες τις τέσσερις χώρες της Ευρωπαϊκής Ένωσης που δεν κατάφεραν το 2021 να ξεπεράσουν το ΑΕΠ του 2019, παρά τα 44 δισεκατομμύρια με τα οποία στηρίχθηκε η κατανάλωση πολύ περισσότερα αναλογικά από κάθε άλλη χώρα του πλανήτη.

Στα πλαίσια αυτά δεν κατανοούμε την προτεραιότητα συζήτησης των σημερινών συμβάσεων ειδικά με την Αίγυπτο, τη Σαουδική Αραβία, όπου έχουμε απευθείας πτήσεις, τουρισμού και εμπορικές σχέσεις από πολλά χρόνια πριν, πόσω μάλλον όταν στις αιτιολογικές εκθέσεις αναφέρεται γενικόλογα η προώθηση των τουριστικών και εμπορευματικών κινήσεων, όπως ακριβώς στο άλλο πακέτο των συμβάσεων αεροπορικών υπηρεσιών με τη Ρουάντα, την Κένυα, τον Μαυρίκιο, την Ινδία και τη Μαλαισία που ψηφίστηκαν προηγουμένως.

Εάν πάντως υπήρχε κάποια λογική, τότε η Κυβέρνηση θα έπρεπε να φέρει τις συμβάσεις με τη Σαουδική Αραβία και με την Αίγυπτο πριν από τις υπόλοιπες και σίγουρα πριν το ξεκίνημα της τουριστικής περιόδου, αφού πρόκειται για μεγάλες οικονομίες με τις οποίες έχουμε ήδη σχέσεις στο εμπόριο και στον τουρισμό.

Συνεχίζοντας, όπως αναφέρεται, οι συμβάσεις της Χιλής και της Σαουδικής Αραβίας στηρίζονται στη Σύμβαση Διεθνούς Πολιτικής Αεροπορίας του 1944, ενώ έχουν σκοπό να προωθήσουν ένα σύστημα αεροπορικών μεταφορών που θα βασίζεται στον ανταγωνισμό των αεροπορικών εταιρειών στην αγορά, με ελάχιστη κυβερνητική παρέμβαση και ρύθμιση, καθώς επίσης και με ίσες ευκαιρίες.

Εδώ πρόκειται, μάλλον, για απορρύθμιση, για κάτι, δηλαδή, σαν το Χρηματιστήριο Ενέργειας του κ. Χατζηδάκη, που είχε υποσχεθεί πως θα μειώσει τις τιμές του ηλεκτρικού με τη βοήθεια της ανεξάρτητης Ρυθμιστικής Αρχής Ενέργειας, μίας ΡΑΕ που δεν έχει βρει τα υπερκέρδη του ενεργειακού καρτέλ -ακόμη τα ψάχνει- τα οποία ο Διεθνής Οργανισμός Ενέργειας υπολογίζει για το 2022, για τα κράτη της Ευρωπαϊκής Ένωσης, στα 200 δισεκατομμύρια ευρώ. Ξαναλέω, 200 δισεκατομμύρια ευρώ! Με τις αεροπορικές συμβάσεις, βέβαια, δεν είναι μόνο το κόστος που πρέπει να μας ενδιαφέρει, αλλά επιπλέον η ασφάλεια του κοινού και η εθνική μας ασφάλεια.

Γενικότερα, θέσαμε αρκετές ερωτήσεις στην επιτροπή για όλες τις συμβάσεις, χωρίς -ως συνήθως- να πάρουμε καμμία απάντηση. Όμως, τονίζουμε πως είναι θετικό να έχουμε καλές σχέσεις με την Αίγυπτο και με τη Σαουδική Αραβία, μεταξύ άλλων, ως αντιστάθμισμα της τουρκικής απειλής, αν και η Τουρκία τις προσεγγίζει πρόσφατα, νομίζω, με αρκετή επιτυχία.

Ειδικά, όσον αφορά τη Χιλή, με την οποία δεν είναι αρνητικό βέβαια να έχουμε καλές σχέσεις, αν και δεν περιμένουμε τίποτα, αναφέραμε πως έχει υποφέρει τα πάνδεινα από το ΔΝΤ, όπως με το κεφαλαιοποιητικό σύστημα των συντάξεων που εισήγαγε στην Ελλάδα ξανά ο κ. Xατζηδάκης, ενώ απέτυχε στη Χιλή, καθώς επίσης και με τα επίσης αποτυχημένα πρότυπα έργα που νομοθέτησε πρόσφατα η ελληνική Κυβέρνηση.

Στη συνέχεια, είπαμε πως δεν παρέχονται δαπάνες από το Γενικό Λογιστήριο του Κράτους για καμμία από τις τρεις συμβάσεις, ενώ γι’ αυτή με τη Σαουδική Αραβία δεν υποβλήθηκε καν έκθεση. Ήταν περιττή, βέβαια. Το θεωρήσαμε δε απαράδεκτο, αφού θα υπάρχουν δαπάνες που αναλύσαμε μία προς μία στην επιτροπή, ενώ αναφέραμε τις παρατηρήσεις μας και για τις τρεις συμβάσεις που μοιάζουν μεταξύ τους, αν και της Σαουδικής Αραβίας είναι πιο εκτεταμένη. Μία από αυτές αφορούσε την ασφάλεια των πτήσεων, όπου υπάρχει αναφορά σε μέτρα ελέγχου των κανονισμών ασφαλείας από τα αεροσκάφη.

Επίσης, άλλη μία αφορούσε στο δικαίωμα αναστολής της εξουσιοδότησης λειτουργίας, εάν παραβιάζονται. Εδώ ρωτήσαμε, πώς θα συμβεί στην Ελλάδα, όταν η υποστελεχωμένη ΥΠΑ, η Υπηρεσία Πολιτικής Αεροπορίας, δεν είναι σε κάθε αεροδρόμιο και η ΑΠΑ ελέγχει εξ αποστάσεως, ενώ στον ορισμό «αεροπορικές αρχές» των συμβάσεων στο άρθρο 1 αναφέρεται η ΥΠΑ και όχι η ΑΠΑ; Ούτε εδώ πήραμε απάντηση σχετικά με το ποια θα είναι η αρμόδια εταιρεία.

Κλείνοντας με τη Σαουδική Αραβία, είναι ενδιαφέρον όσον αφορά τη σύμβαση το γεγονός ότι σκοπεύει να ιδρύσει ένα μεγάλο αερομεταφορέα ανταγωνιστικό των «EMIRATES», ενώ στις επαφές της με το Υπουργείο Τουρισμού αναφέρθηκε η αύξηση της αεροπορικής κίνησης και δόθηκε έμφαση στους τουριστικούς λιμένες.

Πάμε τώρα σε ορισμένα άρθρα της σύμβασης. Η διάταξη 18, όπως και η επόμενη, η 19, δεν υπάρχουν στις άλλες συμβάσεις. Υπάρχει μόνο στη σύμβαση της Σαουδικής Αραβίας, ενώ προβλέπει τη λήψη μέτρων για την πρόληψη της παράνομης μετανάστευσης μέσω της ασφάλειας των ταξιδιωτικών εγγράφων. Εύλογα, λοιπόν, ρωτήσαμε, γιατί αφορά μόνο τη Σαουδική Αραβία και όχι όλες τις άλλες χώρες;

Αναφέρει, επίσης, πρακτικές για ανεπιθύμητους επιβάτες, σύμφωνα με ένα παράρτημα 9, που δεν φαίνεται να έχει συναφθεί. Τουλάχιστον εμείς δεν το είδαμε πουθενά. Οπότε, ζητήσαμε να προσκομιστεί. Ελπίζουμε να το προσκομίσει ο Υπουργός σήμερα. Πρόκειται φυσικά για κάτι θετικό, αλλά μας έκανε εντύπωση γιατί γίνεται ειδική αναφορά εδώ, όταν, όπως είπαμε, στις άλλες συμβάσεις αναφέρεται γενικά η συμμόρφωση με τους κανονισμούς του κάθε μέρους όσον αφορά την είσοδο ατόμων.

Το άρθρο 29 επίσης δεν υπάρχει στις άλλες συμβάσεις, ενώ αφορά συνδυασμένες μεταφορές επιβατών και εμπορευμάτων, «door to door» όπως αποκαλούνται, σε σημεία μέσα στην επικράτεια του άλλου μέρους με ίδια μέσα του αερομεταφορέα ή με τρίτη εταιρεία. Κανονικά δεν θα έπρεπε να ισχύει με ίδια μέσα για να μην παίρνει μερίδια αγοράς από τη χώρα, αλλά με μία σύμβαση με τρίτες εταιρείες.

Τέλος, όπως αναφέραμε, ούτε τα άρθρα 30 και 31 υπάρχουν στις άλλες συμβάσεις, είναι, όμως, εύλογα και θα έπρεπε να προστεθούν σε όλες.

Ολοκληρώνοντας, θεωρούμε υποχρέωσή μας να αναφερθούμε σε μία ακόμη μεγάλη και θλιβερή αποτυχία της Κυβέρνησης, στην κατακόρυφη πτώση της χώρας μας όσον αφορά τον δείκτη ελευθερίας του Τύπου. Βυθιστήκαμε πλέον κατά τριάντα οκτώ ολόκληρες θέσεις μέσα σε έναν χρόνο στη θέση εκατόν οκτώ σε σύνολο εκατόν ογδόντα χωρών και στην τελευταία θέση της Ευρώπης, πολύ πιο κάτω από την Πολωνία που είναι στη θέση εξήντα έξι, την Ουγγαρία, ακόμη και την Αλβανία που είναι στη θέση εκατόν τρία. Συγκεντρώσαμε μόλις 55,52 βαθμούς πίσω από αφρικανικές χώρες όπως το Τόγκο, η Αγκόλα ή η Μποτσουάνα και έχουμε μια θέση διαφορά από τη Ζάμπια, γεγονός που αποτελεί πραγματικά πολύ μεγάλη ντροπή για την πατρίδα μας. Είναι ντροπή που χρησιμοποιήθηκε η πανδημία για τη φίμωση του Τύπου, όπως με το περιβόητο άρθρο 191 του Ποινικού Κώδικα για τη δρακόντεια ποινικοποίηση των ψευδών ειδήσεων που είναι ικανές δήθεν να προκαλέσουν φόβο και ανησυχία. Το άρθρο αυτό -δεν θα πάψουμε να το επαναλαμβάνουμε πάντοτε- πρέπει να αποσυρθεί αμέσως, αφού λειτουργεί ως απειλή λογοκρισίας ή ως προτροπή αυτολογοκρισίας. Εκτός εάν ο στόχος της Κυβέρνησης είναι η θέση εκατόν ογδόντα, η τελευταία ως συνήθως.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Βιλιάρδο.

Τον λόγο έχει τώρα ο ειδικός αγορητής του ΜέΡΑ25 κ. Γεώργιος Λογιάδης.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ πολύ, κύριε Πρόεδρε.

Θέλω να ευχηθώ κι εγώ με τη σειρά μου χρόνια πολλά σε όλες και όλους.

Κύριε Υπουργέ, κυρίες και κύριοι, εξετάζουμε σήμερα την κύρωση τριών συμφωνιών αεροπορικών υπηρεσιών μεταξύ της Ελλάδας, της Χιλής, της Αιγύπτου και της Σαουδικής Αραβίας. Πρόκειται για τρεις συμφωνίες με μικρές ουσιαστικά διαφορές μεταξύ τους. Θέσαμε κάποιες ερωτήσεις στον κύριο Υπουργό στην επιτροπή και δεν πήραμε καμμία απάντηση.

Οι εν λόγω συμφωνίες δεν είναι τόσο ωραίες, αγνές, απλές όσο ακούγονται ή φαίνονται. Λαμβάνουν δε χώρα σε μια περίοδο που έχει αποσαρθρωθεί πλήρως η Υπηρεσία Πολιτικής Αεροπορίας στην Ελλάδα κι έχει μετατραπεί σε μία ακόμα δήθεν Ανεξάρτητη Αρχή Πολιτικής Αεροπορίας η οποία έχει ως κύριο μέλημα την ουσιαστική κατάργηση της Ελληνικής Πολιτικής Αεροπορίας με τη μέθοδο του outsourcing, δηλαδή τον ντε φάκτο αφελληνισμό και την ιδιωτικοποίηση των υπηρεσιών της Πολιτικής Αεροπορίας μας.

Ταυτόχρονα, τέτοιου είδους συμφωνίες ευνοούν τον ιδιώτη αερομεταφορέα, την «AEGEAN», η οποία αφού διέλυσε τη δημόσια «ΟΛΥΜΠΙΑΚΗ ΑΕΡΟΠΟΡΙΑ», πάντα βέβαια με την αγαστή συνεργασία και των τριών μνημονιακών κυβερνήσεων, καταγγέλλοντας την ως κρατικό μονοπώλιο, κατέστη η ίδια μονοπώλιο και μάλιστα ιδιωτικό, παρά το ότι τη μία αναφέρεται ως «AEGEAN» και την άλλη ως «ΟΛΥΜΠΙΑΚΗ» για να αποπροσανατολίζει και θα παραπλανά τον κόσμο επιβάλλοντας πανάκριβες χρεώσεις και καθόλου ανταγωνιστικές τιμές σε σχέση με τα αντίστοιχα τιμολόγια άλλων κρατών.

Τις δημόσιες ελεγκτικές αρχές και υπηρεσίες στην Ελλάδα τις έχετε απαξιώσει και διαλύσει λόγω των μνημονίων του «Ναι σε όλα» που έχετε υπογράψει και οι τρεις εσείς που κυβερνήσατε, αλλά και λόγω της πολιτικής ιδεολογίας της σημερινής Κυβέρνησης, αντί να τις ισχυροποιήσετε ώστε να πετύχετε και εξαγωγή τεχνογνωσίας που υπάρχει λόγω των σαράντα αεροδρομίων της νησιωτικής χώρας μας.

Όμως, τα ίδια κάνετε σε όλους τους τομείς όπου απαιτείται κανονικά ισχυρό δημόσιο, απαξιώνοντάς το, διαλύοντάς του και παραδίδοντάς το σε ξένα συμφέροντα και σε φίλους σας.

Παραδείγματος χάριν στον τουρισμό, στόχος στον οποίο αναφέρονται και οι τρεις σημερινές κυρώσεις, η Επιθεώρηση Εργασίας έχει απαξιωθεί και ο καθένας κάνει ανεξέλεγκτα ό,τι θέλει δημιουργώντας αθέμιτο ανταγωνισμό, εργασιακό μεσαίωνα και πολλά άλλα προβλήματα που όλοι γνωρίζουμε.

Το τουριστικό μας μοντέλο έχει πάρα πολλά προβλήματα, κύριε Υπουργέ, επειδή αναφερθήκατε προχθές στην επιτροπή σε αυτό. Είναι άκρως εποχικό, χωρίς στελέχη, με ανεξέλεγκτο και αθέμιτο ανταγωνισμό, με αρρύθμιστες και ανεξέλεγκτες συνθήκες λειτουργίας του Airbnb, όπως αναδείξαμε πρόσφατα σε επίκαιρη ερώτησή μας, με χαμηλά έσοδα ανά τουρίστα επισκέπτη, με ανεπαρκέστατο διαθέσιμο εισόδημα των εργαζομένων λόγω υπερφορολόγησης, έμμεσης και άμεσης, που απορρέει από τις μνημονιακές σας καταστροφικές δεσμεύσεις και των τριών σας, λόγω εκτίναξης του κόστους επιβίωσης των επιχειρήσεων και των νοικοκυριών από το καταπληκτικό επιτυχημένο Χρηματιστήριο Ενέργειας, επιτυχημένο βέβαια μόνο για τους ολιγάρχες παραγωγής και τον διοικητή της ΔΕΗ με τα εξωφρενικά μπόνους του, με τις τεράστιες ελλείψεις σε κρατικές υποδομές.

Η Αίγυπτος, στην οποία αναφέρεται μία από τις τρεις συμφωνίες, διαφημίζει τον τουρισμό της με το μεγαλύτερο αρχαιολογικό μουσείο του κόσμου που πρόσφατα εγκαινίασε. Εσείς αντίστοιχα εδώ ποιο νέο έργο κάνατε για να διαφημίσετε τον τουρισμό μας; Μάλλον εννοείτε το τσιμέντο που βάλατε στην Ακρόπολη.

Το ίδιο ισχύει και για την ΑΠΑ. Ξεπουλήσατε κυριαρχικά δικαιώματα του δημοσίου ελέγχου της Πολιτικής Αεροπορίας και έτσι δεν έχουμε εθνική κυριαρχία ούτε έλεγχο, διότι τα περισσότερα άρθρα των τριών υπό εξέταση σημερινών συμφωνιών αφορούν την ασφάλεια των πτήσεων, τη συμμόρφωσή τους με τους νόμους και τις κανονιστικές διατάξεις, όπως αναφέρει το άρθρο 4 παράγραφος 1δ΄, την εφαρμογή των νόμων και των κανονισμών στο άρθρο 5, την τήρηση των διατάξεων ασφαλείας πτήσεων και τις επιθεωρήσεις πίστας του αεροσκάφους του συμβαλλόμενου κράτους στο άρθρο 7, την αεροπορική ασφάλεια από έκνομες ενέργειες στο άρθρο 8, την αντιμετώπιση συμβάντων ασφαλείας στο άρθρο 8 παράγραφος ε΄, αλλά και την έγκριση δρομολογίων στο άρθρο 14, προκειμένου να μιλάμε για νόμιμες πτήσεις.

Όμως, όλο αυτό το προαναφερόμενο έργο, που είναι αερολιμενικό έργο, θα έπρεπε να πραγματοποιείται από τις αεροπορικές αρχές των αεροδρομίων που θα έπρεπε να υφίστανται στους ελληνικούς αερολιμένες για να πραγματοποιούν ελέγχους και να αντιμετωπίζουν τα συμβάντα, τα οποία όμως εσείς με τον κατάπτυστο ν.4757/2020 καταργήσατε σε βάρος του δημοσίου συμφέροντος και της ασφάλειας των πτήσεων και των αεροδρομίων παρά την αντίθετη θέση του ΜέΡΑ25.

Η ασφάλεια είναι εθνική και συνάμα ακριβή υπόθεση και η εμπλοκή των ιδιωτών επί της ουσίας δεν συνάδει με την αύξηση του κέρδους που επιδιώκουν να έχουν οι ιδιωτικές εταιρείες. Με απλά λόγια, η αύξηση του κέρδους είναι πρακτικά αδύνατον να ταυτιστεί με τη βελτιστοποίηση ασφάλειας που κοστίζει και που είναι το ζητούμενο για το κράτος και τον πολίτη και την ουσιαστική ευρωστία των αερομεταφορών.

Ένα σοβαρό και οργανωμένο κράτος οφείλει απέναντι στους πολίτες να επιδιώκει τη συνεχή αναβάθμιση και ενίσχυση του ρυθμιστικού εποπτικού μηχανισμού της χώρας για να εξυπηρετηθεί το εθνικό συμφέρον και να λειτουργεί η ιδιωτική πρωτοβουλία σε ένα ασφαλές περιβάλλον. Αποδημήσατε ένα πλέγμα ασφαλείας στα αεροδρόμια της χώρας για να δημιουργήσετε μια αρχή με βάση μόνο την Αθήνα με ελάχιστο προσωπικό, ανίκανη να εφαρμόσει αυτά τα οποία εσείς μας καλείται σήμερα να ψηφίσουμε, αφού είναι αδύνατος ο έλεγχος πτήσεων και η αντιμετώπιση σοβαρών συμβάντων ασφαλείας στα περιφερειακά αεροδρόμια από την Αθήνα, εκτός και αν ο Υπουργός επιμένει σε αυτό που μας ανέφερε στη Βουλή, που μόνο ως ανέκδοτο μπορούμε να το εκλάβουμε, ότι όλα μπορούν να γίνουν με ραντάρ από την Αθήνα.

Τα μηνύματα που εμείς λαμβάνουμε σήμερα από τα αεροδρόμια είναι τραγικά για την ασφάλεια των πτήσεων. Δεν υπάρχει φορέας στα αεροδρόμια να ελέγξει αν οι πραγματοποιούμενες πτήσεις είναι νόμιμες και έχουν έγκριση. Κανείς δεν απαντά στις υπηρεσιακές επιστολές των αερολιμένων για τα προβλήματα εφαρμογής της νομιμότητας που δημιουργούνται. Η αντίδραση μέχρι σήμερα είναι η αδιαφορία εκ μέρους σας.

Θα αναφερθώ σε μερικές αναφορές που έχετε λάβει από διάφορα αεροδρόμια της χώρας, όπως την αναφορά του αναπληρωτή λιμενάρχη Κρατικού Αερολιμένα Σαντορίνης με θέμα: «Έλλειψη ενημέρωσης εγκρίσεων πτήσεων και ενδεχόμενη εκτέλεση πτήσεων κατά παράβαση της προβλεπόμενης νομοθεσίας». Κλείνει ζητώντας ότι «δεδομένων όλων των ανωτέρω σοβαρών προβλημάτων παρακαλούμε για τις οδηγίες σας σχετικά με την αντιμετώπισή τους και τις ενέργειες στις οποίες νομιμοποιούμαστε να προβούμε σύμφωνα με τα εν ισχύι προβλέποντα».

Από τον κρατικό αερολιμένα Θεσσαλονίκης υπάρχει έγγραφο με θέμα «Παροχή διευκρινίσεων και περαιτέρω οδηγιών για τη λειτουργία του Γραφείου Ασφαλείας του κρατικού αερολιμένα Θεσσαλονίκης». Καταλήγει και αυτό το έγγραφο με το εξής: «Παρακαλούμε για την απάντησή σας προκειμένου να μην τίθεται υπό αμφισβήτηση το σοβαρό έργο του Γραφείου Ασφαλείας».

Το ίδιο στις 18-2-2022 από τον κρατικό αερολιμένα της Κω. Και αυτό καταλήγει με το εξής: «Επειδή τα προβλήματα που προκύπτουν είναι σοβαρά, εγκυμονούν πολλούς κινδύνους για την ασφάλεια και εύρυθμη λειτουργία των αερολιμένων που επισύρουν ευθύνες, παρακαλούμε να λάβετε υπ’ όψιν σας όλα τα παραπάνω», αυτά που σας γράφουν.

Αυτές όλες τις επιστολές θα τις καταθέσουμε σήμερα στα Πρακτικά.

(Στο σημείο αυτό ο Βουλευτής κ. Γεώργιος Λογιάδης καταθέτει για τα Πρακτικά τις προαναφερθείσες επιστολές, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η απαξίωση του ελεγκτικού έργου της Πολιτικής Αεροπορίας και η ανικανότητα των κυβερνώντων δεν έχει, όμως, τέλος.

Εσείς, οι άριστοι, ορίσατε επιθεωρητές αεροδρομίων και ελικοδρομίων πολύ πρόσφατα κάποιους «ημέτερους» με κατώτερα πτυχία, ΥΕ, ΔΕ και ΤΕ και παραγκωνίστηκε ο ΠΕ αρμόδιος κλάδος των αερολιμενικών για τα αεροδρόμια και τα ελικοδρόμια.

Όλες οι αεροπορικές μεταφορές και τα μέτρα ασφαλείας θα συγκεντρωθούν στα χέρια τεσσάρων, πέντε παγκόσμιων παικτών - ολιγαρχών που θα διαθέτουν τη δύναμη, την τεχνογνωσία και τον έλεγχο των πάντων. Γίνεται συνεχώς συγκέντρωση της δύναμης στα χέρια πολύ λίγων και πολύ μεγάλων συμφερόντων παγκοσμίως, όπως εξάλλου γίνεται και στον τομέα της τεχνολογίας σε παγκόσμιο επίπεδο, αυτό που στο ΜέΡΑ25 ονομάζουμε «τεχνοφεουδαρχία», βλέπε «Facebook», «Amazon», «Google», «Netflix» και άλλες εταιρείες.

Έτσι, τα άρθρα περί θεμιτού ανταγωνισμού που υπάρχουν και στις τρεις συμφωνίες που συζητάμε σήμερα, καθώς και τα άρθρα για τα τιμολόγια των αεροπορικών μεταφορών για την προστασία των καταναλωτών από υπερβολικά υψηλές τιμές λόγω κατάχρησης δεσπόζουσας θέσης κάποιας εταιρείας μόνο στάχτη στα μάτια του κόσμου ή ακόμα χειρότερα ως εμπαιγμός του κοινού νου μπορεί να θεωρηθούν.

Είναι ολοφάνερο πλέον πως αυτές οι επιλογές συμφέρουν μόνο τους λίγους που υπηρετούν το παζλ των συμφερόντων της ιδιωτικοποίησης και δεν ενδιαφέρονται για την πραγματική ασφάλεια των πολιτών και των ταξιδιωτών και την εξυπηρέτηση του δημοσίου συμφέροντος. Κάθε δίκτυο ή υπηρεσία ή αγαθό κοινής ωφέλειας που ιδιωτικοποιείται καταστρέφεται, αυτό και η κοινωνία, τονίζουμε εμείς, το ΜέΡΑ25.

**ΠΡΟΕΔΡΕΥΩΝ (Χαράλαμπος Αθανασίου):** Ωραία, ολοκληρώστε, κύριε Λογιάδη.

**ΓΕΩΡΓΙΟΣ ΛΟΓΙΑΔΗΣ:** Και εσείς σήμερα σε ένα κρεσέντο υποκριτικής ζητάτε την ψήφο μας σε μία συμφωνία που εσείς στην πράξη έχετε καταργήσει πολύ πριν εφαρμοστεί, αλλά το χειρότερο είναι ο κίνδυνος στον οποίο θέτετε την ασφάλεια των πτήσεων, αδιαφορώντας για τις επιπτώσεις σε ανθρώπινες ζωές, αλλά και στην πολύπαθη οικονομία και τον τουρισμό μας, που όταν θα έχουμε ένα συμβάν τύπου Αττικής Οδού στα αεροδρόμια, όταν θα θρηνήσουμε θύματα, εσείς οι άριστοι θα τα ρίξετε στον κακό μας τον καιρό και στην ατομική ευθύνη.

Σας ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

Ολοκληρώθηκαν οι εισηγήσεις των εισηγητών και των ειδικών αγορητών. Σύμφωνα με τον Κανονισμό προβλέπεται -αν θέλουν- να πάρουν τον λόγο για λίγα λεπτά οι Κοινοβουλευτικοί Εκπρόσωποι.

Ο κ. Γρηγοριάδης δεν επιθυμεί να πάρει τον λόγο;

**ΚΛΕΩΝ ΓΡΗΓΟΡΙΑΔΗΣ:** Όχι, επιθυμώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Εντάξει, για πολύ λίγο. Ούτως ή άλλως νομίζω ότι οι εισηγητές ήταν πολύ αναλυτικοί και τοποθετήθηκαν όσον αφορά και τις απόψεις των κομμάτων. Συνεπώς θα παρακαλούσα όλους να είστε όσο μπορείτε πιο σύντομοι.

Ορίστε, κύριε Γρηγοριάδη, έχετε τον λόγο.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ, κύριε Πρόεδρε, που μου δίνετε τον λόγο. Ξέρετε, ως Κοινοβουλευτικός Εκπρόσωπος του ΜέΡΑ25 στη Βουλή των Ελλήνων καλούμαι να μιλήσω για την επικαιρότητα η οποία είναι πιεστική.

Κύριε Υπουργέ, κυρίες και κύριοι Βουλευτές, θα ξέρετε όλοι, θα το έχετε καταλάβει ότι η κατάσταση έξω από εδώ -και εδώ πολλές φορές, αλλά κυρίως έξω- είναι πια εκρηκτική. Η κοινωνία δεν έχει άλλες αντοχές και πραγματικά, αν την πιέσετε τόσο ακόμα, σας διαβεβαιώ ότι θα εκραγεί και θα μας πάρει όλους μαζί η μπάλα, όλο το πολιτικό σύστημα.

Κοιτάξτε, το ερώτημα κατά τη γνώμη του ΜέΡΑ25 είναι ένα και μόνο όσον αφορά το -δεν ξέρω ποιο, σε αριθμό εννοώ- διάγγελμα που θα εκφωνήσει απόψε ο Πρωθυπουργός μας, ο γνωστός αυτός «διαγγελματίας», ο Κυριάκος Μητσοτάκης, που έχει, βέβαια, το μοναδικό προνόμιο εκτός από το να εκφωνεί διαγγέλματα να είναι και ανώνυμη εταιρεία.

Το ερώτημα, λοιπόν, μετά το διάγγελμα και απ’ αυτό το διάγγελμα είναι ένα και μοναδικό για τον ελληνικό λαό: Όταν τελειώσει με τις εξαγγελίες του ο «Πρωθυπουργός - Ανώνυμη Εταιρεία», θα συνεχίσει ο κάθε Έλληνας πολίτης για κάθε 100 ευρώ που πληρώνει στον λογαριασμό του ρεύματός του να δίνει 55 ευρώ καθαρά στους παρασιτικούς τέσσερις ολιγάρχες, στους οποίους χαρίσατε τη ΔΕΗ, ναι ή όχι; Τι εννοώ με αυτό; Και θα τους πω για να μην τους ξεχνάμε. Είναι ο κ. Λάτσης, ο κ. Μυτιληναίος, ο κ. Βαρδινογιάννης και ο κ. Περιστέρης. Σας ενημερώνω, ειρήσθω εν παρόδω, ότι όλοι αυτοί είναι οι μελλοντικοί εθνικοί ευεργέτες, όλοι εκτός του κ. Λάτση ο οποίος είναι ήδη εθνικός μας ευεργέτης επειδή έβαλε 700 εκατομμύρια -δανείστηκε έξι από εμάς, από τον ελληνικό λαό, από πέντε συστημικές τράπεζες- για να κάνει ένα έργο στο Ελληνικό που δεν θα τελειώσει ποτέ. Άλλαξε στην πορεία τον στόχο του γιατί είπε «Δε με συμφέρει. Το οικοπεδοποιώ και το πουλάω σε φίλους μου». Αυτός είναι ήδη εθνικός μας ευεργέτης, γιατί με τα λεφτά μας μας ευεργετεί. Οι άλλοι τρεις, λοιπόν, αναμένουν να γίνουν εθνικοί ευεργέτες.

Κύριε Πρόεδρε, κυρίες και κύριοι Βουλευτές, κύριε Υπουργέ που εκπροσωπείτε και την Κυβέρνηση σε αυτόν τον χώρο, το ερώτημα είναι το εξής: Μετά τις εξαγγελίες του Πρωθυπουργού σας θα συνεχίζουμε να δίνουμε 55 ευρώ για κάθε 100 ευρώ που πληρώνουμε σε αυτά τα τέσσερα παρασιτικά ολιγαρχικά άτομα, εκτός των κερδών τους; Τα κέρδη έχουν προβλεφθεί πριν από τα 55 ευρώ. Θα συνεχίσουμε; Και αν συνεχίσουμε, πού θα βρει τα λεφτά ο ηγεμών; Θα τα βρει με έντοκο δανεισμό στο όνομά μας -5 δισεκατομμύρια λένε κάποιες δημοσιογραφικές πληροφορίες, θα μάθουμε σε λίγες ώρες πόσα δισεκατομμύρια θα μας χρεώσει- τα οποία θα ζητάει η Κομισιόν να τα γυρίσουμε πίσω από το Ταμείο Χρηματοπιστωτικής Σταθερότητας. Ξέρετε γιατί το κάνει αυτό ο Κυριάκος Μητσοτάκης-Ανώνυμη Εταιρεία; Το κάνει ακριβώς για να μη χάσουν οι τέσσερις παρασιτικοί τα 55 ευρώ ανά κάθε 100 ευρώ που πληρώνουν οι Έλληνες πολίτες. Δηλαδή, γίνεται ασπίδα προστασίας τους και δανείζεται στο όνομά μας έντοκα για να μην τυχόν και περιορίσει τα κλεψιμαίικά τους. Δεν υπάρχει άλλος χαρακτηρισμός για να πει κανείς γι’ αυτό.

Ξέρετε, για να καταλάβει ο ελληνικός λαός για άλλη μια φορά, θα το εξηγήσω. Το 56% της ηλεκτρικής ενέργειας που παράγεται στη χώρα μας δεν χρησιμοποιεί για την παραγωγή του φυσικό αέριο ούτε ντίζελ, καθώς παράγεται από υδροηλεκτρικά εργοστάσια, από ανανεώσιμες πηγές ενέργειας και από λιγνίτη, δηλαδή με εισροές των οποίων το κόστος έχει αυξηθεί ελάχιστα έως καθόλου. Όμως, όσο παράλογο και αν σας ακούγεται σήμερα, κάθε φορά που ανεβαίνει το κόστος του φυσικού αερίου, ανεβαίνει και η χονδρική του υπόλοιπου 56% της παραγωγής το οποίο δεν κοστίζει περισσότερο, όπως μόλις τώρα σας εξήγησα.

Με τα πιο πάνω μέτρα, τα μέτρα τα οποία πολλές φορές προτείνει το ΜέΡΑ25, εκ των οποίων ένα είναι το βασικό και τα υπόλοιπα είναι συμπληρωματικά, σας λέμε για άμεση έξοδο από το Χρηματιστήριο Ενέργειας. Ο ηγεμών θα ανακοινώσει σήμερα επιτέλους, για όνομα του θεού, ότι βγαίνουμε από αυτό το κολασμένο Χρηματιστήριο Ενέργειας, στο οποίο -για να τα λέμε όλα- μας έβαλε ο ΣΥΡΙΖΑ και ο Αλέξης Τσίπρας; Θα το ανακοινώσει; Δε θα το ανακοινώσει. Γιατί; Διότι τα αφεντικά του τον διατάζουν να μην το ανακοινώσει.

Θα μας πει κανείς βέβαια «Μα, καλά, δεν είναι ευρωπαϊκή οδηγία το Χρηματιστήριο Ενέργειας; Δεν είμαστε αναγκασμένοι εμείς οι υποταγμένοι, οι προσκυνημένοι, οι ιδανικοί αιχμάλωτοι, οι ιδανικοί κρατούμενοι, να υποταχθούμε;». Ε, λοιπόν, δεν είναι. Πώς το ξέρουμε ότι δεν είναι; Διότι αν ήταν, θα ήταν κοινή. Οι οδηγίες, ξέρετε, είναι κοινές στην Ευρωπαϊκή Ένωση, που ακόμα υπάρχει υποτυπώδης δημοκρατία υποτίθεται. Στη Γερμανία, όμως, το 85% από το ρεύμα που πληρώνουν οι πολίτες τους, δεν τιμολογείται με βάση το φυσικό αέριο. Δεν μπαίνει καν στο Χρηματιστήριο Ενέργειας! Είναι ανόητοι; Είναι βλάκες; Είναι ηλίθιοι οι Γερμανοί που το 85% του ρεύματος που χρησιμοποιείται στη βιομηχανική παραγωγή τους και στους πολίτες τους δεν το διαπραγματεύεται το Χρηματιστήριο Ενέργειας; Δεν είναι ηλίθιοι. Ξέρουν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και δεν είναι καν τόσο προκλητικά εκεί τα πράγματα. Εδώ το Χρηματιστήριο Ενέργειας είναι ένα απλό πράγμα. Είναι ένα καφενείο ηλεκτρονικό όπου τέσσερα άτομα συνθέτουν ένα καρτέλ -δεν τους ξαναλέω, τους είπα πριν από πέντε λεπτά- και διαπραγματεύονται μεταξύ τυριού και αχλαδιού κάθε πρωί πόσο παραπάνω θα μας χρεώσουν την ενέργεια.

Και μέσα σε όλα αυτά -και με αυτό θα κλείσω αμέσως, κύριε Πρόεδρε- εμφανίζεται και ο Βουλευτής σας, ο κ. Οικονόμου, καλά να τον έχει ο θεός, και λέει «Τι νομίζετε; Νομίζετε ότι διακόσιοι πενήντα χιλιάδες συνταξιούχοι δεν έχουν να πληρώσουν το ρεύμα;».

Ναι! Αυτό ακριβώς νομίζουμε, κύριε Οικονόμου! Λέει «Όχι, είναι κακοπληρωτές, γιατί έτσι έχουν γαλουχηθεί». Είπε «Το τσάμπα πέθανε, γιατί έχουμε γαλουχηθεί στο τσάμπα».

Αλήθεια; Και ποιος μας γαλούχησε, κύριε Οικονόμου; Πώς γαλουχηθήκαμε; Η μαμά μας μας γαλούχησε στο τσάμπα;

Επίσης τι θράσος είναι αυτό σε αυτό το υποσυνείδητο, αόρατο γαϊτανάκι που ενώνει τον κ. Πάγκαλο, τον «μαζί τα φάγαμε» -θα το θυμάστε- τι θράσος είναι αυτό που όχι απλώς στοχοποιεί τους πολίτες, αλλά αφού τους κλέψατε τόσα χρόνια, και τα τρία μνημονιακά κόμματα, τα δύο για πολύ περισσότερα χρόνια, αφού λοιπόν τους κλέψατε τόσα χρόνια, τώρα έχετε το θράσος να τους κοιτάτε στα μάτια και τους λέει ο Πάγκαλος πριν από δέκα χρόνια «Μαζί τα φάγαμε» και προχθές ο Βουλευτής σας, που ακόμα δεν τον έχετε παραιτήσει, ακόμα τον έχετε διαγράψει από το κόμμα σας, τους κοιτάει στα μάτια και λέει «Ο τζάμπας πέθανε»;

Όχι λοιπόν! Καλά είπε ο Ρουβίκωνας, ο τζάμπας ζει, είναι μέσα στη Βουλή μας, έχει ονοματεπώνυμο και λέγεται Βασίλης Οικονόμου. Να τον χαίρεστε!

Ευχαριστώ για την ανοχή, κύριε Πρόεδρε.

(Χειροκροτήματα από την πτέρυγα του ΜέΡΑ25)

 **ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Ο κ. Χήτας δεν είναι εδώ, η κ. Γιαννακοπούλου δεν είναι εδώ, ο κ. Παππάς δεν είναι εδώ.

Τον λόγο έχει επομένως ο κ. Θεοχάρης, Κοινοβουλευτικός Εκπρόσωπος της Νέας Δημοκρατίας.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ πάρα πολύ, κύριε Πρόεδρε.

Σήμερα θα έπρεπε κανονικά να συζητάμε αυτονόητες συμφωνίες. Θα έπρεπε να είχαμε την πολιτική ωριμότητα να συμφωνούμε και να πηγαίνουμε παραπέρα, ενδεχομένως να συζητάμε την επικαιρότητα και να μη συζητάμε τίποτε άλλο, γιατί αυτές οι συμφωνίες έπρεπε να στηρίζονται από όλο το φάσμα του Κοινοβουλίου.

Βλέπουμε, δυστυχώς, κάποιες αντιρρήσεις, οι οποίες δεν νομίζω ότι εδράζονται στην πραγματικότητα. Σε κάθε περίπτωση, αυτές οι συμφωνίες είναι πάρα πολύ σημαντικές. Είναι σημαντικές από δύο απόψεις, κατά την εκτιμησή μου, διαφορετικές μεν, αλλά αλληλένδετες.

Η πρώτη είναι με τα ζητήματα της γεωστρατηγικής σύνδεσης της χώρας μας με τις υπόλοιπες χώρες. Έχουμε σχέσεις με τη Σαουδική Αραβία, με την Αίγυπτο, με όλες τις χώρες, όχι μόνο αυτών των τριών συμφωνιών, αλλά και όλων των συμφωνιών, τις οποίες φέρνουμε, και αυτές οι σχέσεις γίνονται ισχυρότερες, γίνονται πιο πολύπλοκες, γίνονται πιο ουσιαστικές όταν υλοποιούμε αυτού του είδους τις συμφωνίες. Και συμπληρώνουν οι συμφωνίες του οικονομικού επιπέδου αυτές του στρατιωτικού, του αμυντικού, της εξωτερικής πολιτικής, οι οποίες είναι και αυτές φυσικά πάρα πολύ σημαντικές.

Η δεύτερη είναι ότι αυτή η πανδημία μάς έδειξε -και εδώ θα μου επιτρέψετε να έχω και την προσωπική μου εμπειρία να μεταφέρω- πόσο σημαντικές είναι αυτές οι συμφωνίες για τους τομείς ιδιαίτερα του τουρισμού αλλά και των εμπορευμάτων. Ζήσαμε μια πάρα πολύ δύσκολη περίοδο στην πανδημία και όπου αυτές οι συμφωνίες ήταν κομβικές, για παράδειγμα στη Ρωσία, ο τουρισμός μας το πλήρωσε ακριβά, διότι ήμασταν αναγκασμένοι κάθε βδομάδα ad hoc να συζητάνε οι υπηρεσίες πολιτικής αεροπορίας με την αντίστοιχη -παράδειγμα σας λέω- της Ρωσίας, ακριβώς επειδή τέθηκε σε αναστολή η συμφωνία της συνεργασίας μεταξύ των δύο χωρών. Αυτό δυσχέρανε πάρα πολύ το έργο, δημιούργησε πάρα πολλά προβλήματα, μας έβαλε εμάς στο Υπουργείο πονοκεφάλους, αντίστοιχα και στο Υπουργείο Μεταφορών αντίστοιχους πονοκέφαλος, γιατί κατά βάση η διασύνδεση είναι φυσικά ζήτημα της αρμοδιότητας του Υπουργείου Μεταφορών.

Συνεπώς είναι, πάρα πολύ, σημαντικό να ψηφίζουμε, και να ανανεώνουμε, και να βελτιώνουμε σύμφωνα με τις νέες συνθήκες τις συμφωνίες αυτές. Τώρα εκεί θα ήταν η αρχή, η μέση και το τέλος όλης αυτής της κουβέντας. Εδώ θα έπρεπε να είχαμε τελειώσει. Αντί γι’ αυτό, προφανώς έχουμε τα θέματα της επικαιρότητας τα οποία φυσικά καταλαμβάνουν την περισσότερη συζήτηση και γι’ αυτό θα αναφερθώ σε αυτά.

Διότι ακούσαμε εδώ σημεία και τέρατα. Ακούσαμε για παράδειγμα ότι είναι έγκλημα να αποζημιώνονται οι ανανεώσιμες πηγές ενέργειας στην οριακή τιμή του συστήματος, δηλαδή στη μέγιστη τιμή, που αυτή την περίοδο είναι το φυσικό αέριο. Μα αυτά τα χρήματα δεν ξέρουμε ότι είναι χρήματα, που πηγαίνουν σε έναν ειδικό λογαριασμό, αυτή η διαφορά, τον παλιό ΛΑΓΗΕ για να συνεννοηθούμε, και είναι αυτός ο λογαριασμός ο οποίος έχει στηρίξει τα νοικοκυριά ενώ σε κανονικές περιόδους, στηρίζει τις επενδύσεις σε ανανεώσιμες πηγές ενέργειας; Χωρίς αυτόν τον λογαριασμό δεν θα είχαμε τη μετάβαση προς τις ανανεώσιμες και εν πάση περιπτώσει σήμερα αυτός ο λογαριασμός είναι που στηρίζει, από τον Σεπτέμβριο θυμίζω δεύτερη χώρα στην Ευρώπη, αντίθετα στην προπαγάνδα του ΣΥΡΙΖΑ ότι αργήσαμε να στηρίξουμε τα νοικοκυριά, η Κυβέρνηση πήρε μέτρα για στήριξη των νοικοκυριών αρχικά και των επιχειρήσεων σε δεύτερο χρόνο για τις τιμές του ρεύματος.

Όμως, στην πραγματικότητα, έχουμε μια πολλαπλή κατάρρευση. Έχουμε την κατάρρευση, αρχικά, του πολιτικού αφηγήματος του ΣΥΡΙΖΑ, ότι θα σύρει την Κυβέρνηση σε εκλογές. Μας έχει σύρει τόσο πολύ που έχει επιβεβαιωθεί από τον Πρωθυπουργό, ότι οι εκλογές θα γίνουν στο τέλος της τετραετίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Καταρρέουν, φυσικά και τα ψέματα του ΣΥΡΙΖΑ, τα ψέματα που έχουν σχέση τώρα με το νέο παιγνίδι, τη ρήτρα αναπροσαρμογής. Είναι, για παράδειγμα, όπως μας λέει ο κ. Τσίπρας, παράλογη και παράνομη.

Μα, η ρήτρα αναπροσαρμογής ισχύει για όλη την περίοδο διακυβέρνησης του ΣΥΡΙΖΑ. Δεν ήταν τότε παράλογη και παράνομη; Κυβέρνησε ο κ. Τσίπρας και ο ΣΥΡΙΖΑ με παράλογες ρήτρες αναπροσαρμογής και δεν τις άλλαξε;

**ΧΡΗΣΤΟΣ ΓΙΑΝΝΟΥΛΗΣ:** Εφαρμόστηκε;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Εφαρμόστηκε, βεβαίως.

**ΧΡΗΣΤΟΣ ΓΙΑΝΝΟΥΛΗΣ:** Πότε;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Εφαρμόστηκε σε κάθε λογαριασμό.

**ΧΡΗΣΤΟΣ ΓΙΑΝΝΟΥΛΗΣ:** Πότε;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Υπολογίστηκε σε κάθε λογαριασμό και το ποσό αν είναι άλφα ή βήτα εξαρτάται από τις τιμές του Χρηματιστηρίου.

Συνεπώς, εφαρμόστηκε και το ξέρετε πολύ καλά. Μη συνεχίζετε τα ψέματα.

**ΧΡΗΣΤΟΣ ΓΙΑΝΝΟΥΛΗΣ:** Κύριε Θεοχάρη, εσείς εφαρμόσατε πρώτοι…

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Μας λέει ο κ. Τσίπρας ότι δεν έχουν όλοι στην Ευρώπη και στον κόσμο ρήτρα αναπροσαρμογής.

Μα, η ρήτρα προσαρμογής προβλέπεται από τους ευρωπαϊκούς κανονισμούς. Δεν την σκεφτήκαμε εμείς. Προβλέπεται από το target model και τους ευρωπαϊκούς κανονισμούς.

Δεύτερο ψέμα: Η Ελλάδα είναι η χειρότερη και η ακριβότερη χώρα στην ενέργεια. Ξέρετε τι κάνει εδώ ο ΣΥΡΙΖΑ στην κριτική του; Μας μιλάει συνέχεια για τις τιμές χονδρικής του ρεύματος. Δεν μιλάει για τις τιμές λιανικής, που είναι αυτό που πληρώνει ο καταναλωτής. Προφανώς, έχουμε ακριβές τιμές χονδρικής, αλλά το γεγονός ότι έχουμε φτηνές τιμές λιανικής σημαίνει ότι οι κυβερνητικές παρεμβάσεις παίρνουν τις ακριβές τιμές και τις κατεβάζουν για τον πολίτη. Διότι η Ελλάδα τον Μάρτιο είχε 0,236 την κιλοβατώρα, όταν η Ευρωζώνη είχε 0,255.

Η Ισπανία, το μοντέλο σας -που ο καθένας σηκώνεται εδώ, στη Βουλή και μας λέει από το Βήμα τι κάνει η Ισπανία- τι κάνει; Έχει 0,384 ευρώ την κιλοβατώρα. Και η Πορτογαλία 0,245. Θυμίζω 0,236 η χώρα μας τον Μάρτιο, φτηνότερη και από τον μέσο όρο της Ευρωζώνης και από τις χώρες-πρότυπο του ΣΥΡΙΖΑ. Αυτό θέλετε; Θέλετε να ανέβει η τιμή; Να το πείτε ότι θέλουμε να ανέβει τιμή, να φτάσει στην τιμή της Ισπανίας. Αυτό μας λέει ο ΣΥΡΙΖΑ και αυτό θα κάνει, όταν κυβερνήσει.

Και τέλος, κόβεται το ρεύμα. Η ανάλγητη Κυβέρνηση κόβει το ρεύμα στους πολίτες. Θα δώσω απλώς τα νούμερα: Το 2017 είχαμε διακόσιες τριάντα τρεις χιλιάδες διακοπές ρεύματος. Το 2018 είχαμε διακόσιες είκοσι χιλιάδες. Το 2019 είχαμε εκατόν εβδομήντα δύο χιλιάδες. Το 2020 είχαμε εκατόν ογδόντα έξι χιλιάδες. Το 2021, όπου ήδη η κρίση του ρεύματος έχει ξεκινήσει προς το τέλος, είχαμε εκατόν εξήντα οκτώ χιλιάδες. Το 2022, στο πρώτο ουσιαστικά εξάμηνο, είχαμε πενήντα έξι χιλιάδες…

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε Θεοχάρη.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Τελειώνω, κύριε Πρόεδρε. Έχουμε λίγο την άνεση. Εξάλλου, ο εισηγητής του ΣΥΡΙΖΑ μίλησε δεκαεπτά λεπτά αντί πέντε.

Εν πάση περιπτώσει, θα κλείσω, λέγοντας ότι καταρρέει το κεφαλαίο «Δ» στη ΔΕΗ. Χθες, ο κ. Τσίπρας είπε ότι δεν θα επαναγοράσει τις μετοχές, όταν πιέστηκε στην τηλεόραση. Δεν θα πάει να αγοράσει, λοιπόν, ο ΣΥΡΙΖΑ τις μετοχές για να την ξανακάνει με το 51% δημόσια.

Κωλοτούμπα, λοιπόν, πριν από τις εκλογές. Μας είχατε συνηθίσει στις κωλοτούμπες μετά τις εκλογές. Μας είχατε συνηθίσει στις κωλοτούμπες μετά τα δημοψηφίσματα. Τώρα δεν κρατιέστε. Περιμένετε τουλάχιστον τις εκλογές να κοροϊδέψετε τον ελληνικό λαό και κάντε μετά την κωλοτούμπα. Όχι, θα την κάνετε τώρα. Θα καταστρέψετε τη ΔΕΗ, όπως την καταστρέψατε να χρωστάει 900 εκατομμύρια, να μπαίνει μέσα ζημιά κάθε χρόνο και να μη μπορεί να βρει χρήματα για να στηρίξει τον ελληνικό λαό. Διότι έδωσε 800 εκατομμύρια για να στηρίξει τα ελληνικά νοικοκυριά.

**ΧΡΗΣΤΟΣ ΓΙΑΝΝΟΥΛΗΣ:** Δεν ισχύει…

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Καταρρέει, λοιπόν και η ελπίδα για το πρώτο κόμμα, διότι, εφόσον η Κυβέρνηση ανακοινώνει στήριξη των νοικοκυριών και των επιχειρήσεων σήμερα, με τον Πρωθυπουργό, σας έχει πιάσει πανικός και δεν ξέρετε τι να κάνετε.

Λοιπόν, έχουμε δυστυχώς -με πολλή λύπη μου το λέω, διότι ο ελληνικός λαός πλήρωσε τα δίδακτρα διακυβέρνησης του ΣΥΡΙΖΑ 100 δισεκατομμύρια το 2015- επιστροφή στο 2014. Άρα, θα πάνε τζάμπα τα χρήματα.

Τότε, το 2014 είχαμε τις γερμανικές αποζημιώσεις. Αλήθεια, που είναι αυτές οι γερμανικές αποζημιώσεις να τις δίναμε τώρα να ησυχάζαμε; Αυτό μας λέγατε το 2014.

Τώρα, αντί για γερμανικές αποζημιώσεις, έχουμε τα κλεφτόδεντρα. Με τα κλεφτόδεντρα θα μπείτε σε κάθε φούρνο που ανεβάζει 10 λεπτά το ψωμί και θα τα πάρετε, θα μπείτε σε κάθε πρατήριο που ανεβάζει δύο λεπτά τη βενζίνη και θα τα πάρετε, θα πάρετε από τη ΔΕΗ -δεν ακούω για τους άλλους παρόχους, θα μπείτε μόνο στα ταμεία της ΔΕΗ, μόνο σε αυτή κάνετε κριτική- και θα τα μοιράσετε στον ελληνικό λαό.

Τότε είχαμε τον ΕΝΦΙΑ που ήταν παράλογος και παράνομος και τώρα έχουμε τη ρήτρα αναπροσαρμογής που είναι παράλογη και παράνομη. Τότε είχαμε το «Δεν πληρώνω» που το πλήρωσαν διπλά και τριπλά αυτοί που σήκωναν τις μπάρες και τους αφήσατε στο έλεος των δικαστηρίων και τα πλήρωσαν με πρόστιμο και τώρα έχουμε το δικό σας «Δεν πληρώνω», το οποίο το παρακολουθούμε.

Κλείνω, λοιπόν, κύριε Πρόεδρε, λέγοντας πως ο χρόνος για τον Αλέξη Τσίπρα έχει σταματήσει στο 2014, τότε που έταζε ότι θα σκίσει τα μνημόνια με έναν νόμο και ένα άρθρο, που θα αύξανε ως διά μαγείας τους κατώτατους μισθούς, που οι αγορές θα χόρευαν στον ρυθμό του νταουλιού και τα λοιπά.

Δεν είναι δύσκολο να εξηγηθεί η καθήλωση του κ. Τσίπρα στο 2014. Νοσταλγεί την περίοδο που ο έξαλλος λαϊκισμός θα μπορούσε να γίνει πιστευτός, δηλαδή, τότε που είχε περιθώριο να εξαπατά τον ελληνικό λαό για τον απλό λόγο ότι ο λαός δεν είχε υποφέρει ακόμη τα πάνδεινα από την επικίνδυνη, τυχοδιωκτική, εγκληματική και επιπόλαιη πολιτική του κ. Τσίπρα ως Πρωθυπουργού.

Δεν ωφελεί, λοιπόν, να απορούμε γιατί ο Αλέξης Τσίπρας αρνείται να αφουγκραστεί τη σημερινή πραγματικότητα. Δεν μπορεί, δεν θέλει και δεν τον συμφέρει, διότι απέναντί του έχει μία Κυβέρνηση που παλεύει με παγκόσμια προβλήματα και προσπαθεί να δώσει όσο μπορεί περισσότερο άμεσες λύσεις και, εν πάση περιπτώσει, είναι κάθε μήνα δίπλα σε κάθε νοικοκυριό και κάθε επιχείρηση. Είναι μία Κυβέρνηση που βλέπει μπροστά, δεν κρύβει τα προβλήματα, αλλά δεν κοιτάζει και πίσω ελπίζοντας ότι ελληνικός λαός έχει πάθει αμνησία. Κι αυτό φαίνεται ξεκάθαρα από τα θλιβερά συνθήματα του ΣΥΡΙΖΑ που αναμασά συνεχώς, κυριολεκτικά, σαν να μην πέρασε μια μέρα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Θεοχάρη.

Τον λόγο έχει η κ. Κωνσταντίνα Γιαννακοπούλου, Κοινοβουλευτική Εκπρόσωπος του Κινήματος Αλλαγής και μετά από λίγο και ο κ. Ζαχαριάδης, Κοινοβουλευτικός Εκπρόσωπος του ΣΥΡΙΖΑ. Παρακαλώ μόνο να είστε σύντομοι, γιατί οι τοποθετήσεις των εισηγητών των κομμάτων σας ήταν σαφέστατες.

Κυρία Γιαννακοπούλου, έχετε τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, όλοι μας τις ημέρες των γιορτών του Πάσχα βρεθήκαμε σε επαφή με πολλούς πολίτες στις περιφέρειές μας, με πολλούς φίλους και νομίζω ότι διαπιστώσαμε ακόμη περισσότερο, ακόμα καλύτερα την πραγματική απελπισία των Ελλήνων πολιτών από τους λογαριασμούς της ενέργειας και την αγωνία τους για το χρονικό ορίζοντα της περιπέτειας που ξεκίνησε αυτή η βάρβαρη εισβολή της Ρωσίας στην Ουκρανία. Η κατάσταση ήταν και είναι πραγματικά ανυπόφορη. Μιλάμε για μια απόλυτη καταστροφή και δεν υπερβάλλω, κυρίες και κύριοι συνάδελφοι, τόσο των νοικοκυριών όσο και των επιχειρήσεων.

Και βεβαίως, ναι, η ενεργειακή κρίση και, κατ’ επέκταση, η οικονομική κρίση είναι μια παγκόσμια περιπέτεια και η Ευρωπαϊκή Ένωση καλείται να σταθεί στο ύψος των περιστάσεων. Χρειάζονται γενναίες αποφάσεις, όπως υπήρξαν γενναίες αποφάσεις στην περίοδο της πανδημίας και πρέπει αυτό να το αποδείξει έμπρακτα η Ευρωπαϊκή Ένωση και στην περίοδο αυτή της ενεργειακής κρίσης. Δυστυχώς, όμως, μέχρι στιγμής δεν δείχνει τα αντανακλαστικά τα οποία θα έπρεπε και που έδειξε την προηγούμενη περίοδο στην πανδημία.

Ωστόσο, είναι επίσης αδιαμφισβήτητο το γεγονός, κύριε Υπουργέ, ότι ο ελληνικός λαός πληρώνει ακριβότερα σε σχέση με τους πολίτες άλλων ευρωπαϊκών κρατών εξαιτίας των πολιτικών που ακολουθήθηκαν τα τελευταία χρόνια. Αυτή είναι η αλήθεια, γιατί και ο κ. Μητσοτάκης και ο κ. Τσίπρας, ο καθένας κατά την περίοδο της διακυβέρνησής του, αύξησαν την εξάρτηση της χώρας από το εισαγόμενο φυσικό αέριο και αυτό είναι κάτι το οποίο το πληρώνουμε πάρα πολύ ακριβά σήμερα.

Ήταν επίσης και των δύο δική τους πολιτική η βίαιη απολιγνιτοποίηση της χώρας και μάλιστα όχι με όρους αντικατάστασης όλων αυτών με ανανεώσιμες πηγές ενέργειας, με διάχυτες παραγωγές σε δήμους, σε μεταποιητές, σε κτηνοτρόφους, σε αγρότες, αλλά με έναν πολιτικό προσανατολισμό μόνο προς τις μεγάλες εταιρείες, μόνο προς τα μεγάλα συμφέροντα, με αποτέλεσμα σήμερα η Ελλάδα μέσω της ενεργειακής κρίσης να έχει αυξήσει την παραγωγή ηλεκτρικού ρεύματος από εισαγόμενο φυσικό αέριο στο 25%.

Ας υπενθυμίσουμε επίσης σε κάθε περίπτωση ότι η χώρα μας είχε ξεκινήσει έρευνες για το δικό της φυσικό αέριο, οι οποίες όμως σταμάτησαν και από τον κ. Τσίπρα και από τον κ. Μητσοτάκη και ποτέ, βεβαίως, δεν δόθηκαν ολοκληρωμένες, πειστικές εξηγήσεις για ποιον λόγο έγινε αυτό. Με αυτά και με άλλα, όμως, το βιοτικό επίπεδο των Ελλήνων πολιτών έχει δεχθεί ένα σημαντικότατο πλήγμα και συνεχίζει να δέχεται καθημερινά ένα σημαντικότατο πλήγμα.

Εμείς προτείναμε ως Κίνημα Αλλαγής επί μήνες, από την πρώτη στιγμή, από τον Σεπτέμβρη, την έγκαιρη λήψη μέτρων. Όσα, όμως, γίνονταν από τη μεριά της Κυβέρνησης, γίνονταν αποσπασματικά και καθυστερημένα. Ακόμα και η αύξηση του κατώτατου μισθού έχει απορροφηθεί τώρα που την κάνατε σε μεγάλο βαθμό από το άλμα του πληθωρισμού που είναι αυτή τη στιγμή στο 9% και διαβάζουμε ότι θα οδηγηθεί και στο 10%.

Εμείς, λοιπόν, κυρίες και κύριοι συνάδελφοι, προτείνουμε και ως Κοινοβουλευτική Ομάδα του Κινήματος Αλλαγής καταθέσαμε σήμερα τροπολογία για το μοναδικό που πιστεύουμε ότι θα δώσει πραγματική, ολιστική λύση στο πρόβλημα και το οποίο έχει να κάνει με την καθιέρωση πλαφόν στην τιμή της λιανικής τιμής της ενέργειας.

Αναμένουμε, βέβαια, να ακούσουμε και να δούμε ποιες θα είναι και οι ανακοινώσεις του κ. Μητσοτάκη σήμερα. Αναμένουμε να δούμε ποια θα είναι η έκταση των μέτρων, ποιος θα είναι ο χρονικός ορίζοντας των μέτρων. Πάρα πολύ σημαντικό και αυτό.

Επιτρέψτε μου να πω κάτι. Δεν μπορώ να μην το σχολιάσω. Δεν μπορώ να μη δω, να μην επισημάνω τα απολύτως καθυστερημένα αντανακλαστικά της Κυβέρνησης που είδαμε όχι απλά στην αντιμετώπιση του ζητήματος της ενεργειακής ακρίβειας. Τα είδαμε βεβαίως και στην πανδημία σε μια σειρά μέτρων.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα χρειαστώ λίγο χρόνο, κύριε Πρόεδρε, όπως είχαν όλοι οι συνάδελφοί μου.

Πρέπει, λοιπόν, και οφείλω να πω ότι όλη αυτή η καθυστέρηση μάς δείχνει τελικά ότι όλα αυτά τα μέτρα ο κ. Μητσοτάκης δεν τα παίρνει από την κοινωνική ευαισθησία του για το πρόβλημα που υπάρχει, αλλά μάλλον από το βάρος των αρνητικών δημοσκοπήσεων, που βγαίνουν στο φως καθημερινά.

Άρα το Κίνημα Αλλαγής προτείνει με την τροπολογία του την επιβολή πλαφόν στη λιανική τιμή της ενέργειας, όπου οι πολίτες δεν θα πληρώνουν πάνω από το 10% σε σχέση μ’ αυτά τα οποία πλήρωναν πριν την ενεργειακή κρίση, όπου θα απαγορεύεται η διακοπή ρεύματος σε νοικοκυριά και επιχειρήσεις όταν τους επιβάλλεται χρέος, που υπερβαίνει το πλαφόν του 10% και όπου θα προβλέπονται γενναίες δόσεις για τα χρέη τα οποία έχουν συσσωρευτεί από λογαριασμούς ρεύματος από 1η Μαΐου 2021 και μετά. Είναι ξεκάθαρα θέμα πολιτικής απόφασης το πώς θα μπορέσουμε να αντιμετωπίσουμε το ζήτημα της ενεργειακής ακρίβειας. Αρκετά με τα κροκοδείλια δάκρυα που έχουμε δει τόσο από τη μεριά της Κυβέρνησης όσο και από τη μεριά του ΣΥΡΙΖΑ.

Πάνω στη βάση αυτής της ρεαλιστικής πρότασης, την οποία καταθέτουμε ως Κίνημα Αλλαγής, η οποία προβλέπεται από την εργαλειοθήκη της Ευρωπαϊκής Ένωσης, η οποία είναι κάτι το οποίο έχει γίνει και σε άλλες χώρες της Ευρωπαϊκής Ένωσης, καλούμε όλες τις πολιτικές δυνάμεις να σταθούν στο ύψος των περιστάσεων και να δώσουν διέξοδο στα κοινωνικά αδιέξοδα που δημιουργεί εδώ και μήνες η ενεργειακή κρίση, στηρίζοντας αυτή την πρότασή μας, αυτή την τροπολογία μας.

Τώρα, δυο κουβέντες όσον αφορά την κύρωση των τριών διεθνών συμβάσεων, που αφορούν στον τομέα των αερομεταφορών με σκοπό την προώθηση των διεθνών αεροπορικών υπηρεσιών μεταξύ της χώρας μας, της Χιλής, της Αιγύπτου και της Σαουδικής Αραβίας, αν και νομίζω πολύ αναλυτικά τα εξέθεσε όλα αυτά ο ειδικός αγορητής του Κινήματος Αλλαγής, ο κ. Χρήστος Γκόκας.

Η κύρωση κάθε διεθνούς σύμβασης βεβαίως αποτελεί για εμάς -και πρέπει να αντιμετωπίζεται από όλους μας- ως ένα ακόμα βήμα για τη βελτίωση και για την προώθηση των οικονομικών σχέσεων και συνεργασιών της χώρας μας με άλλα κράτη σε διάφορους τομείς, εμπορίου, μεταφορών, τεχνολογίας, ενέργειας, τουρισμού, επενδύσεων. Προβλέπονται, λοιπόν, πολλά και σοβαρά μέσα από τις συγκεκριμένες συμβάσεις όπως δικαιώματα κίνησης, δικαίωμα υπέρπτησης, προσγείωσης, στάθμευσης, αμοιβαία παροχή βοήθειας για την πρόληψη παράνομων πράξεων. Ρυθμίζονται ειδικότερα θέματα σχετικά με την ασφάλεια των πτήσεων και των αεροσκαφών. Τα είπε ο κ. Γκόγκας από τη δική μας μεριά νομίζω πολύ αναλυτικά.

Κλείνω, τονίζοντας πως για μια ακόμη φορά υπάρχει καθυστέρηση και σε αυτό, κύριε Υπουργέ. Όλα αυτά εισήχθησαν ενώπιον του Κοινοβουλίου, όπως ανέφερε και ο κ. Γκόκας, με μια χαρακτηριστική καθυστέρηση. Αυτό είναι κάτι άκρως προβληματικό και κάτι το οποίο ήδη εδώ και τρία χρόνια έχει νομίζω διαμορφωθεί ως πλέον κοινή πολιτική από τη μεριά της Κυβέρνησης σας.

Για όλα, όμως, τα παραπάνω και με όσους προβληματισμούς θέσαμε ως Κίνημα Αλλαγής εμείς υπερψηφίζουμε τις κυρώσεις των συμβάσεων, όπως κάνουμε κάθε φορά με την ξεκάθαρη θέση αρχής πως είμαστε πάντα θετικοί σε οτιδήποτε είναι προς όφελος της χώρας μας, των Ελλήνων πολιτών και συμβάλλει σε ό,τι έχει να κάνει με το να είμαστε συνεπείς στις διεθνείς και στις ευρωπαϊκές μας υποχρεώσεις.

Σας ευχαριστώ θερμά.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ και εγώ, κυρία Γιαννακοπούλου.

Ο κ. Ζαχαριάδης, Κοινοβουλευτικός Εκπρόσωπος του ΣΥΡΙΖΑ, έχει τον λόγο.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Πρόεδρε, είχα αποφασίσει να μην τοποθετηθώ, γιατί είχα καλυφθεί από τις τοποθετήσεις των εισηγητών. Άκουσα, όμως, τον κ. Θεοχάρη. Πραγματικά η ομιλία του δεν ήταν μια πρόκληση στην Αντιπολίτευση. Ήταν μια πρόκληση στην κοινή λογική και μια πρόκληση στη μεγάλη πλειοψηφία του ελληνικού λαού, η οποία χειμάζεται από την ενεργειακή κρίση. Χειμάζεται! Και εδώ, βεβαίως, είναι ένα πρόβλημα το οποίο είναι διεθνές. Εμείς δεν θέλουμε να είμαστε άδικοι. Δεν λέμε ότι γύρω-γύρω είναι άνοιξη και στη μέση είναι χειμώνας, αλλά έχετε πολύ συγκεκριμένες ευθύνες. Και σαν να μην είχαν κερδίσει πριν από τρία χρόνια τις εκλογές, ο κ. Θεοχάρης άρχισε να μας λέει για το 2014, για το 2019, για το 2012. Έχουμε 2022!

Ποτέ στη σύγχρονη ιστορία της χώρας -επειδή έχετε υπηρετήσει σε πόστα ευθύνης και με προηγούμενες κυβερνήσεις, κύριε Θεοχάρη, σε κρίσιμους τομείς, σε δύσκολες ώρες- η μεσαία τάξη, η επιχειρηματικότητα, οι φτωχοί και οι αδύναμοι συμπολίτες μας δεν είχαν τόσο λίγο διαθέσιμο εισόδημα μέχρι σήμερα. Και αυτό έχει τη σφραγίδα και την υπογραφή της ιδεοληψίας του κ. Μητσοτάκη. Διότι πουθενά αλλού στην Ευρώπη για τόσο μεγάλο χρονικό διάστημα δεν αγοράζουν τόσο ακριβά το ρεύμα και να μεταφέρουν ευθέως όλη την επιβάρυνση στον καταναλωτή. Διότι σας προειδοποιούσαμε, όχι μόνον εμείς, αλλά και εμείς και τα άλλα κόμματα εδώ και εννέα μήνες ότι μπαίνουμε σε μεγάλη δυσκολία και δεν ακούγατε.

Σας θυμίζω ότι σας τα είχαμε πει στη Διεθνή Έκθεση Θεσσαλονίκης. Μας λοιδορήσατε τότε. Λέγατε ότι είμαστε λαϊκιστές, ότι δεν ξέρουμε τι μας γίνεται, ότι το κάνουμε για την αντιπολίτευση, ότι το κάνουμε για τις δημοσκοπήσεις.

Τι λέγατε τότε; Ότι οι αυξήσεις θα είναι 2 με 3 ευρώ. Πού είναι οι αυξήσεις 2 με 3 ευρώ; Ήρθαν οι λογαριασμοί διπλάσιοι. Πριν τον πόλεμο. Δεν απαιτώ να προβλέψετε τον πόλεμο. Προφανώς. Ρεαλιστής είμαι. Όταν ξέσπασε ο πόλεμος ήρθαν τριπλάσιοι. Ο Τίμερμανς, ο αντιπρόεδρος της Ευρωπαϊκής Επιτροπής, τον οποίον ξέρετε, κύριε Θεοχάρη, ήσασταν παλιά σ’ αυτή την πολιτική οικογένεια πολύ καλά, σοβαρός άνθρωπος, οικολόγος, σας έλεγε «καταναλώστε και εγχώριο άνθρακα». Ερχόταν σ’ αυτό εδώ το Βήμα ο κ. Μητσοτάκης κι έλεγε ψέματα ότι ο εγχώριος άνθρακας συν τις επιβαρύνσεις των ρύπων είναι πιο ακριβός από το φυσικό αέριο. Την ώρα που όλες οι κυβερνήσεις μειώνανε το φθινόπωρο του 2021 την εξάρτησή τους από το φυσικό αέριο, εσείς την αυξάνατε. Την ώρα που έπρεπε να χτυπήσουμε ένα γενικό συναγερμό, να προετοιμαστούμε, να κάνουμε διμερή συμβόλαια, εσείς κάνατε επικοινωνία και εφησυχασμό.

Έρχεστε σήμερα και με θράσος απέναντι στη μεσαία τάξη, στους φτωχούς και τους αδύναμους συμπολίτες μας, στην Ελλάδα που δημιουργεί, δουλεύει και παράγει και λέμε για «Δεν πληρώνω»; Δηλαδή, συγγνώμη, ένας άνθρωπος ο οποίος παίρνει μια σύνταξη 500 ευρώ και του ήρθε το ηλεκτρικό ρεύμα 600 ευρώ είναι μπαταχτσής; Είναι στρατηγικός κακοπληρωτής; Είναι «Δεν πληρώνω»; Όχι. Δεν μπορεί, δεν έχει, δεν αντέχει. Είναι λογικό αυτός ο άνθρωπος να μην πληρώσει. Εδώ μέχρι και ο Πρωθυπουργός κατάλαβε -αφού έγινε πρωθυπουργός, αλλά κάλλιο αργά παρά ποτέ- ότι η συντριπτική πλειοψηφία των Ελλήνων εξαρτάται από τον μισθό τους. Μια οικογένεια, ένας άνθρωπος, που δουλεύει και παίρνει 1.000 ευρώ, 1.100, 1.200 και του έρχεται ο λογαριασμός 1.400, είναι «Δεν πληρώνω»; Είναι μπαταχτσής; Είναι στρατηγικός κακοπληρωτής; Ένας άνθρωπος που του τελειώνει το μηνιάτικο στις 20 του μήνα είναι λαϊκισμός να λέμε από το Βήμα της Βουλής των Ελλήνων ότι δεν αντέχει; Έχετε μπερδέψει τη λαϊκότητα με τον λαϊκισμό ξανά. Γιατί και πριν από δέκα χρόνια αυτά δεν καταλαβαίνατε. Τους χίλιους ανθρώπους που έχαναν τη δουλειά τους κάθε μέρα. Τους ανθρώπους που κόπηκαν οι μισθοί τους στο μισό. Τις οικογένειες που οι συντάξεις πήγαν στο μισό. Και προσπαθούσατε να φορτώσετε την ευθύνη στον πολίτη.

(Στο σημείο αυτό κτυπάει το κουδούνι λήξης της ομιλίας του κυρίου Βουλευτή)

Ένα λεπτό θέλω, κύριε Πρόεδρε.

Η κατάσταση είναι αυτή. Στις άλλες χώρες στην Ευρώπη γίνονται κινήσεις, στην Ισπανία, στην Πορτογαλία, στη Γαλλία που τόσο πολύ σας αρέσει. Μπράβο. Κάντε αυτό που κάνει η Γαλλία. Αυτό που κάνει με την πυρηνική ενέργεια κάντε το εσείς με τον εγχώριο άνθρακα. Κάνετε διμερή συμβόλαια. Διαπραγματευτείτε. Γιατί μπορεί να παίρνει η Ιβηρική Χερσόνησος εξαίρεση ως γεωγραφική απομόνωση και δεν μπορούν να περνούν τα Βαλκάνια; Πού είναι τα Βαλκάνια; Στο Βέλγιο είναι; Έχουμε σύνορα εμείς με την Ελβετία και το Λουξεμβούργο και δεν το ξέραμε; Δεν έχουμε νησιωτικότητα; Δεν μπορείτε να βρείτε εξαιρέσεις; Ο Κόστα και ο Σάντσεθ σηκώθηκαν και βγήκαν έξω. Γιατί δεν βγήκε και ο Μητσοτάκης έξω τότε; Πώς γύρισε πίσω ο Πρωθυπουργός από αυτή τη συνάντηση;

Θα ήθελα να κάνω μια παρατήρηση. Οι Πρωθυπουργοί δεν κάνουν διαγγέλματα. Διαγγέλματα κάνουν οι Πρόεδροι της Δημοκρατίας. Οι Πρωθυπουργοί κάνουν ανακοινώσεις. Αλλά εν πάση περιπτώσει σ’ αυτές τις προηγούμενες ανακοινώσεις, που μας έκανε ο κ. Μητσοτάκης μας είχε πει ότι τόσο αντέχει η χώρα. Αυτό μας είχε πει. Ότι είχε εξαντλήσει τα όρια αντοχής. Ρωτώ, λοιπόν: προέκυψαν νέα όρια αντοχής της χώρας; Έκανε λάθος τότε στην εκτίμησή του για τα όρια αντοχής της χώρας; Κάποιοι θησαυρίζουν και κάτι θα κάνει σήμερα το βράδυ; Όλα αυτά θα μπορέσουμε να τα απαντήσουμε από αύριο το πρωί.

Ένα σχόλιο για την εκπρόσωπο του Κινήματος Αλλαγής. Κυρία Γιαννακοπούλου, καταλαβαίνω αλλά δεν μπορείτε να λέτε «Τσίπρας και Μητσοτάκης». Πέρασαν τρία χρόνια. Πρωθυπουργός της χώρας είναι ο κ. Μητσοτάκης. Διαλέξτε αντίπαλο στην Ελλάδα και στην Ευρώπη. Διαλέξτε συμμάχους στην Ελλάδα και στην Ευρώπη.

Καλώς φωτογραφιζόμαστε στην ίδια οικογενειακή φωτογραφία στους σοσιαλιστές και δημοκράτες κάθε μήνα πριν τη Σύνοδο Κορυφής. Δεν μπορείτε στην ευρωπαϊκή οικογένεια να είστε αγκαλιές και φιλιά με τον Κώστα και τον Σάντσεθ, που δίνουν μάχη απέναντι στη Δεξιά και στην Ελλάδα -να είμαι επιεικής, γιατί θέλω να βλέπω μπροστά- να τηρείτε, τουλάχιστον, ίσες αποστάσεις.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κύριε Πρόεδρε, μπορώ να έχω τον λόγο για ένα λεπτό;

**ΠΡΟΕΔΡΕΥΩΝ (Χαράλαμπος Αθανασίου):** Δεν υπάρχει προσωπικό. Δεν αναφέρθηκε σε εσάς.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κύριε Πρόεδρε, αναφέρθηκε σε μένα. Θέλω να δώσω επί προσωπικού μία απάντηση.

**ΠΡΟΕΔΡΕΥΩΝ (Χαράλαμπος Αθανασίου):** Δεν είναι προσωπικό θέμα. Σας παρακαλώ, κυρία Γιαννακοπούλου.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κύριε Πρόεδρε, για ένα λεπτό μόνο.

**ΠΡΟΕΔΡΕΥΩΝ (Χαράλαμπος Αθανασίου):** Θα ευτελιστεί το θέμα τώρα. Δεν γίνεται. Σας παρακαλώ.

Ο κ. Βελόπουλος, ο Πρόεδρος της Κοινοβουλευτικής Ομάδας της Ελληνικής Λύσης, έχει τον λόγο.

Κι εδώ, κύριε Πρόεδρε, να υπενθυμίσω ότι αυστηρά και για σας, ειδικά στη διαδικασία αυτή, είναι το πεντάλεπτο με μία ανοχή.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ε, θα μου δώσετε και λίγο ΦΠΑ, κύριε Πρόεδρε. Τι να κάνουμε; Δεν υπάρχει χωρίς ΦΠΑ συναλλαγή.

Πραγματικά, κύριε Ζαχαριάδη, απορώ. Έχετε έναν Πρόεδρο, τον οποίο προσωπικά τον εκτιμώ -εν πάση περιπτώσει, όπως όλους τους Προέδρους των κομμάτων- και τον άκουσα στο «OPEN» προχθές το πρωί να λέει ότι ήταν εντολή αυτή η ιστορία με την τιμαριθμική αναπροσαρμογή της ΔΕΗ -πώς λέγεται. Έτσι δεν είπε; Και έχω το βίντεο του κ. Σταθάκη, ο οποίος λέει: «Καμμία κοινοτική οδηγία. Ήταν δική μας απόφαση για να είναι χαμηλά τα τιμολόγια». Πότε λέτε αλήθεια και πότε λέτε ψέματα;

Ξέρετε, ο λαϊκισμός έχει και όρια. Ειδικά στο ΣΥΡΙΖΑ έχετε μάθει με τον λαϊκισμό. Γιατί τις ΝΟΜΕ εσείς τις κάνατε -εσείς- να πουλάει φθηνά η ΔΕΗ με χασούρα σε ιδιώτες, απλά επενδύετε στην κοντή μνήμη των Ελλήνων. Αυτό είναι. Και εσείς της Νέας Δημοκρατίας και εσείς και οι υπόλοιποι.

Αυτό το πράγμα εμείς θα το σπάσουμε, θα το συντρίψουμε. Θα λέτε την αλήθεια στον ελληνικό λαό. Πείτε και ένα «έκανα λάθος», δεν είναι κακό. Και σήμερα το απόγευμα ο Πρωθυπουργός -έχετε δίκιο και συμφωνώ μαζί σας- πρέπει να παραδεχθεί και να αποδεχθεί ότι έκανε λάθος. Και επειδή η Ελληνική Λύση δεν ήρθε εδώ για να κάνει στείρα αντιπολίτευση, όπως κάνει ο ΣΥΡΙΖΑ, ξεχνώντας ότι κυβέρνησε πέντε έτη και ότι θα μπορούσε να διαμορφώσει καλύτερα το πλαίσιο το νομικό για τους ιδιώτες παρόχους. Το διαμόρφωσε ο ΣΥΡΙΖΑ -βεβαιότατα- προς το συμφέρον των παρόχων όμως, για να ξέρουμε και τι λέμε. Δεν μπορείς να υποδύεσαι εδώ έναν ρόλο που δεν είναι δικός σου, αυτόν του φιλολαϊκού, του αριστερού, του καλού.

Τελείωσαν οι προβατόσχημοι λύκοι στο Κοινοβούλιο. Όσο υπάρχει η Ελληνική Λύση, θα σας ξεμπροστιάζουμε και θα λέμε την αλήθεια στον ελληνικό λαό. Μέχρι εδώ ήταν.

(Χειροκροτήματα από την πτέρυγα της Ελληνικής Λύσης)

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ)**

Κι ερωτώ την Κυβέρνηση, να μάθει ο ελληνικός λαός, γιατί έχουμε ακριβό ρεύμα. Πού ήταν η ΡΑΕ, που ποτέ δεν έλεγξε τις τιμές του ρεύματος με βάση τη διεθνή οργάνωση που ελέγχει τις τιμές του ρεύματος; Η τιμή του ρεύματος ήταν 14% πάνω από τον μέσο ευρωπαϊκό όρο, όταν όλοι οι ευρωπαίοι αγωνίζονταν πριν μήνες. Πού ήταν η ΡΑΕ;

Αλλά επειδή εμείς θέλουμε να είμαστε με τον ελληνικό λαό ξεκάθαροι και να κοιτάμε στα μάτια, θα πω ότι ουδέποτε συνεφάγαμε με εκδότες ούτε βγαίνουμε στα κρυφά πίνοντας και τρώγοντας μαζί τους, να συνδιαλαγούμε όπως κάνουν άλλοι Αρχηγοί κομμάτων. Η Ελληνική Λύση και ο Αρχηγός της ουδέποτε συναντήθηκε με εκδότη, καναλάρχη. Και δεν θα το κάνουμε ποτέ.

(Χειροκροτήματα από την πτέρυγα της Ελληνικής Λύσης)

Ας βγουν οι Πρόεδροι των κομμάτων εδώ όλοι και να το πουν το ίδιο πράγμα. Όλοι, όμως, οι Πρόεδροι, πλην του ΚΚΕ, του οποίου μια ζωή αυτή είναι η θέση του -και καλά κάνει- που δεν συναλλάσσεται και δεν συνδιαλέγεται με καναλάρχες.

Για να δούμε τώρα ποιοι ολιγάρχες κερδίζουν από το χρηματιστήριο ενέργειας; Ακούστε για πρώτη φορά από το 1974 αλήθειες. Δεν έχω τίποτα με τους επιχειρηματίες, είμαι μαζί τους γιατί είμαι επιχειρηματίας. Όμως, άλλο κέρδος, άλλο στημένο παιχνίδι καρτέλ κι άλλο αισχροκέρδεια. Είναι τελείως διαφορετικά πράγματα και αναρωτιέμαι γιατί το ΚΙΝΑΛ και ο ΣΥΡΙΖΑ και τα υπόλοιπα κόμματα δεν λένε ονόματα.

Πρώτος: Βαρδινογιάννης «MOTOROIL», «NRG», «ΚΟΡΙΝΘΟΣ POWER».

Δεύτερος: Μυτιληναίος, «PROTERGIA», «MN GAS», «ΚΟΡΙΝΘΟΣ POWER».

Τρίτος: Λάτσης, «ΕΛΠΕ», «ELPEDISON», «ΤΕΡΝΑ», «ΗΡΩΝ».

Μαρινάκης: «ΤΕΡΝΑ ΕΝΕΡΓΕΙΑΚΗ», «LNG ΠΛΟΙΑ».

Ελέγχουν σήμερα το 30% της αγοράς. Ας πει κάποιος εδώ το όνομα Μαρινάκης, Λάτσης, Μυτιληναίος, Βαρδινογιάννης. Και επαναλαμβάνω, δεν είμαστε εναντίον τους. Είναι επιχειρηματίες και κοιτούν το κέρδος. Η Νέα Δημοκρατία γιατί δεν βρίσκει τρόπους να σταματήσει αυτή την κερδοφορία της αισχροκέρδειας; Γιατί, άλλο κερδοφορία και άλλο αισχροκέρδεια. Και το χειρότερο είναι να επιτρέπει σε αυτούς να ορίζουν αυτοί τις τιμές και όταν βλέπουν ότι πιθανόν να έχουν χασούρα, να έρχεται το κράτος και να τους επιδοτεί, όπως αυτό που πάει να κάνει το απόγευμα ο Πρωθυπουργός, ο οποίος θα δώσει επίδομα στον πολίτη, με δανεικά που θα πάρει για να μην τα πάρει από τους ολιγάρχες. Μην υπηρετείτε τους ολιγάρχες! Υπηρετείτε τον Έλληνα πολίτη και τον ελληνικό λαό. Γίνετε επιτέλους φιλολαϊκοί.

(Χειροκροτήματα από την πτέρυγα της Ελληνικής Λύσης)

Με τα σχέδια των επενδύσεων που κάνουν αυτοί οι κύριοι, οι καλοί επιχειρηματίες -δεν κλέβουν, είναι επιχειρηματίες και κοιτούν να κερδίζουν, είναι δικαίωμά τους- θα φτάσουν στο 50% της αγοράς. Η ΔΕΗ είναι ο χαζός της παρέας, ο χρήσιμος ηλίθιος. Έτσι την έκανε ο ΣΥΡΙΖΑ και η Νέα Δημοκρατία.

Ακούστε γιατί αυτό είναι το μεγάλο θέμα. Συμπληρωματικά οι παίκτες της αγοράς είναι οι: Κοπελούζος, «ΔΕΣΦΑ - Ρεβυθούσα», ο «ΠΡΟΜΗΘΕΑΣ GAS», «NL», «ΑΠΕ», «GASTRADE» Αλεξανδρούπολης, όλο το μαγαζί του κ. Κοπελούζου. Στη ΔΕΗ. Η ΔΕΗ δεν υπάρχει, είναι στο «CBC» και στο Υπερταμείο. Σε συνεργασία με τη γερμανική εταιρεία ηλεκτρισμού «RWE», στα φωτοβολταϊκά.

Περιφερειακοί παίκτες στα αιολικά: «ΕΛΛΑΚΤΩΡ». Δεν υπάρχει Μπόμπολας, μην τρώτε παραμύθι, είναι άλλη οικογένεια από πίσω. «EREN», Μουράτογλου. Τον ήξερε κανείς τον κ. Μουράτογλου; Εγώ δεν τον ήξερα, τώρα τον έμαθα, 7%. Η «IBERDROLA», Ρόκας, 6%. Επίσης, δεν θα έλειπε ο Μάης από τη Σαρακοστή, ο κ. Κόκκαλης της «INTRACOM» ενδιαφέρεται να δραστηριοποιηθεί.

Ακούστε για το καταλάβατε, κύριοι της Νέας Δημοκρατίας. Από τη Φλώρινα είστε, κύριε συνάδελφε. Όλοι αυτοί δεν θέλουν παραγωγή ενέργειας από λιγνίτη. Δεν θέλουν ΑΟΖ, δεν θέλουν εξορύξεις. Προτιμούν να είναι η χώρα μας μεταπράτης και όχι αυτάρκης ο ίδιος παραγωγός εξόρυξης φυσικού αερίου, πετρελαίου και λιγνίτη. Αυτή είναι η πραγματικότητα, να την πείτε στον ελληνικό λαό, ότι εσείς εξυπηρετείτε αυτούς που δεν θέλουν το εθνικό καλό της χώρας.

Και θα σας απαντήσω με επιχειρήματα. Η Πολωνία έχει το φθηνότερο ρεύμα στην Ευρωπαϊκή Ένωση. Η Ελλάδα, το ακριβότερο. Η Πολωνία χρησιμοποιεί λιγνίτες και στο χρηματιστήριο ενέργειας καλύπτει μόνο το 1% της αγοράς της ηλεκτρικής ενέργειας στην Πολωνία. Εδώ, το 100%.

Κάνατε εγκλήματα. Άκουσα τον Υπουργό, τον συμπαθή κατά τα άλλα, κ. Γεωργιάδη -ο οποίος έχει μια αντίληψη για την πολιτική ότι μπορεί να λέει ό,τι θέλει και την άλλη εβδομάδα να τα αλλάζει- που είπε ότι αν είχαμε γεμίσει με ανεμογεννήτριες τη χώρα, η Ελλάδα θα είχε τζάμπα ρεύμα. Σας πληροφορώ ότι η Δανία που έχει το πιο ακριβό ρεύμα στην Ευρώπη καλύπτει με 50% τις ανάγκες της από ανεμογεννήτριες. Μη λέτε ψέματα συνεχώς στον ελληνικό λαό. Να μάθουν οι Έλληνες πολίτες ποιοι φταίνε που πληρώνουν ακριβά το ρεύμα.

Όλα αυτά τα λέω γιατί κουράστηκα να επιχειρώ κάθε φορά να σας λέω τα αυτονόητα. Διότι φτάσαμε σήμερα η πολιτική του ΣΥΡΙΖΑ, του ΚΙΝΑΛ και της Νέας Δημοκρατίας να οδηγούν την Ελλάδα, να εισάγει το 1/3 των αναγκών της, το 1/3 να το παράγει με εισαγόμενο φυσικό αέριο και μόνο το 1/3 να έχει εσωτερική αυτάρκεια. Δηλαδή κατά τα 2/3 η Ελλάδα εξαρτάται από την εισαγωγή. Και ποια εισαγωγή; Την εχθρική κατά το σύστημα Ρωσία. Γιατί πλέον όλα τα κόμματα λέτε ότι είναι εχθρική χώρα, ότι είναι εχθροί σας οι Ρώσοι και καλά κάνετε, δικαίωμά σας. Έχετε πολλά λεφτά να πληρώσετε τη ΔΕΗ, ο κόσμος δεν έχει. Και από την εχθρική Τουρκία, την εχθρική Αλβανία και τα εχθρικά Σκόπια, από εκεί εξαρτόμαστε. Εκεί φτάσαμε.

Όσο για τη ΔΕΗ, η αποθέωση της Κυβέρνησης να υπερασπίζεται έναν κ. Στάσση, γιατί έκανε στάση στη λογική η Νέα Δημοκρατία. Έναν Στάσση, ο οποίος παίρνει 1.000 ευρώ τη μέρα μεροκάματο, ο οποίος δίνει 16 εκατομμύρια από εδώ και από εκεί, μετοχές για να τις παίρνει αυτός και η παρέα του. Ο κ. Στάσσης που έχει σχέση με την ιταλική εταιρεία, που στελέχη της, κύριε Υπουργέ, έχουν εμπλακεί με την Cosa Nostra και τη μαφία της Ιταλίας και σήμερα υπάρχουν ρεπορτάζ αποκαλυπτικά, είναι ενδεικτική των προθέσεων ή της λογικής του κ. Στάση σε σχέση με το παρασκήνιο.

Τα λέω όλα αυτά, γιατί όταν ακούω Υπουργό να λέει ότι ο Στάσης είναι κόσμημα για τη ΔΕΗ και άλλη Βουλευτής σε κανάλι να λέει «χαλάλι του 1.000 ευρώ τη μέρα», ειλικρινά σας βλέπει η ντροπή και ντρέπεται! Βγαίνει Υπουργός και ομολογεί ότι η ληστρική ρήτρα αναπροσαρμογής καταλήγει στις τσέπες των παραγωγών ρεύματος. Το είπε Υπουργός της Νέας Δημοκρατίας, κύριε Υπουργέ, ότι η ρήτρα αναπροσαρμογής καταλήγει στις τσέπες των παρόχων για να μην χρεοκοπήσουν.

Και εγώ ερωτώ εσάς, κύριε Υπουργέ, γιατί είστε και επιχειρηματίας και καλός άνθρωπος. Οι υπόλοιποι επιχειρηματίες; Εγώ παραδείγματος χάριν που έχω προβλήματα οικονομικά, που με τα μνημόνια και με την πανδημία με οδηγήσατε στη χρεοκοπία, θα πάρω κάτι; Ή ο επενδυτής ο ολιγάρχης είτε χρεοκοπεί, τα παίρνει από το κράτος, είτε δεν χρεοκοπεί, αισχροκερδεί και πάλι το κράτος, μέσω του πολίτη, του δίνει τα λεφτά; Πείτε μου πόσο λογική είναι αυτή η πολιτική;

Θα σας το πω έτσι ωμά. Αφήσατε τον Έλληνα πολίτη να γδέρνεται από τις εταιρείες για το ρεύμα και χαϊδεύετε τους εφοπλιστές. Μόλις χθες ο Πρωθυπουργός είπε ότι θέλει να πάρει εξαίρεση η χώρα μας, γιατί οι εφοπλιστές έχουν δίκιο. Με τις υψηλές τιμές των καυσίμων, αλλά και την έλλειψη μεταφοράς πετρελαίου ζήτησαν εξαίρεση οι εφοπλιστές από το εμπάργκο της Ρωσίας και ο Πρωθυπουργός κατευθείαν το ανακοίνωσε. Αναρωτιέμαι τι είδους κυβέρνηση έχουμε, κυβέρνηση υπηρετών των ολιγαρχών ή κυβέρνηση στην υπηρεσία του πολίτη; Ας το καταλάβει ο ελληνικός λαός αυτό για να τελειώνει η ιστορία.

(Χειροκροτήματα από την πτέρυγα της Ελληνικής Λύσης)

Άλλα δύο λεπτά, θα ήθελα, κύριε Πρόεδρε. Δεν θα πω και τα ψέματα που είπε ο Πρωθυπουργός στην Αλεξανδρούπολη. Θα πω δύο πράγματα που με ενόχλησαν, κύριε Υπουργέ. Πρώτη γραμμή μπροστά ο Πρόεδρος της ψευτο-Μακεδονίας, αυτής της χώρας που δεν θα αναγνωρίζατε ποτέ εσείς.

Δεύτερον, είναι γνωστό ότι η Αλεξανδρούπολη δεν καλύπτει καμμία ενέργεια στη χώρα και ο Πρωθυπουργός αυτό είπε, όταν το 50% θα οδηγηθεί στα βαλκανικά κράτη, όταν οι ανάγκες μας είναι πολλαπλάσιες σε σχέση με το φυσικό αέριο LNG των Αμερικανών που θα πληρώνουμε τέσσερις φορές επάνω. Πείτε το. Δεν είπε ο Πρωθυπουργός χθες στην Αλεξανδρούπολη ότι το LNG στην Αλεξανδρούπολη θα είναι τρεις με τέσσερις φορές πιο ακριβό από το ρωσικό, που σημαίνει ότι όλο αυτό θα οδηγήσει και σε ακρίβεια, αλλά το χειρότερο θα κερδίζει ο Αμερικανός, κερδίζει ο Ρώσος και θα χάνει ο Έλληνας πολίτης. Αυτό να μάθουν οι Έλληνες.

Δυστυχώς, θα το πω ευθέως. Οι πολιτικοί έχουν συνηθίσει να λένε συνεχώς μισές αλήθειες. Η Ελλάδα λέει θα δώσει χέρι βοηθείας στη Βουλγαρία μέσω της Ρεβυθούσας. Δεν καλύπτει ούτε το 15% της ημερήσιας ζήτησης της χώρας μας η Ρεβυθούσα. Πώς θα δώσετε χέρι βοήθειας; Το είπε ο Πρωθυπουργός. Πώς γίνονται όλα αυτά; Για πείτε μου. Και φέρνετε και fast track νομοσχέδιο για την ανεμογεννήτριες. Έχετε γεμίσει την Ελλάδα με σκουπίδια.

Σας το λέω από τώρα, είναι σκουπίδια για ανεμογεννήτριες, γιατί σε είκοσι χρόνια που βγαίνουν εκτός λειτουργίας, οι σπάνιες γαίες που έχουν μέσα, τα τοξικά απόβλητα που έχουν, δεν ανακυκλώνονται. Μετά από είκοσι χρόνια μπορεί να ζούμε κάποιοι από εδώ μέσα, τα παιδιά μας όμως θα ζουν σίγουρα. Τι θα λένε αυτά τα παιδιά για εμάς; Ότι εγκληματίσαμε εις βάρος του περιβάλλοντος, εγκληματίσαμε εις βάρος της χώρας.

Οι ίδιοι κάνετε περιβαλλοντικά πραξικοπήματα. Η Αποκεντρωμένη Διοίκηση Αιγαίου έβαλε κυρώσεις σε ανάδοχο για εγκατάσταση ανεμογεννητριών στην Άνδρο. Τι έκανε η Κυβέρνηση; Με απόφαση Σκρέκα ακυρώθηκε η επιβολή κυρώσεως. Καταλαβαίνετε τι κάνετε; Το αντιλαμβάνεστε; Τα λέω με πόνο ψυχής. Δεν θα πω τι δεν κάνατε, ό,τι έκανε η Ισπανία και η Πορτογαλία.

Τι δεν κάνατε; Τη στιγμή που ήταν το ρούβλι χαμηλά, που ήταν περίπου στο 30% της σημερινής αξίας, πριν δυόμισι μήνες, το Μάρτιο, αν κάνατε μια μικρή προαγορά ποσότητας τότε, σήμερα που ανέβηκε το ρούβλι στην ισοτιμία του θα ήμασταν κερδοφόρα ως χώρα. Ούτε αυτό κάνατε ούτε προαγορά κάνατε πετρελαίου και φυσικού αερίου. Σας τα λέγαμε.

Έρχεται πείνα, εγώ επιμένω. Έρχεται πείνα, έρχεται πόλεμος και επειδή είστε η Κυβέρνηση των επιτυχιών, πέρα από τη δημοσιογραφική κατρακύλα μας, πέρα από τον έλεγχο των μέσων ενημέρωσης, πέρα αν θέλετε του ελέγχου στα μέσα ενημέρωσης, είχαμε χθες εκατόν επτά νεκρούς από κορωνοϊό. Η χώρα μας έχει 137,7 θανάτους ανά εκατομμύριο. Η Ευρώπη έχει μέσο όρο 44,2. Πείτε μου ποια είναι η επιτυχία σας δύο χρόνια; Το ότι τριάντα χιλιάδες νεκροί ζητούν δικαιοσύνη από μια Κυβέρνηση ανίκανη να προστατεύσει τον πολίτη; Πείτε μου εσείς.

(Χειροκροτήματα από την πτέρυγα της Ελληνικής Λύσης)

Κύριε Υπουργέ μου, τα παπαγαλάκια των καναλιών -τύπου Μαγιορκίνη που πηγαίνει στη Σαντορίνη και μου βγάζει φωτογραφίες με λιγουρίτσες- τα λιγούρια όχι μόνο της Σαντορίνης, όλα αυτά έχουν φάει 15 με 18 εκατομμύρια. Στη «ΔΙΑΥΓΕΙΑ» υπάρχουν τα έγγραφα. Να λυμαίνονται 15 με 18 εκατομμύρια πέντε, έξι άνθρωποι για να τους βγάζετε στα κανάλια και να λένε στον κόσμο και μισές αλήθειες και ψέματα και πολλές φορές και αλήθειες, γιατί όχι; Χλιδάτες διακοπές εις υγεία του κορόιδου, των Ελλήνων!

Και επίσης, τις καταγγελίες τις σοβαρές δεν τις λαμβάνετε υπ’ όψιν σας.

Άκουσα τον κ. Γάκη, τον κορυφαίο γιατρό, να λέει ότι το άσυλο στα πανεπιστημιακά ιδρύματα σχετίζεται με τους ελέγχους της εφορίας και τα ερευνητικά προγράμματα. Αυτά που ο κ. Μαγιορκίνης, ο κ. Βασιλακόπουλος, ο κ. Τσιόδρας έπαιρναν -ερευνητικά προγράμματα μαϊμούδες- αλλά η εφορία δεν μπορεί να πάει να τους ελέγξει. Δεν μπορεί να πει γιατί χρησιμοποιείται το άσυλο για να μην μπαίνει αστυνομία και να μην γίνονται οι φορολογικοί έλεγχοι. Το ξέρετε αυτό; Δεν γίνονται φορολογικοί έλεγχοι. Για αυτό κονομάνε αυτοί εκατομμύρια και ο ελληνικός πένεται.

Ας δεχθούμε, λοιπόν, το αυτονόητο και θα το πω ευθέως. Το δίλλημα των επόμενων εκλογών για εμάς είναι ένα και μοναδικό: Ελευθερία ή υποτέλεια; Η ελευθερία είναι με μας, η υποτέλεια με εσάς. Εμείς θα πάμε την Ελλάδα ψηλά, εσείς την κατρακυλάτε παντού και θα το πω ωμά, για τον Γενάρχη τον Κωνσταντίνο Καραμανλή. Σας βλέπει από κει που είναι και τρίζουν τα κόκκαλά του! Σας βλέπει και ντρέπεται, δυστυχώς!

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Οδυσσέας Κωνσταντινόπουλος):**  Έχει ζητήσει για ένα λεπτό τον λόγο η κ. Γιαννακοπούλου, ο κ. Θεοχάρης και θα κλείσει ο κύριος Υπουργός, για να προχωρήσουμε στην επόμενη σύμβαση.

Η κ. Γιαννακοπούλου έχει τον λόγο για ένα λεπτό.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ, κύριε Πρόεδρε.

Έχουν πολύ την τάση στον ΣΥΡΙΖΑ να θέλουν να υποδεικνύουν προς το Κίνημα Αλλαγής τι πρέπει να λέμε, τι πρέπει να κάνουμε, τι αντιπολίτευση πρέπει να ασκούμε. Το έχω πει πολλές φορές ακριβώς από αυτό το Βήμα και ως Κοινοβουλευτική Εκπρόσωπος του ΠΑΣΟΚ και του Κινήματος Αλλαγής, λοιπόν, κυρίες και κύριοι του ΣΥΡΙΖΑ ότι εμείς στο ΠΑΣΟΚ υποδείξεις και μαθήματα αντιπολιτευτικής τακτικής δεν δεχόμαστε ούτε από τον ΣΥΡΙΖΑ ούτε από κανένα άλλο κόμμα. Μην προσπαθείτε, λοιπόν, παρά πολύ. Ασκούμε πολύ σκληρή αντιπολίτευση στην Κυβέρνηση της Νέας Δημοκρατίας για τα λάθη, για τις ολιγωρίες, για τις παραλείψεις της, αλλά με τη διαφορά ότι εμείς καταθέτουμε και συγκεκριμένες προτάσεις. Δεν λαϊκίζουμε απλά ούτε απλά καταγγέλλουμε.

Όπως επίσης να σας θυμίσω ότι δεν υπάρχουμε εδώ από παρθενογένεση. Και βεβαίως ήσασταν στην Κυβέρνηση πέντε χρόνια και βεβαίως φέρετε πολύ μεγάλες ευθύνες για πολλά σοβαρά ζητήματα. Δεν τα ξεχνάμε, δεν μπορούμε να τα ξεχάσουμε.

Και επειδή -ο κ. Ζαχαριάδης λείπει αυτή τη στιγμή, έχετε την τάση όταν πρέπει να σας απαντήσουμε να φεύγετε, να μην είστε παρόντες, μια ο κ. Πολάκης χθες, μια ο κ. Ζαχαριάδης σήμερα, δεν ξέρω αν αυτό αποτελεί τακτική του κόμματός σας- μιλήσατε για το Ευρωπαϊκό Σοσιαλιστικό Κόμμα και για τις οικογενειακές φωτογραφίες, όπως μας είπε ο κ. Ζαχαριάδης, ξέρετε κάτι; Πολύ κακώς φωτογραφιζόμαστε μαζί στο Ευρωπαϊκό Σοσιαλιστικό Κόμμα. Στο Συνέδριό σας πριν από λίγες μέρες, αποφασίσατε ότι ανήκετε στο αριστερό κόμμα της Ευρωπαϊκής Ένωσης. Σύντροφός σας -είπατε και αποφασίσατε στο Συνέδριό σας- είναι ο κ. Μελανσόν και ταυτόχρονα ο Πρόεδρός σας τρέχει για να φωτογραφίζεται με τους σοσιαλιστές ηγέτες. Αποφασίστε επιτέλους κάποια στιγμή. Αποφασίστε, κύριοι του ΣΥΡΙΖΑ γιατί δεν μπορεί να είστε μονίμως και με τον αστυφύλακα και τον χωροφύλακα! Και με τους αντιεμβολιαστές και με τους εμβολιαστές! Και με τους εισβολείς και με τους Ουκρανούς! Και με την Αριστερά και με τον σοσιαλισμό! Αποφασίστε, επιτέλους!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Θεοχάρης έχει τον λόγο για ένα λεπτό.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ, κύριε Πρόεδρε. Πραγματικά για ένα λεπτό, δεν χρειάζεται…

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, συγγνώμη, δεν έχω το δικαίωμα, αλλά μπορώ να πάρω τον λόγο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αρχίζει νέα διαδικασία, θα απαντήσετε σε αυτή.

Συνεχίστε, κύριε Θεοχάρη.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κύριε Πρόεδρε, δεν χρειάζεται να πω πάρα πολλά πράγματα. Ίσως, στη σπουδή του να έρθει ο κ. Ζαχαριάδης για να μου απαντήσει, δεν μπόρεσε να ακούσει την ομιλία μου, είναι κατανοητό, για αυτό και όλη του η ομιλία ήταν εκτός θέματος.

Είναι ευτυχές ότι είναι παγκόσμιο το φαινόμενο -τουλάχιστον αυτό είναι θετικό- αλλά δεν αμφισβήτησε κανένας από τη Νέα Δημοκρατία τη δυσκολία που περνάνε τα νοικοκυριά και οι επιχειρήσεις. Την κατανοούμε.

Γι’ αυτό είμαστε, ξαναλέω, όπως είπα και στην ομιλία μου, η δεύτερη χώρα στην Ευρώπη από τον περασμένο Σεπτέμβριο που έχει πάρει μέτρα και προσπαθεί να σταθεί δίπλα τους. Φθάνουν; Μπορούν να εξαφανίσουν και να εξαλείψουν το πρόβλημα όποια μέτρα και να πάρει η οποιαδήποτε κυβέρνηση; Όχι. Όμως, είμαστε εδώ, κάθε μήνα ενισχύουμε τα μέτρα όλο και πιο πολύ, παρακολουθούμε αυτό το φαινόμενο δυναμικά και κοιτάμε και ξαναμετράμε τα ευρώ που υπάρχουν στα δημόσια οικονομικά κάθε μήνα. Και αυτή είναι και η απάντηση στον κ. Ζαχαριάδη. Δεν έγινε κανένα λάθος πριν. Κάθε μήνα κρατάμε και μετράμε τα νούμερα και κάθε υπέρβαση ξαναγυρίζει στον ελληνικό λαό.

Άρα η κριτική μου όλη ήταν στις ψεύτικες υποσχέσεις του κ. Τσίπρα, δεν ήταν σε τίποτε άλλο. Τώρα, εάν έχει πρόβλημα με αυτές τις ψεύτικες υποσχέσεις, υποθέτω ότι ο ΣΥΡΙΖΑ έχει όργανα, έχει διαδικασίες, ας κοιτάξει να τις διορθώσει και να πει τι προτείνει στον Αρχηγό του.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω με αυτό, κύριε Πρόεδρε.

Όσον αφορά για το 2014 που δεν είναι το 2022, αυτό ακριβώς είπα και εγώ στην ομιλία μου. Το ’14 δεν είναι το 2022. Τότε κορόιδεψαν τον ελληνικό λαό. Σήμερα δεν μπορούν να κοροϊδέψουν τον ελληνικό λαό. Τους προσκαλούμε να έρθουν στο 2022, αλλά πολύ φοβάμαι ότι περνάτε πολύ ωραία εκεί και στο ΣΥΡΙΖΑ στο 2014 και θα αργήσετε πολύ να μας έρθετε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστώ.

Κύριε Υπουργέ, τι χρόνο χρειάζεστε;

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Όσο πρέπει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όσο πρέπει δεν υπάρχει. Θα σας δώσω δέκα λεπτά.

Τον λόγο έχει ο Υφυπουργός Υποδομών και Μεταφορών κ. Μιχάλης Παπαδόπουλος.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Ευχαριστώ, κύριε Πρόεδρε.

Κυρία και κύριοι συνάδελφοι, σήμερα όσοι παρακολουθούν το κανάλι της Βουλής τα άκουσαν όλα, επί παντός επιστητού.

Κύριε Βελόπουλε, θα ήταν πάρα πολύ χρήσιμο να μην αναφέρεστε στον εθνάρχη Κωνσταντίνο Καραμανλή. Αυτός έγραψε την ιστορία του με χρυσά γράμματα, και την ελληνική και την ευρωπαϊκή και την παγκόσμια. Εσείς προς το παρόν γράφετε με μολύβι. Σβήνετε και γράφετε!

Θα συμφωνήσω βέβαια μαζί σας για το λαϊκισμό και τη λογική του ΣΥΡΙΖΑ και θα πω μετά γιατί. Όμως, πρέπει κάποια στιγμή να συνειδητοποιήσετε ότι δεν απέχετε καθόλου, γιατί σήμερα ακούσαμε πράγματα τα οποία δεν ισχύουν, ακούσαμε πράγματα τα οποία είναι εύηχα στα αυτιά των πολιτών, αλλά δεν ανταποκρίνονται στην πράξη.

Και βέβαια, αντί να έχουμε σήμερα την κύρωση συμφωνιών αεροπορικών υπηρεσιών, θα έπρεπε να έχουμε το διάγγελμα του Πρωθυπουργού, ένα διάγγελμα που πραγματικά είμαι πεπεισμένος ότι σας ανησυχεί, σας προβληματίζει και καλά κάνετε. Όταν το ακούσετε βέβαια, θα σας ανησυχήσει ακόμη περισσότερο και θα σας προβληματίσει ακόμα περισσότερο. Θα είναι, όμως, κάτι το οποίο θα είναι σημαντικό για τον Έλληνα και την Ελληνίδα, γιατί θα είναι κάτι που θα είναι σημαντικό για τα νοικοκυριά αυτής της χώρας. Εμάς αυτό μας ενδιαφέρει.

Εσάς δεν σας ενδιαφέρει αυτό. Γι’ αυτό δεν θα σας ανησυχήσει, γιατί το μέλημα σας σε ό,τι συμβαίνει σε αυτή τη χώρα, σε ό,τι γίνεται σε αυτό το Κοινοβούλιο, δεν είναι να είναι θετικό για την κοινωνία, είναι αν θα μπορέσετε να δημιουργήσετε δικλίδες για να πείσετε την ελληνική κοινωνία ότι δεν είναι έτσι, αλλά είναι κάπως αλλιώς.

Για να γίνω πιο συγκεκριμένος, άκουσα την τοποθέτηση του ΣΥΡΙΖΑ στην επιτροπή. Δήλωσε επιφύλαξη να το ψηφίσει. Μας δουλεύετε; Για κάτι το οποίο ετοιμάστηκε επί κυβέρνησης ΣΥΡΙΖΑ, αποφασίστηκε από κυβέρνηση ΣΥΡΙΖΑ, δηλώσατε επιφύλαξη; Όχι, βέβαια, γιατί το ψηφίζετε. Το δηλώσατε, για να επαληθεύσετε αυτό το οποίο ειπώθηκε προηγουμένως, δηλαδή να δημιουργήσετε την εικόνα ότι κάτι δεν πάει καλά, ότι κάτι κρύβεται από πίσω, ότι κάτι άλλο υπάρχει και σήμερα έρχεστε στην Ολομέλεια και ορθώς το ψηφίζετε.

Άκουσα τον κύριο εισηγητή του ΣΥΡΙΖΑ με προσοχή, όπως και τις τοποθετήσεις όλων των εισηγητών και των συναδέλφων. Έχει ειπωθεί κατ’ επανάληψη και πρέπει να απαντήσω, γιατί δεν είναι ο Υπουργός, ο Κώστας Καραμανλής, γιατί είναι ο Υφυπουργός που δεν είναι αρμοδιότητά του η ΥΠΑ. Θα το καταλάβετε, εάν κάποια στιγμή γίνετε Υπουργός ή Υφυπουργός, αν και δεν το βλέπω. Με τη ρητορική που υπάρχει σήμερα στον ΣΥΡΙΖΑ, δεν υπάρχει τέτοια προοπτική. Με τη λογική που υπάρχει σήμερα στον ΣΥΡΙΖΑ και στον Αρχηγό σας, δεν υπάρχει τέτοια προοπτική. Εάν αυτά βελτιωθούν, τότε έχει ο θεός, σε μερικά χρόνια θα δούμε κάτι διαφορετικό.

Και δεν το λέω εγώ μόνο από το Βήμα της Βουλής, το λέει και η λογική που υπάρχει στις μετρήσεις. Δεν μιλάω για τα νούμερα, μιλάω για τη λογική. Σας το εύχομαι, λοιπόν, να συμμετάσχετε κάποια στιγμή σε κάποια κυβέρνηση.

Θα σας έλεγα, λοιπόν, ότι η παρουσία ενός Υφυπουργού σε ένα Υπουργείο, όπου μπορεί κάποια θέματα να μην είναι αρμοδιότητά του, ενδείκνυται. Και ο Κώστας ο Καραμανλής νομίζω ότι στα τρία αυτά χρόνια ως Υπουργός και έχει ζυγιστεί -πολιτικά εννοώ- και έχει δείξει την αποτελεσματικότητά του, τη διορατικότητά του και πώς μπορεί να χειρίζεται τα θέματα. Έτσι, λοιπόν, δεν έχει νόημα να δημιουργούμε εντυπώσεις χωρίς να υπάρχει λόγος.

Είπατε κάτι, επίσης, πάρα πολύ σημαντικό. Είπατε για την «ΕΡΓΟΣΕ», για την παραίτηση ενός στελέχους της «ΕΡΓΟΣΕ», κ.λπ.. Θέλω να σας πω ότι ο συγκεκριμένος άνθρωπος και το στέλεχος το οποίο παραιτήθηκε εχθές, το έκανε για έναν και μοναδικό λόγο. Κατ’ αρχάς πρέπει να ξέρετε ότι ήταν αυτός ο οποίος επόπτευε και συνηγόρησε για τις δύο προηγούμενες συμβάσεις που είχαν γίνει. Ο ίδιος επειδή δεν πήρε τη θέση να εποπτεύει την τρίτη σύμβαση, θεώρησε ότι ήταν σκόπιμο και για άλλους προσωπικούς λόγους που δεν θέλω να αναφερθώ, ότι έπρεπε να δημιουργήσει αυτόν τον ντόρο.

Πώς, λοιπόν, είναι δυνατόν να είναι ο ίδιος που έχει συμφωνήσει γραπτώς, γιατί αυτά δεν γίνονται προφορικά, για τις δύο συμβάσεις και επειδή δεν πήρε στην επόμενη τη θέση ως εποπτεύων, να διαφώνησε; Σταματάω εδώ.

Τι δείχνει αυτό; Δείχνει για άλλη μία φορά ότι η προχειρότητα που υπάρχει από τον ΣΥΡΙΖΑ στην αντιμετώπιση των διαφόρων θεμάτων χωρίς τεκμηρίωση, χωρίς ουσία, αναδεικνύεται, ακούγεται ένα «μπαμ», σαν ένα σπίρτο που ανάβει και σε δευτερόλεπτα σβήνει. Κυρίες και κύριοι του ΣΥΡΙΖΑ, αυτή είναι η πολιτική σας, αυτή είναι η λογική που εφαρμόζετε σε όλα τα θέματα στην καθημερινότητα, από τα πολύ σοβαρά έως τα λιγότερο σοβαρά.

Θέλω, επίσης, να πω -και αναφέρομαι σε εσάς και τώρα κυρίως, κύριε Γιαννούλη, γιατί πριν αναφερόμουν στον ΣΥΡΙΖΑ- ότι συμφωνώ απόλυτα με τις απόρρητες εκθέσεις που έχουν κατατεθεί. Αλλά άλλη μια φορά αν θέλατε να βλέπατε από τη σοβαρή πλευρά όλη αυτή την τοποθέτηση την οποία κάνατε, θα αναζητούσατε αντίστοιχες εκθέσεις από το 2012, το 2013, το 2014, το 2015, το 2016, το 2017, το 2018, το 2019. Θα δείτε, λοιπόν, ότι οι αντίστοιχες εκθέσεις και απόψεις. οι οποίες έχουν πιο εμπιστευτικό χαρακτήρα στην ΥΠΑ, ξεπερνούν τις ογδόντα.

Ξέρετε τι σημαίνει αυτό; Ότι ο κάθε ένας υπάλληλος ή προϊστάμενος της ΥΠΑ έχει τη λογική -και σωστά την έχει- να αναφέρει πράγματα άκρως απόρρητα ή εμπιστευτικά για δύο λόγους. Ο πρώτος λόγος είναι γιατί αισθάνεται ότι πρέπει να το κάνει και ο δεύτερος λόγος είναι για να θεωρηθεί αν κάποια στιγμή συμβεί οτιδήποτε ότι «εγώ το έχω πει, το έχω καταθέσει». Αυτό σημαίνει ότι δεν είναι ότι δεν εφαρμόζονται οι κανόνες ασφαλείας ή ότι κάτι θα συμβεί, αλλά είναι ακριβώς -και το λέω με όλη την ειλικρίνεια των λόγων μου- η λογική που επικρατεί σε όλες τις δημόσιες υπηρεσίες. Και σας λέω να το ψάξετε, γιατί έχετε τη δυνατότητα να το ψάξετε, ότι τα προηγούμενα χρόνια είναι πάρα πολλές και δεν αναφέρομαι στον ΣΥΡΙΖΑ.

Το δεύτερο που ήθελα να πω είναι ότι άκουσα να γίνεται μία «επίθεση» στον συμπολίτη μου τον Γιάννη Αντωνιάδη, τον Φλωρινιώτη Βουλευτή.

**ΧΡΗΣΤΟΣ ΓΙΑΝΝΟΥΛΗΣ:** …(Δεν ακούστηκε)

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Κύριε Γιαννούλη, είμαι 100% σίγουρος ότι εάν έστω κατά 1% δεν πιστεύατε στην ασφάλεια των ελληνικών αεροδρομίων και των ελληνικών πτήσεων, δεν θα πετούσατε. Επειδή πετάω και εγώ, πετάμε και μαζί πολλές φορές, αισθανόμαστε απόλυτη ασφάλεια. Ας μη δίνουμε στον κόσμο την εντύπωση ότι τα ελληνικά αεροδρόμια και τα αεροπλάνα δεν έχουν ασφάλεια. Εάν είχατε κατά 1% αμφιβολία΄, δεν θα πετούσατε ούτε κι εσείς. Πετάτε όμως, όπως πετάω και εγώ και όπως πετάμε πάρα πολλοί.

Και γιατί πετάμε; Γιατί τα ελληνικά αεροδρόμια, οι Έλληνες και οι ξένοι πιλότοι, οι οποίοι πετάνε τα αεροπλάνα μας, των διαφόρων εταιρειών, είναι άνθρωποι με εμπιστοσύνη, γιατί η ΥΠΑ έχει τον απόλυτο έλεγχο και έχει τη δυνατότητα να προβλέπει και να γνωρίζει ό,τι γίνεται και να ελέγχει. Άρα αισθανόμαστε όλοι εμείς ασφαλείς, πόσω μάλλον οι Έλληνες πολίτες, πόσω μάλλον οι τουρίστες, οι οποίοι θα έρθουν τους επόμενους μήνες στην περιοχή μας.

Για να μπω λίγο εγώ, επιτέλους, επί της ουσίας, γιατί δυστυχώς δεν κατάφερε κανείς να μπει, θέλω να πω ότι όλα αυτά, τα οποία κουβεντιάζουμε για τις κυρώσεις, αφορούν κυρώσεις οι οποίες διαχρονικά ισχύουν πάρα πολλά χρόνια. Δεν εμφανίστηκαν σήμερα οι κυρώσεις. Και όλες αυτές οι κυρώσεις μόνο θετικά έχουν να δώσουν στη χώρα μας και επιταχύνονται αυτές οι κυρώσεις των αεροπορικών συμφωνιών με τρίτες χώρες και ειδικότερα με χώρες που έχουν μεγάλο εμπορικό και τουριστικό ενδιαφέρον. Ένα το κρατούμενο.

Το δεύτερο είναι ότι είναι απορίας άξιο πώς κόμματα της Αντιπολίτευσης μόνον για λόγους αντιπολιτευτικούς δεν δίνουν θετική ψήφο. Και δεν μπορώ να το κατανοήσω ειλικρινά, γιατί όλα τα δεδομένα τα οποία υπάρχουν και οι αναλύσεις που υπάρχουν δείχνουν ακριβώς τι σημαίνουν οι κυρώσεις. Ο πρώην Υπουργός Τουρισμού είπε ξεκάθαρα στην τοποθέτησή του πόσο σημαντικές είναι αυτές οι κυρώσεις για τη χώρα μας.

Ήθελα, επίσης, να απαντήσω σε μερικά ερωτήματα για να μη θεωρηθεί ότι τα αποφεύγω, τα οποία έθεσαν συνάδελφοι και στην επιτροπή, αλλά και εδώ. Δεν θέλω να μείνει κανένα κενό και καμμία ερώτηση που να μην έχει απαντηθεί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Πέντε λεπτά, ακόμη, κύριε Πρόεδρε, λίγη ανοχή σας παρακαλώ και κλείνω.

Στην απάντηση, λοιπόν, του κ. Βιλιάρδου σχετικά με την αναφορά περισσότερων άρθρων στην αεροπορική συμφωνία της Σαουδικής Αραβίας, σας λέω ότι οι αεροπορικές συμφωνίες βασίζονται στις ρήτρες που υποχρεωτικά έχει θέσει η Ευρωπαϊκή Επιτροπή, καθώς και στις διατάξεις της Διεθνούς Σύμβασης του Σικάγου. Η χώρα μας προτείνει για διαπραγμάτευση ένα συγκεκριμένο κείμενο, όπως αυτό της Χιλής και της Αιγύπτου, αλλά και των άλλων συμφωνιών οι οποίες έχουν ήδη ψηφιστεί.

Στην περίπτωση της Σαουδικής Αραβίας κατά τη διαπραγμάτευση της χώρας μας ζητήθηκε να αποτελέσει ως συμφωνία το κείμενο-υπόδειγμα Διεθνούς Οργανισμού Πολιτικής Αεροπορίας που περιλαμβάνει τις εν λόγω ρήτρες σε πιο αναλυτική μορφή. Αυτή είναι η διαφορά, λοιπόν. Αυτό έγινε αποδεκτό, δεδομένου ότι δεν ήταν αντίθετο με τα συμφέροντα της χώρας μας και δεν υπήρχε καμμία ουσιώδης διαφορά.

Γι’ αυτό, κύριε Βιλιάρδο, το κείμενο της Σαουδικής Αραβίας είναι διαφορετικό και μεγαλύτερο από τα υπόλοιπα.

Αναφορικά με τις τοποθετήσεις των εκπροσώπων του ΣΥΡΙΖΑ και της Ελληνικής Λύσης στα πρακτικά της Διαρκούς Επιτροπής τον Απρίλιο του 2022 υπογράφεται το μνημόνιο μεταξύ Πολιτικής Αεροπορίας και του Δήμου Μήλου για της εκτός ωρών λειτουργίας του αεροδρομίου με εξουσιοδοτημένο, εκπαιδευμένο συνεργάτη της Πολιτικής Υπηρεσίας και του δήμου, ο οποίος θα ελέγχει τα έγγραφα, τον αριθμό των επιβατών του αεροσκάφους που θα προσγειώνεται στο αεροδρόμιο. Σε καμμία περίπτωση δεν παρακάμπτεται ο έλεγχος από τις επίσημες ελεγκτικές αρχές και ούτε βέβαια μετατρέπεται ο κρατικός αερολιμένας της Μήλου σε παιχνιδότοπο.

Πραγματικά είναι απορίας άξιο, τόσα χρόνια που ήσασταν κυβέρνηση δεν γνωρίζατε ότι σε όλη την Ευρώπη ισχύει αυτό; Δεν γνωρίζατε ότι σε πολλά αεροδρόμια ισχύει αυτό; Είπα ενδεικτικά ότι τριακόσιες συμφωνίες υπάρχουν μόνο στην Ιταλία. Δεν είναι καινούργιο, είναι παλιό. Το ίδιο συνέβαινε και στην περιοχή μου, στην Κοζάνη, στο αεροδρόμιο της Κοζάνης, όπου το αεροδρόμιο χρησιμοποιείτο για τέτοιου είδους πτήσεις μέχρι πρότινος.

Δεν μπορεί, αγαπητοί συνάδελφοι, να έρχεστε και να εμφανίζετε ως πρωτόγνωρα κάποια πράγματα τα οποία ισχύουν σε όλη την Ευρώπη και σε πολλά αεροδρόμια και στην Αμερική και σε όλο τον κόσμο εδώ και πάρα πολλά χρόνια. Και στο κάτω-κάτω είναι μία λογική η οποία δεν έχει να κάνει καθόλου με την ασφάλεια. Η ασφάλεια είναι απόλυτα ελεγχόμενη. Είναι μια λογική, η οποία έχει να κάνει με την αύξηση της κίνησης του αεροδρομίου και κυρίως τη χειμερινή περίοδο που οι πτήσεις είναι ελάχιστες έως καμμία.

Άρα δεν γίνεται χρήση συγκεκριμένων ρυθμίσεων εκτός ωρών λειτουργίας του αεροδρομίου. Η συγκεκριμένη είδηση, λοιπόν, αφορά κυρίως, όπως είπα, τους χειμερινούς μήνες, που το αεροδρόμιο και το νησί καλύπτεται με δύο ή και καμμία πτήση καθημερινά.

Αναφορικά με τα κενά προσωπικού που αναφέρθηκαν, σας γνωρίζω, λοιπόν, ότι τα κενά προσωπικού -τα οποία όντως υπάρχουν- προκύπτουν στα περιφερειακά αεροδρόμια πέραν των εκατόν είκοσι ενός υπαλλήλων που υπάρχουν σήμερα. Αυτά τα κενά, όμως, καλύπτονται με υπηρεσιακές μετακινήσεις για την πλήρη κάλυψη των αναγκών που έχει κάθε αεροδρόμιο. Δεν έχει μείνει κανένα αεροδρόμιο τα τελευταία δυόμισι χρόνια χωρίς να καλυφθούν τα κενά τα οποία έχει. Και δεν λέω ότι δεν έχει κενά, έχει κενά, καλύπτονται, όμως. Το ιδανικό είναι να καλυφθούν όπως πρέπει και ξέρουμε όλοι πώς πρέπει να καλυφθούν. Με διαγωνισμό πρέπει να καλυφθούν αυτές οι θέσεις. Άρα δεν διακυβεύεται καθόλου η ασφάλεια των αεροδρομίων.

Σε ό,τι αφορά τις αεροπορικές αρχές, τις οποίες επικαλεστήκατε -αλλά και αρκετοί συνάδελφοι, όχι ένας- για την ασφάλεια των πτήσεων και για την ασφαλή μετακίνηση των επιβατών στον ελλαδικό χώρο και όχι μόνο, είναι οι δύο υπηρεσίες, η Υπηρεσία Πολιτικής Αεροπορίας αλλά και η Αρχή Πολιτικής Αεροπορίας, που είναι αυτές που έχουν αναλάβει και πιστοποιούν την απόλυτη ασφάλεια των ελληνικών πτήσεων.

Κυρίες και κύριοι, νομίζω ότι αυτές οι συμφωνίες είναι χρήσιμες για τη χώρα και για τον Έλληνα πολίτη. Η διαχείριση η οποία κάνετε για άλλη μια φορά, δυστυχώς, δεν βοηθάει. Δεν βοηθάει η αντιπολιτευτική λογική που επικρατούσε τόσα χρόνια σε αυτή τη Βουλή. Βοηθάει ακριβώς στο αντίθετο, βοηθάει στο να αποσυντονίζετε την ελληνική κοινωνία, να την τρομοκρατείτε και μόνο. Υπάρχει ακόμα χρόνος. Προσπαθήστε να αλλάξετε ρότα! Ελάτε να πάμε μαζί στα κοινά και σε αυτά τα οποία αφορούν όλη την ελληνική κοινωνία. Υπάρχουν και κάποια τα οποία είναι ξεχωριστά, η οικονομική πολιτική είναι για κάθε κόμμα ξεχωριστή. Υπάρχουν, όμως, κοινά θέματα που μπορούμε να καθορίσουμε μαζί.

Και σας προετοιμάζω ότι η ανακοίνωση του Πρωθυπουργού, το διάγγελμα του Πρωθυπουργού, μπορεί να ενοχλήσει εσάς, γιατί δεν θέλετε στην ουσία το καλό των Ελλήνων πολιτών, αλλά θα ευχαριστήσει και θα ικανοποιήσει τους Έλληνες πολίτες, γιατί η προσπάθεια που γίνεται είναι μια σοβαρή, σημαντική και αξιόπιστη προσπάθεια.

Ευχαριστώ πάρα πολύ, κύριε Πρόεδρε, για την ανοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κυρίες και κύριοι συνάδελφοι, κηρύσσεται περαιωμένη η συζήτηση ενιαία επί της αρχής, των άρθρων και του συνόλου των νομοσχεδίων του Υπουργείου Υποδομών και Μεταφορών και η ψήφισή τους θα γίνει χωριστά.

Προχωρούμε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών: «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Χιλής».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Χιλής |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς το σχέδιο νόμου του Υπουργείου Υποδομών και Μεταφορών: «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Χιλής» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελίδα 109α)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, προχωρούμε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών: «Κύρωση της Συμφωνίας Αεροπορικών Μεταφορών μεταξύ της Κυβέρνησης της Ελληνικής Δημοκρατίας και της Κυβέρνησης της Αραβικής Δημοκρατίας της Αιγύπτου».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

 **ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Συμφωνίας Αεροπορικών Μεταφορών μεταξύ της Κυβέρνησης της Ελληνικής Δημοκρατίας και της Κυβέρνησης της Αραβικής Δημοκρατίας της Αιγύπτου |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο δεύτερο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς το σχέδιο νόμου του Υπουργείου Υποδομών και Μεταφορών: «Κύρωση της Συμφωνίας Αεροπορικών Μεταφορών μεταξύ της Κυβέρνησης της Ελληνικής Δημοκρατίας και της Κυβέρνησης της Αραβικής Δημοκρατίας της Αιγύπτου» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελίδα 114α)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, προχωρούμε τώρα στην ψήφιση επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών: «Κύρωση της Αεροπορικής Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Αεροπορικής Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο δεύτερο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς το σχέδιο νόμου του Υπουργείου Υποδομών και Μεταφορών: «Κύρωση της Αεροπορικής Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελίδα 119α)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, για τεχνικούς λόγους θα διακόψουμε για πέντε λεπτά, ώστε να προχωρήσουμε στην επόμενη σύμβαση, αυτή του Υπουργείου Δικαιοσύνης.

(ΔΙΑΚΟΠΗ)

(META TΗ ΔΙΑΚΟΠΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, συνεχίζεται η συνεδρίαση.

Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης: «Κύρωση της Συμφωνίας μεταξύ του Υπουργείου Δικαιοσύνης της Ελληνικής Δημοκρατίας και του Υπουργείου Δικαιοσύνης του Κράτους του Κατάρ».

Το νομοσχέδιο αυτό ψηφίστηκε στη Διαρκή Επιτροπή κατά πλειοψηφία και εισάγεται προς συζήτηση στην Ολομέλεια με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως αυτής της συμφωνίας για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το Σώμα συνεφώνησε.

Ποιοι επιθυμούν να πάρουν τον λόγο;

**ΒΑΣΙΛΕΙΟΣ ΚΟΚΚΑΛΗΣ:** Κύριε Πρόεδρε, θα ήθελα τον λόγο παρακαλώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Βασίλειος Κόκκαλης, εισηγητής του ΣΥΡΙΖΑ, για πέντε λεπτά.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, εισάγεται προς ψήφιση στη Βουλή η σύμβαση του Υπουργείου Δικαιοσύνης της χώρας μας με το κράτος του Κατάρ, σύμφωνα με το άρθρο 25 παράγραφος 1 του Συντάγματος, προκειμένου αυτή η συμφωνία, η οποία υπεγράφη στις 14 Οκτωβρίου 2021 στη Ντόχα, να έχει ισχύ.

Εδώ θέλω να ξεκινήσω λίγο με κάποιες αιτιάσεις ορισμένων κομμάτων της Αντιπολίτευσης για το τι είδους συνεργασία μπορεί να υπάρξει όταν το δικαιικό σύστημα της χώρας μας δεν έχει καμμία σχέση με αυτό του το Κατάρ. Πράγματι δεν έχει, ούτε στο οικογενειακό δίκαιο ούτε στο ποινικό δίκαιο. Εμείς όμως, κύριε Υπουργέ, επειδή το βλέπουμε ως μια διεθνή συμφωνία, η οποία ενισχύει τις διπλωματικές σχέσεις της χώρας μας, γι’ αυτό και θα τοποθετηθούμε υπέρ. Διαφορετικά, πρόκειται για μια επίσημη -θα έλεγα- ανταλλαγή απόψεων μεταξύ του νομικού κόσμου του Κατάρ και της χώρας μας, μια επίσημη ανταλλαγή εμπειριών των ανθρώπων της νομικής επιστήμης του Κατάρ και της Ελλάδας. Γι’ αυτό και ψηφίζουμε υπέρ.

Δυο λόγια για την ακρίβεια όμως, για την οποία, ειδικά για το ρεύμα, αναγκάζεται ο Πρωθυπουργός να κάνει αυτές τις ανακοινώσεις ή το διάγγελμα. Άκουσα πριν και τους συναδέλφους. Μάλλον είστε εκτός πραγματικότητας, κύριοι της Κυβέρνησης. Δεν έχετε συναίσθηση της πραγματικότητας, καμμία σχέση από τους λογαριασμούς που έρχονται στα νοικοκυριά.

Σήμερα ο ελληνικός λαός περιμένει από την Κυβέρνηση να αντιμετωπίσει την πρόσβαση στο ρεύμα ως δημόσιο αγαθό, ως δικαίωμα, όχι ως εμπόρευμα. Περιμένει να αντιμετωπιστεί ως αναφαίρετο δικαίωμά του η πρόσβαση στο ηλεκτρικό ρεύμα. Και αυτό πώς μπορεί να γίνει; Με την καταπολέμηση της αισχροκέρδειας. Ποιες είναι οι κινήσεις που κάνετε; Καμμία. Τα κέρδη των εταιρειών θα τα αποφασίσει η Ρυθμιστική Αρχή Ενέργειας ή το Μέγαρο Μαξίμου;

Έλαβε χώρα ένα δημοσίευμα φιλοκυβερνητικής εφημερίδας το οποίο αναφέρει ότι τα κέρδη είναι σχεδόν 500 εκατομμύρια ευρώ, όταν η Ένωση Βιομηχανικών Καταναλωτών Ενέργειας τα αποδίδει, μόνο για τον μήνα Μάρτιο, στα 250 εκατομμύρια ευρώ. Περιμένει σήμερα ο ελληνικός λαός το απόγευμα ανάληψη ευθύνης, μια συγγνώμη. Μια συγγνώμη για τις λάθος εκτιμήσεις που κάνατε.

Θυμίζω από τον Σεπτέμβριο του 2021 στη Διεθνή Έκθεση της Θεσσαλονίκης τι λέγατε, ότι οι αυξήσεις θα είναι 3, 4, 5 ευρώ. Θυμίζω μετά από λίγους μήνες, όταν για πρώτη φορά από την Αξιωματική Αντιπολίτευση προτάθηκε η επιβολή πλαφόν, για ποιον λόγο μας κατηγορούσατε και μας κατηγορείτε για λαϊκισμό. Είναι λαϊκισμός η τοποθέτηση της ολομέλειας των δικηγορικών συλλόγων; Είναι λαϊκισμός; Είναι λαϊκισμός οι ανακοινώσεις των Συνδέσμων Βιομηχανιών Ελλάδος, οι οποίες κάνουν λόγο για υπερκέρδη των εταιρειών;

Πρέπει να αντιληφθείτε, κυρίες και κύριοι συνάδελφοι της Κυβέρνησης, ότι εσείς κυβερνάτε. Επιδίδεστε εδώ και μέρες τώρα σε μια αντιπολίτευση στην Αντιπολίτευση, κατηγορώντας την Αντιπολίτευση για λαϊκισμό. Επιτέλους, πρέπει να λάβετε ουσιαστικά μέτρα ανακούφισης. Όμως, δεν θέλετε να το κάνετε και αυτό έδειξε αυτή η απροθυμία να παρέμβετε, ενώ μπορείτε, στις αθέμιτες εμπορικές πρακτικές των εταιρειών. Δεν το κάνατε, γι’ αυτό και πρέπει να φύγετε. Όταν δεν θέλετε, πρέπει να φεύγετε.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε για τον χρόνο και παρακαλώ όλους τους ομιλητές γι’ αυτό.

Συνεχίζουμε τώρα με την κ. Κομνηνάκα από το Κομμουνιστικό Κόμμα Ελλάδας. Τουλάχιστον, μπορεί να είμαστε εκτός θέματος, αλλά είμαστε στον χρόνο μας και είναι πάρα πολύ σημαντικό.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Δεν αποτελεί εξαίρεση. Αντίθετα, κατά κανόνα, όταν οι κυβερνήσεις φέρνουν στη Βουλή μια συμφωνία για τη ρύθμιση διμερών ζητημάτων μεταξύ της Ελλάδας και ενός άλλου κράτους, στην πραγματικότητα δεν τίθεται η ουσία ούτε στο κείμενο της σύμβασης ούτε στην ίδια τη συζήτηση που αναπτύσσεται. Πίσω από το κάθε φορά επιμέρους κρύβεται η γεωπολιτική στόχευση, ενώ πολλές φορές μέσα από αυτές τις συμφωνίες, όπως και με τη συγκεκριμένη, προωθούνται γενικότερες επιδιώξεις της και αυτό κάνει και η σημερινή Κυβέρνηση με τη Συμφωνία μεταξύ των Υπουργείων Δικαιοσύνης της Ελληνικής Δημοκρατίας και του Κράτους του Κατάρ.

Κατά τη γνώμη μας, καλό θα ήταν η λογική των επιλογών αυτών να τίθεται πιο ανοιχτά, αν και σε έναν βαθμό υπονοήθηκε -το παραδέχθηκε λίγο-πολύ και τώρα, αν καταλαβαίνω καλά και ο Υπουργός-, για να γίνεται η συζήτηση στην ίδια την ουσία του θέματος.

Έτσι θα αναφερθούμε, βέβαια, εν συντομία στη σύμβαση, αλλά πριν θέλουμε να θέσουμε μια γενικότερη θέση γύρω από το ζήτημα αυτό των διεθνών συμφωνιών. Το Κατάρ δεν είναι όπως παρουσιάζεται. Στην πραγματικότητα, είναι ένα κράτος στην περιοχή του Κόλπου που παίζει τον δικό του ρόλο στο ιμπεριαλιστικό σύστημα. Οι σχέσεις που προωθεί η Κυβέρνηση με το κράτος αυτό κινούνται στην πραγματικότητα στο πλαίσιο των γενικότερων επιλογών που καθορίζονται από τη λεγόμενη «γεωστρατηγική αναβάθμιση» προς όφελος του μεγάλου κεφαλαίου και των ευρωατλαντικών σχεδίων στην περιοχή, όπως ισχύει και με σχετικές διαφοροποιήσεις, βέβαια, και με τα Ηνωμένα Αραβικά Εμιράτα. Αυτό σίγουρα δεν μπορεί να κρυφτεί.

Το Κατάρ, εξάλλου, από τις αρχές του χρόνου εντάχθηκε στο ειδικό καθεστώς του μείζονος μη νατοϊκού συμμάχου των ΗΠΑ, με ειδικό ρόλο στην περιοχή, ως συνέχεια της πρωτοβουλίας συνεργασίας της Κωνσταντινούπολης στο πλαίσιο του ΝΑΤΟ με τα κράτη του Κόλπου για ζητήματα που αφορούν στον διεθνή ιμπεριαλιστικό ανταγωνισμό, την αντιπαράθεση των ΗΠΑ με το Ιράν.

Επίσης, η περιοχή είναι πεδίο όπου εκδηλώνεται ο ανταγωνισμός ανάμεσα στην ελληνική και την τουρκική αστική τάξη. Επομένως καλό είναι η συζήτηση να αναδεικνύει αυτές τις πλευρές, πολύ περισσότερο που στις μέρες μας και λόγω του ιμπεριαλιστικού πολέμου στην Ουκρανία και την αντιπαράθεση ΗΠΑ - Ευρωπαϊκής Ένωσης με τη Ρωσία για το φυσικό αέριο το Κατάρ, τα καταριανά μονοπώλια αναβαθμίζουν τη θέση τους και προορίζονται να γίνουν ένας από τους ισχυρούς προμηθευτές υγροποιημένου φυσικού αερίου προς την Ευρωπαϊκή Ένωση.

Εξάλλου, πρόσφατα, τον Φεβρουάριο του 2022, έγινε στο Κατάρ το φόρουμ των χωρών εξαγωγής φυσικού αερίου και μετά από αυτό είναι χαρακτηριστικό ότι ακολούθησε αντίστοιχη συμφωνία του Κατάρ με την Αλγερία, μεταξύ άλλων, για νομική και δικαστική συνεργασία σε ποινικές υποθέσεις.

Επομένως, λοιπόν, αφετηριακό σημείο των σχέσεων που οικοδομεί η Κυβέρνηση είναι τα συμφέροντα και τα κέρδη μεγάλων οικονομικών ομίλων και κανένα όφελος δεν υπάρχει για τους λαούς, που θα συνεχίζουν να βυθίζονται στην ενεργειακή φτώχεια αλλά και στη δίνη των ανταγωνισμών, που τους επιφυλάσσουν ακόμα μεγαλύτερους κινδύνους.

Αυτά τα βασικά συμπεράσματα δεν μπορούν, βέβαια, να συσκοτιστούν από τις αναφορές στη σύμβαση, η οποία όντως φαίνεται να προωθεί τη δικαστική συνεργασία Ελλάδας - Κατάρ μέσω της ανταλλαγής πληροφοριών, δημοσιεύσεων, ενημέρωση για διοικητικές και δικαστικές εξελίξεις στις δύο χώρες, χωρίς βέβαια να γίνεται κάποια πιο συγκεκριμένη αναφορά, έστω στα στοιχεία της σύμβασης, για τις ακριβείς πληροφορίες που θα ανταλλάσσονται μεταξύ των δύο κρατών.

Η σύμβαση προβλέπει ακόμα τη συμμετοχή σε προγράμματα κατάρτισης δικαστών, εισαγγελέων, δικηγόρων, δικαστικών υπαλλήλων και διοικητικού προσωπικού των δύο χωρών, για τα οποία λέγεται, μάλιστα, ότι θα λειτουργήσει κοινή συντονιστική επιτροπή για τη διαμόρφωση των προγραμμάτων κατάρτισης.

Σε κάθε περίπτωση και αυτή την ίδια τη σύμβαση δεν μπορούμε να τη βλέπουμε σαν μια ακόμη απλή συμφωνία συνεργασίας, καθώς ιδιαίτερα η συνεργασία στον χώρο της δικαιοσύνης έρχεται πολλές φορές να υπηρετήσει προσαρμογές των συστημάτων δικαιοσύνης στις σύγχρονες ανάγκες κερδοφορίας του κεφαλαίου και, ταυτόχρονα, τον συντονισμό των διαφόρων μηχανισμών καταστολής, δημιουργώντας ασφυκτικές συνθήκες για τους λαούς των χωρών.

Υπάρχει αρκετή ανάλογη πείρα από τις κατευθύνσεις της Ευρωπαϊκής Ένωσης σε αυτόν τον τομέα, όπως βέβαια αντίστοιχη εμπειρία υπάρχει και στις προσπάθειες συνεχούς κατάρτισης των επαγγελματιών του χώρου δικαιοσύνης, δηλαδή σε ποια κατεύθυνση γίνεται στην πραγματικότητα.

Όμως, είναι χαρακτηριστικό το γεγονός -και κλείνω με αυτό- ότι η σύμβαση αυτή περιορίζεται σε μια αρκετά γενικόλογη περιγραφή των όρων, θέτει ένα πολύ βασικό περίγραμμα στη δικαστική συνεργασία των δύο χωρών και μάλιστα με μια ευρεία δυνατότητα οι όροι αυτής να αλλάζουν με την ανταλλαγή ρηματικών διακοινώσεων μέσω της διπλωματικής οδού.

Και αυτό μπορεί να εξηγηθεί σε έναν βαθμό, γιατί σε τελική ανάλυση αυτό που διαπιστώνουμε όλοι και είναι πραγματικά απορίας άξιο είναι επί τη βάσει ποιων κοινών αρχών του δικαίου, ποιας κοινής αντίληψης περί ανθρωπίνων δικαιωμάτων -στον βαθμό που αυτά προστατεύονται ακόμα και από το δικό μας δίκαιο- θα αναπτυχθεί αυτή η δικαστική συνεργασία και θα ανταλλάσσονται βέλτιστες πρακτικές με το Κατάρ.

Είναι, λοιπόν, προφανές ότι άλλες είναι πραγματικές επιδιώξεις, άλλου είδους στοχεύσεις υπηρετεί η υπογραφή της παρούσας σύμβασης και είναι απολύτως συνυφασμένη με τις ευρύτερες γεωπολιτικές εξελίξεις, ανακατατάξεις και στοχεύσεις που επιχειρεί να υπηρετήσει η Κυβέρνηση.

Και για όλους αυτούς τους λόγους, βέβαια, δεν μπορούμε να ψηφίσουμε τη σύμβαση, η οποία στην πραγματικότητα αποδεικνύεται ένα κενό γράμμα απλά και μόνο στο πλαίσιο αυτών των διεθνών σχέσεων.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ζητήσει ο Πρόεδρος της Κοινοβουλευτικής Ομάδας του ΜέΡΑ25 κ. Γιάνης Βαρουφάκης.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Ευχαριστώ πολύ, κύριε Πρόεδρε.

Εν αναμονή των μέτρων που θα ανακοινώσει σήμερα ο κύριος Πρωθυπουργός, προσπαθώντας να κυνηγήσει το φάντασμα που πλανάται πάνω από τη χώρα, το φάντασμα των λογαριασμών του ηλεκτρικού ρεύματος, που στοιχειώνει τον κόσμο μας εκεί έξω, θα μου επιτρέψετε να αναφερθώ σε αυτό. Μαθαίνω ότι αυτά τα μέτρα -έτσι διαβάζουμε- θα αντιμετωπίσουν αποτελεσματικά -αυτός είναι ο στόχος- το στοίχειωμα των νοικοκυριών και των μικρομεσαίων.

Από τη μια μεριά ο κύριος Πρωθυπουργός ετοιμάζεται να ανακοινώσει αυτά τα μέτρα και από την άλλη ο κ. Τσίπρας τις προηγούμενες μέρες κατέθεσε μια τροπολογία εκ μέρους του ΣΥΡΙΖΑ, με την οποία θα ασχοληθώ καλοπροαίρετα σε λίγο.

Όμως, επί της ουσίας, κυρίες και κύριοι συνάδελφοι, και οι μεν και οι δε, και η Νέα Δημοκρατία και ο ΣΥΡΙΖΑ, κάνετε ό,τι μπορείτε, για να μη γίνει το μόνο που πρέπει να γίνει, το οποίο είναι ένα και απλό: κατάργηση του Χρηματιστηρίου Ενέργειας.

Το πανάκριβο ηλεκτρικό ρεύμα και οι λογαριασμοί απόγνωσης κρύβουν τρία πράγματα. Κρύβουν ένα έγκλημα, κρύβουν ένα όργανο του εγκλήματος που χρησιμοποιεί μια μικρή «μαφία» και κρύβουν μια σταθερή πολιτική συγκάλυψη αυτής της «μαφίας» και αυτού του εγκλήματος.

Ποιο είναι το έγκλημα; Η μεταφορά πλούτου μέσω των λογαριασμών της τέως ΔΕΗ από τους πολύ πτωχευμένους και καταπονημένους πολλούς στους απελπιστικά λίγους, δηλαδή σε πέντε: στους κυρίους Βαρδινογιάννη, Λάτση, Μυτιληναίο, Περιστέρη και τη CVC τη βρετανική, που αγόρασε τη ΔΕΗ.

Το όργανο του εγκλήματος είναι αυτό το Χρηματιστήριο Ενέργειας, όπου γίνεται κάτι παλαβό. Δεν ξέρω αν έχετε συνειδητοποιήσει τι γίνεται.

Θα μου επιτρέψετε μια αλληγορία. Έστω ότι έχουμε τρεις παραγωγούς. Έξι έχουμε, αλλά λέω τρεις για να το κάνω πιο απλό. Έχουμε τον Πέτρο, τον Γιώργο και τον Φρανς, για να θυμηθούμε και ένα τραγούδι περίπου. Ο Πέτρος παράγει κιλοβατώρες από υδροηλεκτρικά και φωτοβολταϊκά με σχεδόν μηδενικό, οριακό κόστος, έστω με 5 λεπτά την κιλοβατώρα, για να βάλουμε και μερικά νούμερα, για να καταλαβαίνουμε τι εννοούμε. Ο Γιώργος παράγει από λιγνίτη με 15 λεπτά την κιλοβατώρα και ο Φρανς παράγει το ακριβό φυσικό αέριο, έστω ότι είναι 50 λεπτά. Το κόστος: 5 ο ένας, 15 ο άλλος, 50 ο τρίτος.

Τι κάνουν; Σύμφωνα με το Χρηματιστήριο Ενέργειας, αφήνουν τον Φρανς που έχει το κόστος των 50 λεπτών, το μεγαλύτερο κόστος, να προσδιορίσει εκείνος την τιμή. Σύμφωνα με την προσφορά του, λέει. Είναι και καλός άνθρωπος ο Φρανς. Θα μπορούσε να έχει πει 200 λεπτά. Έχει κόστος 50 λεπτά. Λέει 60, για να έχει ένα κέρδος 10 λεπτών την κιλοβατώρα.

Τι λένε τότε σ’ αυτό το πλαίσιο του Χρηματιστηρίου-καφενείου, γιατί περί αυτού πρόκειται; Ανακοινώνουν ότι η τιμή των 60 λεπτών ισχύει για όλες τις κιλοβατώρες και του Πέτρου και του Γιώργου και του Φρανς. Τα κέρδη του Πέτρου, που έχει τα φτηνά ανά μονάδα υδροηλεκτρικά έργα, φωτοβολταϊκά, είναι 60 η τιμή μείον 5 το κόστος, ίσον 55. Του Γιώργου είναι 60 μείον 15, ίσον 45. Του Φρανς είναι 60 μείον 50, που είναι το ακριβό φυσικό αέριο, ίσον 10.

Με άλλα λόγια, αυτά συνέβαιναν πριν από την αύξηση της τιμής του φυσικού αερίου. Η αισχροκέρδεια προϋπήρχε της ακρίβειας. Είναι συστατικό κομμάτι αυτού του ψεύτικου Χρηματιστηρίου Ενέργειας.

Πάμε τώρα στην αύξηση του φυσικού αερίου, που προϋπήρχε του πολέμου. Ήλθε και ο πόλεμος, ήταν στραβό το κλίμα, παράγινε. Αυξάνεται, λοιπόν, τώρα το αέριο, σύμφωνα με τα νούμερα που σας δίνω εδώ, για να υπάρχει ένας τρόπος επικοινωνίας μεταξύ μας.

Έστω ότι του Φρανς το φυσικό αέριο από 50 που ήταν ξεπετάγεται, λόγω του πολέμου και λόγω της πανδημίας, στα 90. Από τα 50 στα 90, μια αύξηση 80%. Τότε πώς λειτουργεί το Χρηματιστήριο Ενέργειας; Ο Φρανς λέει στον Πέτρο και στον Γιώργο -με το δίκιο του ο άνθρωπος- «με 60 λεπτά δεν βγαίνω, το κόστος μου έχει πάει στα 90». Έστω ότι ο Φρανς είναι καλό παιδί και δεν θέλει να εκμεταλλευτεί τη δεσπόζουσα θέση και σου λέει «10 λεπτά έβγαζα πριν, ας βγάλω 10 και τώρα, όταν με τα 50 το πουλάγαμε 60, τώρα που πήγε 90 το φυσικό αέριο θα πουλάω κάθε κιλοβατώρα προς 100». Πάλι κρατάει 10 λεπτά. Μειώνεται το ποσοστό κέρδους, αλλά σε απόλυτες τιμές έχει το ίδιο κέρδος ανά κιλοβατώρα.

Σκεφτείτε τις χαρές και τα πανηγύρια που θα κάνει ο Πέτρος. Ο Πέτρος έχει κόστος 5 λεπτά. Ήταν 60 λεπτά η τιμή, τώρα πήγε στα 100. Έχει 95 λεπτά κέρδος ο Πέτρος. Σκεφτείτε τον Γιώργο. Ο Γιώργος είχε 15 λεπτά, η τιμή ήταν 60, τώρα πήγε στα 100. Ο Γιώργος είχε 85 λεπτά κέρδος.

Θέλω να δείτε ότι εδώ είχαμε την αύξηση της τιμής του φυσικού αερίου γύρω στο 80% και, παρά το γεγονός ότι έχουμε μεγαλύτερο κόστος για όλους, το μέσο κέρδος των τριών αυτών, αν βγάλετε τον μέσο όρο, τώρα που αυξήθηκε πηγαίνει από τα 36,6 λεπτά στα 63. Έχουμε σχεδόν διπλασιασμό του μέσου κέρδους λόγω της ακρίβειας του φυσικού αερίου.

Τι θα πρέπει να γίνει; Είστε Κυβέρνηση. Ο Πρωθυπουργός σας θα καταθέσει κάποιες προτάσεις σήμερα.

Εμείς, το ΜέΡΑ25, ερχόμαστε εδώ σήμερα το πρωί, πριν καταθέσει τις προτάσεις ο Πρωθυπουργός σας. Έχει μαλλιάσει η γλώσσα μας να λέμε τι πρέπει να γίνει: Διαφορετικό πλαφόν ανά μονάδα παραγωγής, άλλο πλαφόν για τον Πέτρο, άλλο πλαφόν για τον Γιώργο και άλλο πλαφόν για τον Φρανς. Αυτό λέει η λογική. Φανταστείτε να λέγαμε στον καθέναν απ’ αυτούς: «Όποιο και αν είναι το κόστος σου, βάλε και ένα 5% από πάνω και αυτή είναι η χονδρική σου.». Γιατί άσχημο είναι ένα ποσοστό κέρδους επί του μέσου κόστους 5%; Βγείτε έξω στους ψηφοφόρους της Νέας Δημοκρατίας, στους μικρομεσαίους, και πείτε τους ότι 5% απόδοση είναι μικρή τη σήμερον ημέρα.

Αν το κάναμε αυτό, με τα νούμερα που σας έδωσα, η μέση τιμή όχι δεν θα ήταν 100, παρά την αύξηση του κόστους φυσικού αερίου, θα κατρακύλαγε στα 38,5 από τα 60. Θα είχαμε συρρίκνωση των κερδών, των προσόδων, των υπερκερδών, της αισχροκέρδειας που δημιούργησε το Χρηματιστήριο Ενέργειας και, παρά το γεγονός ότι αυξάνεται η τιμή του φυσικού αερίου, θα είχαμε σημαντικότατη μείωση της τιμής, χωρίς επιδοτήσεις, χωρίς καν να χρειαστεί να ψάξετε να φορολογήσετε τα κέρδη κατόπιν εορτής. Σιγά μην τα βρείτε!

Κυρίες και κύριοι συνάδελφοι, οι δικαιολογίες για να μη γίνουν αυτά που λέει το ΜέΡΑ25 καταρρέουν μία προς μία. Κάποιοι μάς λέγανε: «Αυτοί που λες εσύ “ολιγάρχες” αυτά τα υπερκέρδη τα επενδύουν στη μελλοντική πράσινη ενέργεια - ανάπτυξη της χώρας.». Ποιος σάς το είπε εσάς αυτό; Γιατί; Πάρτε τη CVC. Η CVC είναι μια βρετανική, κερδοσκοπική εταιρεία, ένα hedge fund ουσιαστικά από το Λονδίνο. Έχει πάρει τα υδροηλεκτρικά μας μέσα από την ιδιωτικοποίηση της ΔΕΗ και βάζει αυτά τα τεράστια ποσοστά κέρδους στην τσέπη της. Ποιος σάς λέει εσάς ότι η CVC θα θέλει να επενδύσει στην Ελλάδα; Έχει δεκαπέντε χιλιάδες εταιρείες. Μπορεί κάλλιστα να επενδύσει σε ακίνητα στο Μαϊάμι. Ποιος σάς λέει εσάς ότι το επιχειρηματικό της σχέδιο, το business plan της λέει ότι τη συμφέρει να επενδύσει σε φωτοβολταϊκά στην Ελλάδα; Κανένας. Τι μηχανισμοί υπάρχουν για να της επιβάλλετε να το κάνει; Κανένας.

Άλλοι μάς λένε: «Δεν γίνεται, δεν μας αφήνει η Ευρωπαϊκή Ένωση.». Ο κ. Σκρέκας στον «ΣΚΑΪ» τις προάλλες είπε: «Δεν μπορούμε να περιμένουμε άλλο την Ευρώπη. Θα εισαγάγουμε μέτρα, πλαφόν.». Άρα κάλπικη και αυτή η δικαιολογία, ότι δεν μας αφήνει η Ευρώπη. Μην ξεχνάμε -σας το έχω πει πολλές φορές- ότι στη Γερμανία μόνο το 20% της ενέργειας περνάει μέσα από το Χρηματιστήριο Ενέργειας. Το 80% περνάει ακριβώς μέσα από τη διαδικασία που εμείς προτείνουμε: διαφορετικό πλαφόν ανά μονάδα παραγωγής.

Άλλοι -μου το είπαν και χθες σε ένα κανάλι που ήμουν- λένε: «Μα, κύριε Βαρουφάκη, αυτά είναι περίπλοκα πράγματα. Δεν γίνονται από τη μία στιγμή στην άλλη. Πώς να υπολογισθεί το κόστος της κάθε μονάδας παραγωγής;». Μου το είπαν αυτό.

Διαβάζω στη σημερινή «Καθημερινή» -όχι σε καμμία εξτρεμιστική αριστερή εφημερίδα- το εξής: «Η ΡΑΕ υπολόγισε τα κέρδη στον τομέα παραγωγής ανά δεκαπεντάλεπτο που γίνονται οι προσφορές στη χονδρεμπορική αγορά για κάθε μονάδα και κάθε τεχνολογία, αέριο, λιγνίτες, υδροηλεκτρικά». Με άλλα λόγια αυτό που λέμε εμείς στο ΜέΡΑ25. Αλλιώς υπολογίζουν το κόστος των εταιρειών που παράγουν αέριο, αλλιώς των υδροηλεκτρικών και για κάθε εταιρεία. Ακριβώς αυτό που λέμε. Στη συνέχεια λέει η «Καθημερινή»: «Προχώρησε η ΡΑΕ σε σύγκριση των κερδών αυτών με τα κέρδη που έχουν εγγράψει οι εταιρείες στις ετήσιες λογιστικές τους καταστάσεις για το 2021». Άρα το έχουν κάνει. Δεν υπάρχει τέτοια δικαιολογία.

Τέλος, κάποιοι άλλοι μάς λένε: «Μα δεν είναι σωστό το κράτος να επιβάλλει σε ιδιώτες τιμές ή να τους φορολογεί για κέρδη που δεν δήλωσαν.». Καλά, σοβαρολογείτε; Πείτε το αυτό σε μικρομεσαίους οπαδούς της Νέας Δημοκρατίας και στα νοικοκυριά, στους οποίους η εφορία επιβάλλει αντικειμενικές αξίες και ταυτόχρονα έρχεται ο επιχειρηματίας και του λέει: «Εσύ δήλωσες αυτό το κέρδος, αλλά εγώ θα θεωρήσω ότι έχεις άλλο κέρδος.». Στους μικρομεσαίους το κάνει η εφορία, αλλά η ΡΑΕ και το κράτος μας, οι πολιτείες μας, στον κ. Βαρδινογιάννη, στον κ. Λάτση, στον κ. Περιστέρη, στον κ. Μυτιληναίο δεν μπορεί να το κάνει.

Κυρίες και κύριοι της Κυβέρνησης, κύριε Πρωθυπουργέ, προσέξτε. Σας παρακολουθούμε. Αν σήμερα δεν βάλετε πλαφόν, επιλέγοντας να επιδοτήσετε αυτούς τους κυρίους, επειδή θα επιλέξετε να μην τους στεναχωρήσετε, ο κόσμος εκεί έξω θα καταλάβει ότι επιλέξατε να χρεώνονται τα παιδιά και τα εγγόνια τους.

Γιατί αυτό σημαίνει επιδότηση. Δανείζεστε χρήματα από την τρόικα, από την Ευρωπαϊκή Κεντρική Τράπεζα. Αφήστε τα περί αγορών. Εκεί καταλήγουν τα ομόλογά μας. Στην Ευρωπαϊκή Κεντρική Τράπεζα. Δανειζόμαστε, φορτώνουμε νέο χρέος στα παιδιά μας, για να μην πληγούν τα κέρδη των αφεντικών σας. Γιατί η «Μητσοτάκης Α.Ε.» αυτούς έχει μετόχους.

(Χειροκροτήματα από την πτέρυγα του ΜέΡΑ25)

Κύριε Μητσοτάκη, μπορεί να βάλετε ένα πλαφόν. Ξέρω ότι η πίεση που δέχεστε από την κοινή γνώμη και μέσα από τους κόλπους της Νέας Δημοκρατίας είναι μεγάλη. Αν όμως βάλετε μόνο ένα πλαφόν, τότε να ξέρετε ότι θα φανεί πάλι η κοροϊδία. Δεν είναι δυνατόν να βάλετε στον Πέτρο, στον Γιόχαν και στον Φρανς το ίδιο πλαφόν, όταν ο ένας έχει ελάχιστο κόστος και ο άλλος έχει μέγιστο κόστος. Ένα πλαφόν είναι κοροϊδία.

Έρχομαι τώρα στην τροπολογία του ΣΥΡΙΖΑ, την οποία διάβασα πολύ προσεκτικά. Προσπερνώ, κυρίες και κύριοι συνάδελφοι, το θλιβερό γεγονός ότι όταν εμείς, το ΜέΡΑ25, καταθέσαμε την 6η Απριλίου, κύριε Ραγκούση, μια τροπολογία για ένα τρίμηνο μορατόριουμ αποσυνδέσεων ηλεκτρικού ρεύματος για νοικοκυριά και μικρομεσαίους κάτω από συγκεκριμένο εισόδημα, εσείς δεν μας τιμήσατε. Ο ΣΥΡΙΖΑ, όχι εσείς προσωπικά. Δεν μας τιμήσατε ούτε καν με ένα απαξιωτικό σχόλιο. Κουβέντα. Δεν είπατε τίποτα. Στις 6 Απριλίου καταθέσαμε τροπολογία για μορατόριουμ στις αποσυνδέσεις ηλεκτρικού ρεύματος. Κατά τα άλλα σάς ενδιαφέρει λέτε η προοδευτική διακυβέρνηση. Έτσι είστε. Τι να κάνουμε; Το αποδεχόμαστε.

Εμείς όμως δεν είμαστε έτσι. Γι’ αυτό διάβασα πολύ προσεκτικά τη δική σας τροπολογία, ψάχνοντας λόγους να τη στηρίξουμε. Στην ίδια κοπή του ρεύματος προφανώς συμφωνούμε. Το καταθέσαμε την 6η Απριλίου. Συμφωνούμε και σε κάτι άλλο που λέει η αιτιολογική έκθεση της τροπολογίας σας. Λέτε σωστά ότι «η ρήτρα αναπροσαρμογής εφαρμόστηκε σε μία αγορά ενέργειας με σοβαρές στρεβλώσεις, χονδρεμπορική αγορά με ολιγοπωλιακά χαρακτηριστικά, καθετοποιημένες επιχειρήσεις με προνομιακή θέση στην αγορά, χειραγώγηση τιμών και αισχροκέρδειας στη χονδρεμπορική αγορά, αδιαφάνεια και ελλιπή ενημέρωση καταναλωτών στη λιανική αγορά». Αυτό το λέει η δική σας αιτιολογική έκθεση. Σωστά.

Λέτε ακόμα και κάτι άλλο που είναι σωστό. «Παρ’ ότι η Ελλάδα», λέτε, «είναι αυτή τη στιγμή και εδώ και πολύ καιρό η ακριβότερη χώρα στην Ευρώπη στη χονδρεμπορική τιμή ηλεκτρικής ενέργειας, ελλείπει οποιαδήποτε αποτελεσματική κρατική πολιτική παρέμβασης στη δομή της αγοράς…» κ.λπ.. Έχετε δίκιο. Γιατί όμως ελλείπει; Ποιος ξέχασε να φροντίσει να μην ελλείπει; Ποιος έφτιαξε αυτή τη στρεβλή αγορά, Χρηματιστήριο Ενέργειας; Ποιος είπε κατά την ίδρυση του Χρηματιστηρίου Ενέργειας -και εδώ διαβάζω αυτολεξεί τις λέξεις του- ότι «το Χρηματιστήριο Ενέργειας θα ενισχύσει σημαντικά τις βιομηχανίες και θα διαμορφωθούν σημαντικά προσιτές τιμές ενέργειας»; Μήπως αυτά είναι λόγια του τότε Πρωθυπουργού Αλέξη Τσίπρα στην ετήσια σύνοδο του ΣΕΒ;

Ποιος Υπουργός Ανάπτυξης περιχαιρόταν για το Χρηματιστήριο Ενέργειας, λέγοντας -και πάλι αυτολεξεί σας διαβάζω- «στην αγορά τη χονδρεμπορική θα διαμορφώνονται τιμές τις οποίες στη συνέχεια οι λιανέμποροι θα τις μεταφέρουν στους καταναλωτές. Θα αυξηθεί ο ανταγωνισμός, θα υπάρξει θετικό όφελος, καθώς διάφορες εταιρείες θα προσπαθούν να αποκτήσουν μεγαλύτερο μερίδιο της αγοράς, προσφέροντας χαμηλότερες τιμές»; Μήπως ήταν ο Γιώργος Σταθάκης, Υπουργός Ενέργειας τότε;

Σε τι διέφεραν τα λόγια του κ. Σταθάκη από τα λόγια του κ. Χατζηδάκη, ο οποίος, αφού πήρε τη σκυτάλη και έγινε Υπουργός στη θέση του Υπουργού, είπε: «Μη φοβάστε. Ο κόσμος δεν θα πληρώσει τίποτα παραπάνω λόγω του Χρηματιστηρίου Ενέργειας.»; Κουβέντες που φαντάζομαι θα έχει μετανιώσει ο ίδιος.

Να, λοιπόν, τι εννοούσα προηγουμένως, όταν μιλούσα για πολιτική συγκάλυψη μιας «μαφίας» και ενός «μαφιόζικου» οργάνου, αυτού του Χρηματιστηρίου Ενέργειας.

(Χειροκροτήματα από την πτέρυγα του ΜέΡΑ25)

Ως κυβέρνηση, τέως σύντροφοι του ΣΥΡΙΖΑ, είχατε μια εξαιρετική ευκαιρία να μη στηθεί αυτό το φαγοπότι του δήθεν Χρηματιστηρίου Ενέργειας. Δεν τη χάσατε απλά. Τη θάψατε και μάλιστα χορέψατε πάνω στον τάφο της, ζητώντας από τον ελληνικό λαό να σας δοξάσει που εκσυγχρονίσατε την αγορά ενέργειας.

Εμείς δεν μένουμε στο παρελθόν. Διάβασα καλοπροαίρετα την τροπολογία σας, ψάχνοντας να βρω τι ακριβώς προτείνετε για το μέλλον. Αφήστε το παρελθόν. Ό,τι κάνατε κάνατε. Εδώ έχουμε μέλλον. Θα ήθελα να πιστεύω ότι μετανιώσατε για αυτά που κάνατε ή δεν κάνατε.

Εμείς κοιτάμε μπροστά.

Να κοιτάξουμε λίγο μπροστά στη βάση της τροπολογίας σας: Προτείνετε τρία πράγματα, να μη διακοπεί το ρεύμα μέχρι να αποφασίσει το Σ.τ.Ε, να τελεσιδικήσει. Και αν το Σ.τ.Ε, όμως, αποφασίσει ότι μια χαρά πλασμένα είναι όλα, τι θα γίνει τότε, κύριε Ραγκούση, κυρίες και κύριοι του ΣΥΡΙΖΑ; Θα κληθούν οι καταναλωτές, έστω σε δύο χρόνια, να τα πληρώσουν όλα μαζί, όλη τη ρήτρα αναπροσαρμογής μαζί και μάλιστα αφού θα έχει λήξει το μορατόριουμ στις αποσυνδέσεις που εσείς προτείνετε; Είναι δυνατόν να αποποιείστε της πολιτικής ευθύνης και να κάνετε ανάθεση ενός μείζονος πολιτικού ταξικού ζητήματος στη δικαστική εξουσία;

Το δεύτερο που προτείνετε –διαβάζω, πάλι verbatim, αυτολεξεί- «αναμόρφωση των χαρακτηριστικών υπολογισμού της ρήτρας αναπροσαρμογής και των συμβατικών υποχρεώσεων των προμηθευτών ηλεκτρικής ενέργειας όσον αφορά την τυποποίηση του υπολογισμού και τον τρόπο ενημέρωσης των καταναλωτών…» εκεί σταμάτησα να διαβάζω. Όποιος κατάλαβε τι είπα, να μου τρυπήσει τη μύτη. Άλλα λόγια να αγαπιόμαστε. Άρες μάρες κουκουνάρες. Μια ομίχλη λέξεων για να μην πείτε το ένα και μοναδικό που έπρεπε να πείτε: Κατάργηση του χρηματιστηρίου ενέργειας!

(Χειροκροτήματα από την πτέρυγα του ΜέΡΑ25)

Ο κ. Τσίπρας πρότεινε και κάτι τρίτο πρόσφατα σε μια τηλεοπτική συνέντευξή του που είδα, «να επιστρέψει –λέει- το «δ» στη ΔΕΗ –μακάρι- αλλά χωρίς εθνικοποίηση της ΔΕΗ». Γελάνε και οι πέτρες. Τι άλλο θα σκαρφιστείτε, ώστε να έχετε και την πίτα ολόκληρη και το σκύλο χορτάτο; Και να λέτε στον λαό ότι θα τον προστατεύσετε από τους ολιγάρχες, αλλά και να καθησυχάζετε τους ολιγάρχες ότι δεν θα προστατεύσετε τον λαό από αυτούς.

Εμείς, αντίθετα με εσάς, μιλάμε ξεκάθαρα: Θα βάλουμε μπροστά τη διαδικασία εθνικοποίησης ολόκληρου του συστήματος που κάποτε ήταν η τέως ΔΕΗ για να την αποδώσουμε στην κοινωνία. Εμείς δεν θέλουμε μία κρατικοδίαιτη ΔΕΗ. Αλλά πρέπει πρώτα να την εθνικοποιήσουμε, να την πάρουμε από τους ιδιώτες, έτσι ώστε να την κοινωνικοποιήσουμε στο πλαίσιο ενός έξυπνου αποκεντρωμένου δικτύου παραγωγής και διανομής πράσινης ανανεώσιμης ενέργειας.

Εσείς μπορεί να διαφωνείτε με αυτό -και το καταλαβαίνω ότι διαφωνείτε- αλλά ακόμα και αν εσείς διαφωνείτε με αυτό το όραμα του ΜέΡΑ25 για μια δημόσια -πραγματικά δημόσια- και αποκεντρωμένη ΔΕΗ, εφόσον είσαστε καλοπροαίρετοι, τουλάχιστον, θα συμφωνήσετε σε αυτό που προτείνουμε ότι πρέπει να γίνει αύριο το πρωί. Όπως προτείναμε την 6η Απρίλη: ΄Ενα μορατόριουμ στις αποσυνδέσεις αυτή τη στιγμή που ο κόσμος, απλά, δεν μπορεί να πληρώσει αυτούς τους λογαριασμούς και ταυτόχρονα αύριο το πρωί, χωρίς καμμία επιδότηση -δεν χρειάζονται επιδοτήσεις, δεν χρειάζονται νέα δάνεια από την τρόικα για να τα παίρνουν οι ολιγάρχες- ένα πλαφόν ανά μονάδα παραγωγής. Το λέμε και το ξαναλέμε.

(Χειροκροτήματα από την πτέρυγα του ΜέΡΑ25)

Όλα τα άλλα, για επιδοτήσεις, για ρήτρες αναπροσαρμογής, για Συμβούλια Επικρατείας, να δούμε τι θα πουν οι Βρυξέλλες, είναι όλα πράσσειν άλογα, φούμαρα που πουλάτε στους ψηφοφόρους σας για να μην αγγίξετε την αισχροκέρδεια των κ. Βαρδινογιάννη, Λάτση, Μυτιληναίου, Περιστέρη και βεβαίως της βρετανικής της CVC.

Κυρίες και κύριοι συνάδελφοι, κλείνοντας, κατανοώ τη δύσκολη θέση της Κυβέρνησης και της Αξιωματικής Αντιπολίτευσης, που νιώθετε την οργή του κόσμου, καθώς βράζει η οργή αυτή, αλλά -και τώρα μιλάω σε εσάς, τους Βουλευτές και τις Βουλεύτριες- τελείτε υπό κομματικές ηγεσίες δεσμευμένες στο άρμα των ολιγαρχών.

Από τη μία ο κ. Τσίπρας επιστρατεύει ευφυολογήματα με το γράμμα «δ» και το στρίβειν διά του Συμβουλίου της Επικρατείας, ώστε να μην πει κάτι που θα χαλάσει τις σχέσεις του με τους ολιγάρχες, οι οποίοι ξεκοκκαλίζουν την τέως ΔΕΗ στο πλαίσιο του χρηματιστηρίου ενέργειας που ο ΣΥΡΙΖΑ έστησε.

Από την άλλη, ο κ. Μητσοτάκης που υπόσχεται να υπερχρεώσει κι άλλο τα παιδιά και τα εγγόνια μας με δανεικά από την τρόικα, ώστε και να ελαφρύνει τους λογαριασμούς εν όψει εκλογών και να μη χαλάσει τις σχέσεις του με τους ολιγάρχες.

Τι να κάνετε κι εσείς; Βουλευτές είστε, δεν είστε μάγοι. Υπάρχει, όμως, κάτι συμβολικό μεν, ουσιαστικό δε, που μπορείτε να κάνετε και αυτή είναι η πρότασή μας σήμερα εδώ, στους Βουλευτές και στις Βουλεύτριες –όχι στα κόμματα: Να προσθέσετε την υπογραφή σας στη συλλογή υπογραφών που έχει ξεκινήσει από πρωτοβουλία πολιτών με τη στήριξη του ΜέΡΑ25 και άλλων, για ένα δημοψήφισμα με ένα ερώτημα: Να καταργηθεί, ναι ή όχι, το Χρηματιστήριο Ενέργειας.

(Χειροκροτήματα από την πτέρυγα του ΜέΡΑ25)

Αφού αδυνατείτε να εκφραστείτε εντός των κομμάτων σας, ιδίως σε αυτή την Αίθουσα, τουλάχιστον μπείτε στο https://revmagiaolous.org και συνυπογράψτε. Είναι το ελάχιστο χρέος στις επόμενες γενιές, στον κόσμο εκεί έξω που βράζει από οργή.

Χτες ο κ. Μυτιληναίος σάς τρόλαρε. Το ξέρετε; Είδατε ότι εκδόθηκε ο ισολογισμός της εταιρείας του; Σας τρολάρει. Σας είπε, το γράφει ξεκάθαρα, ότι τα κέρδη του από την αγορά ενέργειας αυξήθηκαν 108,3%. Δεν είναι να ντρεπόμαστε ως ελληνικό Κοινοβούλιο; Μόνο και μόνο γι’ αυτό η πολιτεία έχει υποχρέωση τουλάχιστον να διοργανώσει ένα δημοψήφισμα με το ερώτημα της κατάργησης του Χρηματιστηρίου Ενέργειας.

Σας ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχουμε ακόμη τον κ. Μυλωνάκη και την κ. Μπακαδήμα από εισηγητές.

Κύριε Μυλωνάκη, έχετε τον λόγο για πέντε λεπτά.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, στην επιτροπή είχα ρωτήσει κάτι τον καλό συνάδελφο, κ. Τσίγκρη ο οποίος είναι και ο εισηγητής για την κύρωση συμφωνίας μεταξύ του Υπουργείου Δικαιοσύνης, του Υπουργείου σας, και της Ελληνικής Δημοκρατικής Ένωσης και του Υπουργείου Δικαιοσύνης του Κατάρ. Είχε πει κάτι για μια δικαστική διπλωματία. Δεν ξέρω αν επιμένετε σε δικαστική διπλωματία. Νομίζω ότι πρέπει να μας εξηγήσετε.

**ΑΓΓΕΛΟΣ ΤΣΙΓΚΡΗΣ:** Κύριε Πρόεδρε, ναι, θα ήθελα τον λόγο να του εξηγήσω.

**ΑΝΤΩΝΙΟΣ ΜΥΛΩΝΑΚΗΣ:** Μήπως θέλετε να πείτε δικαστική διεθνή συμφωνία; Άλλο αυτό.

Πολύ ακούγεται αυτή η διπλωματία.

Κύριε Υπουργέ, σε μια περίοδο που πραγματικά και στην Ανατολική Μεσόγειο και στο Αιγαίο η Τουρκία μάς δημιουργεί τεράστια προβλήματα και η επιθετικότητα της έχει περάσει στο κόκκινο, φέρνουμε μια συμφωνία μεταξύ του Υπουργείου σας με το κράτος του Κατάρ, ένα κράτος σκληρών ισλαμιστών, σουνιτών, οι οποίοι δεν έχουν καμμία σχέση με το δικαιικό σύστημα, το δικό μας, το ευρωπαϊκό. Εκτός και αν λέτε ότι οι δικαστικοί και οι εισαγγελείς θα ανταλλάξουν εμπειρίες, θα κάνουν ανταλλαγή πληροφοριών, αν βρούμε κάτι ενδιαφέρον. Τι ενδιαφέρον τώρα να βρούμε εκεί; Διοργάνωση ημερίδων.

Είναι μια συμφωνία πάντως, κύριε Υπουργέ, η οποία είναι αόριστη, γενικευμένη όπως αντιλαμβάνεται κάθε καλόπιστος αναγνώστης. Εγώ, δηλαδή, κάθισα και τη διάβασα γιατί ήθελα να δω τι έφερε ο Υπουργός Δικαιοσύνης, τον οποίο εκτιμώ και το ξέρετε. Τι φέρνετε εδώ; Τι θέλετε δηλαδή να έχουμε με το Κατάρ; Τι συμφωνία είναι αυτή; Δεν μπόρεσα να το καταλάβω ούτε με τον κύριο Υφυπουργό, ο οποίος προσπάθησε να εξηγήσει.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Θα σας το εξηγήσω μετά.

**ΑΝΤΩΝΙΟΣ ΜΥΛΩΝΑΚΗΣ:** Μπορείτε να μας εξηγήσετε, γιατί αν διαβάσει κανείς τον πυρήνα, κυρίες και κύριοι συνάδελφοι, της συμφωνίας συμπεραίνει έτσι γενικά και αόριστα ότι αυτή η συμφωνία σχετίζεται με την ενίσχυση των τομέων δικαστικής συνεργασίας μεταξύ των δύο χωρών, μέσω ανταλλαγής πληροφοριών και βέλτιστων πρακτικών.

Και ερωτώ, κύριε Υπουργέ: το αντικείμενο ως θέμα θα το δεχτώ. Πώς θα επιτευχθεί αυτός ο σκοπός; Οι αραβικές χώρες, είπα και προηγουμένως, μπορεί να έχουν κάτι κοινό με το δίκαιο του δυτικού κόσμου; Μπορεί δηλαδή το Κατάρ να έχει βάση το ρωμαϊκό δίκαιο και στοιχεία του γαλλικού και γερμανικού δικαίου, όπως έχει το δικαιικό σύστημα της Ελλάδας και της Ευρώπης;

Σας είπα ότι είναι πάρα πολύ μεγάλα λάθη. Οι τελευταίες συμφωνίες και κυρίως οι αμυντικές συμφωνίες του Κατάρ με την Τουρκία όχι μόνο σε επίπεδο ανταλλαγής πληροφοριών, όχι μόνο σε εμπορικό.

Αν μου λέγατε ότι εμείς θα φέρουμε μία συμφωνία με το Κατάρ σε επίπεδο Υπουργείου Δικαιοσύνης και Προστασίας του Πολίτη για το θέμα της εγκληματικότητας, θα το καταλάβαινα. Για το θέμα της τρομοκρατίας, θα το καταλάβαινα. Για το θέμα της ανταλλαγής πληροφοριών και εμπειριών στη δικαιοσύνη, τι να καταλάβω;

Έχουμε καμμία σχέση εμείς με αυτούς; Δεν νομίζω ότι μπορούμε ούτε να αλλάξουμε το σύστημά τους ούτε αυτοί να καταλάβουν το ευρωπαϊκό σύστημα. Είναι μια ισλαμική χώρα σκληρών ισλαμιστών -το ξέρετε- σουνιτών, που μόλις το 2003 ενέκρινε το σύνταγμά της, μια μοναρχία η οποία νομίζω ότι δεν έχει καμμία σχέση με την Ελλάδα.

Άλλωστε πρέπει να ακούσουμε και ορισμένα πράγματα και να τα καταλάβουμε, κύριε Υπουργέ. Τριάντα έξι αεροσκάφη με την αμυντική συμφωνία του Κατάρ είναι προσγειωμένα στην Τουρκία. Διακόσιοι πενήντα Καταριανοί αξιωματικοί είναι στο πλευρό της Τουρκίας, η οποία Τουρκία ήταν στο πλευρό των Ταλιμπάν. Το ίδιο έγινε και με τους Καταριανούς, γιατί συνδέεται η εξωτερική πολιτική και με το Υπουργείο Δικαιοσύνης και με όλα τα Υπουργεία και με τη γενικότερη θέση της πατρίδας μας στην Ανατολική Μεσόγειο και στην υφήλιο.

Άρα, λοιπόν δεν έχουμε καμμία σχέση με το Κατάρ, καμμία ανταλλαγή πληροφοριών. Θα γίνεται ένα συμβούλιο κάθε λίγο και λιγάκι, θα πηγαίνουν δικοί μας δικαστές εκεί, θα πίνουν το καφεδάκι τους, θα βλέπουν το Κατάρ τι ωραίο που είναι, θα έρχονται οι Καταριανοί εδώ, θα τρώνε και θα πίνουν και ουσία μηδέν.

Η Ελληνική Λύση λοιπόν καταψηφίζει το παρόν νομοσχέδιο. Νομίζω ότι το γνωρίζατε εκ των προτέρων.

Προτού κλείσω, θα ήθελα να πω δυο λόγια για την τροπολογία του ΣΥΡΙΖΑ, κύριε Ραγκούση. Νομίζω ότι όσον αφορά τη ρήτρα αναπροσαρμογής, που λέτε να παγώσει, όταν θα έρθει η ώρα να πληρώσει ο Έλληνας πολίτης, τι θα κάνει; Η ρήτρα αναπροσαρμογής, όπως την έχετε φτιάξει με το Χρηματιστήριο Ενέργειας, δεν θα μπορέσει ποτέ να βγει.

Ξέρετε τι θα γίνει σήμερα το απόγευμα, τι θα ανακοινώσει ο Πρωθυπουργός; Ένα επιπλέον βάρος στην πλάτη του ελληνικού λαού, ο οποίος θα δανείζεται. Έχει δανειστεί, έχει βάλει μέχρι τώρα 4 δισεκατομμύρια. Τώρα θα βάλει άλλα 5 με 10 δισεκατομμύρια, γιατί αυτό όλο και θα ανεβαίνει και οι μόνοι που θα είναι κερδισμένοι, γιατί θα πάρουν το μερίδιο που τους αναλογεί, θα είναι οι πάροχοι, τους οποίους σήμερα ο Πρόεδρος της Ελληνικής Λύσης κατονόμασε.

Δεν το έκανε όπως ο κ. Βαρουφάκης, κύριοι του ΜέΡΑ25, που μίλησε για τον Χάνς, τον Γιώργο, τον τάδε και τα λοιπά. Αυτά είναι ημίμετρα. Εκτός κι αν φοβάστε, κάθε φορά που λέτε τα ονόματα των ολιγαρχών, μη χάνετε και μία μονάδα. Η Ελληνική Λύση δεν φοβάται τίποτα. Μόνο τον Θεό φοβάται.

**ΚΛΕΩΝ ΓΡΗΓΟΡΙΑΔΗΣ:** Τα είπε. Είπε και Λάτσης, Βαρδινογιάννης. Τα είπε.

**ΑΝΤΩΝΙΟΣ ΜΥΛΩΝΑΚΗΣ:** Είπε τον Χανς, τον Γιώργο, τον Πίτερ.

Μη φοβάστε τίποτα, διότι ο ελληνικός λαός έχει νου και καταλαβαίνει. Η Ελληνική Λύση επαναλαμβάνω καταψηφίζει την παρούσα συμφωνία.

(Χειροκροτήματα από την πτέρυγα της Ελληνικής Λύσης)

**ΑΓΓΕΛΟΣ ΤΣΙΓΚΡΗΣ:** Κύριε Πρόεδρε, θα ήθελα τον λόγο για προσωπικό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πείτε μας σε τι συνίσταται το προσωπικό για ένα λεπτό.

**ΑΓΓΕΛΟΣ ΤΣΙΓΚΡΗΣ:** Ευχαριστώ, κύριε Πρόεδρε.

Από την επιτροπή ήδη ο συνάδελφος, ειδικός αγορητής της Ελληνικής Λύσης μου ζητάει επιμόνως να του δώσω μια απάντηση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πείτε την απάντηση.

**ΑΓΓΕΛΟΣ ΤΣΙΓΚΡΗΣ:** Όταν, όμως, ψάξαμε να βρούμε για να πάρει την απάντηση, μίλησε και έφυγε από την επιτροπή. Τώρα που είναι εδώ, να του δώσω μια απάντηση, γιατί επιμένει να πάρει μια απάντηση. Και διαστρεβλώνει μόνιμα, όχι μόνο τα δικά μου λεγόμενα, αλλά όλων των εισηγητών και των αγορητών της Νέας Δημοκρατίας και της Κυβέρνησης η Ελληνική Λύση, σε μία μόνιμη λογική διαστρέβλωσης.

Για να βάλουμε τα πράγματα, λοιπόν, στη θέση τους, με ρώτησε το εξής: «Πώς εσείς, κύριε συνάδελφε, ένας πολιτικός, αλλά και άνθρωπος με πολύ μεγάλη κοινωνική ευαισθησία συμφωνείτε, στηρίζετε και εισηγείστε μία κατάπτυστη συμφωνία μεταξύ της Ελλάδας και του κράτους του Κατάρ στα θέματα δικαιοσύνης;». Να του απαντήσω, λοιπόν.

Επειδή είμαι ευαίσθητος, …

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ναι, αλλά αυτό δεν έχει καμμία σχέση τώρα…

**ΑΓΓΕΛΟΣ ΤΣΙΓΚΡΗΣ:** Κύριε Πρόεδρε, αφήστε με να ολοκληρώσω.

Επειδή είμαι ευαίσθητος κοινωνικά, όταν ζητάνε βοήθεια οι φτωχοί, τους ταΐζουμε. Όταν ζητάει βοήθεια ένας άστεγος, τον στεγάζουμε. Όταν ζητάει βοήθεια ένα κράτος, το οποίο δεν έχει τεχνογνωσία στον τομέα της δικαιοσύνης, του την προσφέρουμε.

Έχουμε πάρει τεχνική βοήθεια από άλλα κράτη και τη δίνουμε και εμείς απλόχερα. Αυτή είναι μια λογική της μεγάλης Ελλάδας και όχι μιας Ελλάδας της εσωστρέφειας, της μικροπρέπειας και της μικρότητας.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, έχω την τιμή να ανακοινώσω στο Σώμα το Δελτίο Επικαίρων της Παρασκευής 6 Μαΐου 2022.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 631/3-5-2022 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Τις καθυστερήσεις στην πρόσληψη εκπαιδευτικών των ειδικοτήτων χορού και κινηματογράφου στα καλλιτεχνικά σχολεία».

2. Η με αριθμό 643/3-5-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα –Ηλία Αρσένη προς τον Υπουργό Μετανάστευσης και Ασύλου, με θέμα: «Επαναπροωθήσεις και περιστατικά εγκατάλειψης αιτούντων άσυλο σε νησίδες του Έβρου».

Η κ. Μπακαδήμα έχει τον λόγο.

**ΦΩΤΕΙΝΗ ΜΠΑΚΑΔΗΜΑ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, είναι ένα σχέδιο νόμου, που αφορά μία κύρωση συμφωνίας μεταξύ του Υπουργείου Δικαιοσύνης της χώρας μας και εκείνο του κράτους του Κατάρ.

Είπατε, κύριε συνάδελφε της Νέας Δημοκρατίας ότι όταν ζητά μια χώρα τεχνική βοήθεια, όπως έχουμε λάβει και εμείς από άλλες, οφείλουμε να τη δώσουμε. Θα συμφωνήσω στο πλαίσιο της παρατήρησής σας. Πράγματι, όταν ζητά μια χώρα βοήθεια, μια άλλη χώρα οφείλει να την προσφέρει, ειδικά όταν πρόκειται για ζητήματα τεχνογνωσίας και άλλων τέτοιων πρακτικών ζητημάτων.

Παρ’ όλα αυτά ποια είναι η χώρα που ζητά τη βοήθειά μας; Γιατί δεν είναι μια δημοκρατική χώρα που λειτουργεί με δημοκρατικούς θεσμούς, μια χώρα που έχει κοινοβούλιο, που έχει κυβέρνηση ακόμα και αν ήταν μοναρχία. Μιλάμε για μια απόλυτη μοναρχία, μιλάμε για μια χώρα όπου απόλυτη αρχή είναι ο εμίρης, είναι ο επικεφαλής της οικογένειας Al Thani και για μια χώρα που έχει ένα κοινοβούλιο παρωδία. Αρκεί να σημειώσουμε ότι οι εκλογές στο κράτος του Κατάρ έγιναν το 2021, ενώ είχαν προκηρυχθεί το 2013, και μάλιστα μιλάμε για ένα κοινοβούλιο στο οποίο η πλειονότητα των μελών ορίζεται από τον εκάστοτε εμίρη και φυσικά ο μόνος ρόλος τους είναι να επικυρώνουν τις αποφάσεις του και να ακολουθούν πιστά τις εντολές του. Έτσι και αλλιώς, δεν μπορούν να κάνουν και κάτι άλλο βάσει του δικαίου της χώρας.

Ταυτόχρονα μιλάμε για μια χώρα, όπου πραγματικά το βασικό δίκαιο, η πηγή δικαίου της είναι η σαρία. Ποιο πεδίο, λοιπόν, συνεργασίας υπάρχει μεταξύ των δύο χωρών, της δικής μας δημοκρατικής χώρας και του κράτους του Κατάρ; Δεν είναι ανταλλαγή τεχνογνωσίας. Δεν μπορεί να είναι ανταλλαγή τεχνογνωσίας, όταν διαφέρουν τόσο πολύ τα δίκαια των δύο χωρών, εκτός αν θέλει να εκδημοκρατιστεί το Κατάρ. Αυτό θα είχε σημασία να το συζητήσουμε και νομίζω ότι θα είχε και εξαιρετικό ενδιαφέρον. Δεν πιστεύω ότι θα γίνει. Εξάλλου και το ίδιο το «σύνταγμά» τους –εντός πολλών εισαγωγικών η λέξη σύνταγμα- ορίζει στο πρώτο του άρθρο ότι επικεφαλής είναι η οικογένεια Al Thani. Οπότε τεχνογνωσία και ανταλλαγή εμπειριών τεχνικού περιεχομένου δεν είναι. Ποιο είναι το ζήτημα, λοιπόν, για μας; Το ζήτημα είναι η επιτροπή που συστήνεται και αυτό είναι το ζήτημα και για εσάς, κυρίες και κύριοι της Συμπολίτευσης και συνάδελφοι που θα στηρίξετε τη συγκεκριμένη σύμβαση, γιατί δεν μπορεί να ενταχθεί ούτε στο πλαίσιο μιας διεθνούς συνεργασίας αρμονικής συνύπαρξης γιατί δεν μπορεί να συζητηθεί εκτός του πλαισίου και εκτός των συνθηκών που επικρατούν στη χώρα με την οποία καλούμαστε να συνεργαστούμε.

Το ζήτημά σας, λοιπόν, είναι από τη μια πλευρά οι θέσεις που δημιουργούνται και όλα τα θετικά, όλα τα οφέλη που θα απορρέουν από αυτές για τα στελέχη που θα επιλέξετε να στελεχώσουν αυτή την επιτροπή και από την άλλη φυσικά το βλέμμα σας είναι στους επενδυτές που θα έρθουν. Εξάλλου θα έχουμε μια αγαστή συνεργασία με το κράτος του Κατάρ, θα ανταλλάσσουμε και τεχνογνωσία στον δικαστικό κλάδο, άρα είναι πολύ πιθανόν να έρθουν και επενδυτές, όπως εσείς φυσικά τους νοείτε επενδυτές, που θα έρθουν και αυτοί με πολύ μεγάλη «καλοσύνη» -εντός εισαγωγικών και αυτή η λέξη- να επενδύσουν ή μάλλον να τους χαρίσετε και να πάρουν ότι έχει απομείνει από τη δημόσια περιουσία.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κλείνω κύριε Πρόεδρε.

Εμείς όπως είπαμε εξαρχής θα το καταψηφίσουμε. Θεωρούμε πώς δεν υπάρχει πεδίο συνεργασίας, μεταξύ της δικής μας, μιας δημοκρατικής χώρας –σαφέστατα με τις διαφωνίες που έχουμε αλλά είμαστε δημοκρατική χώρα- και με μια απολυταρχική μοναρχία, όπως είναι το κράτος του Κατάρ.

Σας ευχαριστώ.

(Χειροκροτήματα από τη πτέρυγα του ΜέΡΑ25)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Προχωρούμε τώρα στον κύκλο με τους Κοινοβουλευτικούς Εκπροσώπους. Θα ξεκινήσουμε με τον κ. Ραγκούση από τον ΣΥΡΙΖΑ. Αμέσως μετά ακολουθούν κατά σειρά ο κ. Σκανδαλίδης, ο κ. Χήτας και ο κ. Κλέων Γρηγοριάδης. Στη συνέχεια θα μιλήσει ο Υπουργός και θα κλείσει η διαδικασία.

**ΚΛΕΩΝ ΓΡΗΓΟΡΙΑΔΗΣ:** Κύριε Πρόεδρε, εγώ δεν δικαιούμαι να μιλήσω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σωστά, επειδή έχει προηγηθεί ο Αρχηγός σας. Εγώ, κύριε Γρηγοριάδη, βλέπετε, προσπάθησα, αλλά είστε πολύ τυπικός και σας ευχαριστούμε.

**ΙΩΑΝΝΗΣ ΡΑΓΚΟΥΣΗΣ:** Έντιμος. Παίζει καθαρά ο κ. Γρηγοριάδης.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Ραγκούσης για πέντε λεπτά.

**ΙΩΑΝΝΗΣ ΡΑΓΚΟΥΣΗΣ:** Ευχαριστώ, κύριε Πρόεδρε.

Κύριε Τσιάρα, σήμερα η ημέρα είναι τέτοια που θα δικαιολογούσε μια παρέμβαση Κοινοβουλευτικών Εκπροσώπων, όπως και προηγουμένως Αρχηγών των κομμάτων, αφιερωμένη σε αυτό το οποίο όλοι υποτίθεται ότι περιμένουν σήμερα να ακούσουν από τον κ. Μητσοτάκη. Όμως, νομίζω ότι το σωστό είναι πράγματι να μη σπεύσει κανείς να τοποθετηθεί για κάτι το οποίο δεν έχει επίσημα γνωστοποιηθεί.

Είναι βέβαιο ότι όλοι εύχονται, όλοι ευχόμαστε να τελειώσει απόψε ο γολγοθάς τον οποίο ανεβαίνουν τα ελληνικά νοικοκυριά και οι ελληνικές επιχειρήσεις. Πιθανότατα αυτό δεν θα συμβεί, αλλά ας μην προτρέχουμε. Όμως μπορούμε να βγάλουμε ήδη ένα πολιτικό συμπέρασμα. Και το πολιτικό συμπέρασμα είναι ότι μπορεί απόψε να μην τελειώσει -και το πιθανότερο είναι αυτό- ο γολγοθάς του ελληνικού λαού σε σχέση με τις τιμές του ρεύματος και της ενέργειας, ωστόσο σήμερα τελειώνει πολιτικά ο ρόλος της Κυβέρνησής σας ως αντιπολίτευση της Αντιπολίτευσης.

Από σήμερα και μετά, κύριε Τσιάρα, δεν μπορείτε να ασκείτε αυτόν τον ρόλο κωμωδίας που ασκήσατε τα τελευταία χρόνια, για τον απλούστατο λόγο ότι τόσους μήνες που όλη η Αντιπολίτευση, το μεγαλύτερο κομμάτι του ελληνικού λαού το μεγαλύτερο κομμάτι της παραγωγικής Ελλάδας, οι ελληνικές επιχειρήσεις φωνάζουν και λένε, σε αυτό εσείς απαντούσατε ότι δεν υπάρχουν λεφτόδεντρα, δεν υπάρχουν τα δισεκατομμύρια που συνεπάγονται οι πολιτικές που προτείνετε. Σήμερα το βράδυ θα μετρήσουμε πόσα δισεκατομμύρια τελικά υπάρχουν, πόσα λεφτόδεντρα είναι αυτά τα οποία τα παρήγαγαν και σίγουρα θα υπογραμμίσουμε το τέλος του ρόλου σας ως αντιπολίτευση της Αντιπολίτευσης.

Τώρα, για τη συγκεκριμένη κύρωση ακούσατε προηγουμένως από τον εισηγητή μας, τον κ. Κόκκαλη, τα επιχειρήματά μας με βάση τα οποία έχουμε καθορίσει τη στάση μας απέναντι σε αυτήν. Όμως εμένα επιτρέψτε μου να πάω λίγο πέραν αυτής της σύμβασης, γιατί εδώ, κύριε Τσιάρα, αγαπητές και αγαπητοί συνάδελφοι, υπάρχει ένα ζήτημα το οποίο πολύ χαρακτηριστικά και με μεγάλη έμφαση αναδύεται μπροστά μας. Και το ζήτημα αυτό έχει να κάνει με αυτό που συνάγεται από αυτήν την ανυπαρξία νομοθετικού έργου αυτής της Κυβέρνησης και δεν είναι άλλο από αυτό που μας δίνει τη δυνατότητα να πούμε ότι έχει πια ο ελληνικός λαός απέναντί του μια ξέπνοη κυβέρνηση, η οποία έχει στερέψει και η οποία το μόνο που μπορεί να κάνει στο ελληνικό Κοινοβούλιο -και δεν είναι μόνο αυτό που εσείς σήμερα εισηγείστε και πριν από λίγο το ίδιο έκανε αντίστοιχος συνάδελφός σας, όπως και τις προηγούμενες εβδομάδες- είναι μόνο κυρώσεις συμβάσεων με χώρες του εξωτερικού, σε μια εποχή που η ελληνική κοινωνία, η ελληνική οικονομία και η χώρα στο σύνολό της διψούν και αγωνιούν για σημαντικές και προοδευτικές αλλαγές που πρέπει να γίνουν σε καίριους τομείς της δημόσιας ζωής.

Άρα, λοιπόν, ένα πολύ βασικό συμπέρασμα είναι ότι έχουμε να κάνουμε πια με μία Κυβέρνηση, η οποία δεν έχει να δώσει τίποτε άλλο, τουλάχιστον όσον αφορά την επίλυση των προβλημάτων που απασχολούν την ελληνική κοινωνία και την ελληνική οικονομία, γι’ αυτό και καταφεύγει σε αυτού του τύπου το νομοθετικό έργο.

Όμως, θα ήταν αυτό επαρκές και ακριβές, εάν έβαζα εδώ την τελεία; Όχι, δεν θα ήταν, γιατί κύριε Τσιάρα το Υπουργείο Δικαιοσύνης, όχι μόνο τώρα επί των ημερών σας, αλλά διαχρονικά, με βάση ποιο κριτήριο είναι αυτό από το οποίο κρίνεται η πορεία του και το έργο το οποίο παράγει για τον ελληνικό λαό; Είναι τι προσφέρει για την ενίσχυση του κράτους δικαίου, τι είναι αυτό το οποίο νομοθετεί για την ενίσχυση του κράτους δικαίου στην Ελλάδα ή τι δεν νομοθετεί ή τι δεν προσφέρει σε σχέση με αυτό. Και εσείς δεν είναι μόνο ότι έχετε πια στερέψει από πλευράς προσπαθειών να ενισχύσετε το κράτος δικαίου στην Ελλάδα, αλλά στην πραγματικότητα κάνετε ό,τι περνάει από το χέρι σας, ώστε να υπονομεύεται και να αποδυναμώνεται το κράτος δικαίου στην Ελλάδα.

Πού είναι η δημόσια διαβούλευση, κύριε Τσιάρα, για την ευρωπαϊκή οδηγία για τους προστατευόμενους μάρτυρες που εξήγγειλε ο γενικός σας γραμματέας στο ευρωπαϊκό Κοινοβούλιο, αποδεικνύοντας ότι έλεγε ψέματα ότι θα την είχατε δώσει σε δημόσια διαβούλευση από τα τέλη Απριλίου; Πού είναι;

Κι επειδή βιαστήκατε να αντιδράσετε, είναι το μόνο πλήγμα για το κράτος δικαίου αυτή σας είναι η αδυναμία και η πολιτική σας απόφαση ως Κυβέρνηση να φέρετε αυτή την οδηγία προς κύρωση στο ελληνικό Κοινοβούλιο; Όχι βέβαια. Ελευθερία δημοσιογραφικής έκφρασης: Καταγγέλλεται η χώρα μας για το περιβόητο άρθρο 191 του Ποινικού Κώδικα. Πού είναι η κατάργησή του; Προχτές διεθνώς ρεζιλεύτηκε η χώρα μας μετά το πόρισμα των «Δημοσιογράφων Χωρίς Σύνορα». Και η απάντηση σας ποια ήταν; Όχι το να υπερασπιστείτε το κράτος δικαίου στην Ελλάδα, αλλά το να καταφερθείτε και να επιτεθείτε κατά των «Δημοσιογράφων Χωρίς Σύνορα» λέγοντας διάφορα αμίμητα που κυρίως εκστόμισε ο Κυβερνητικός Εκπρόσωπος.

Είναι, όμως, κύριε Τσιάρα, και με αυτό τελειώνω, κύριε Πρόεδρε, μόνο οι «Δημοσιογράφοι Χωρίς Σύνορα»; Η κατάντια στην οποία έχετε οδηγήσει το κράτος δικαίου στην Ελλάδα, η κατάντια στην οποία έχετε οδηγήσει την ελευθερία δημοσιογραφικής έκφρασης δεν είναι μόνο οι «Δημοσιογράφοι Χωρίς Σύνορα» που την καταγγέλλουν, κύριε Τσιάρα. Θα καταθέσω τώρα έκθεση της UNESCO σύμφωνα με το Kapa Report. Διαβάστε την, κυρίες και κύριοι συνάδελφοι! Είναι ντροπή και όνειδος για την Ελλάδα του 2022 αυτή η έκθεση της UNESCO, όχι μόνο των «Δημοσιογράφων Χωρίς Σύνορα» και για την κατάσταση στον χώρο των ιδιωτικών μέσων ενημέρωσης και για την κατάσταση στη δημόσια ΕΡΤ.

Την καταθέτω για τα Πρακτικά, παρακαλώ.

(Στο σημείο αυτό ο Βουλευτής του ΣΥΡΙΖΑ κ. Ιωάννης Ραγκούσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα από τη μια έχουμε να κάνουμε με μία Κυβέρνηση της οποίας ο ρόλος ως αντιπολίτευση της Αντιπολίτευσης από σήμερα είναι να «κοιτάει τα ραδίκια ανάποδα» που λέει και ο λαός σε αντίστοιχες περιπτώσεις. Και από την άλλη έχουμε μια Κυβέρνηση που αντί να περιφρουρεί και να ενισχύει το κράτος δικαίου στην Ελλάδα με κυρώσεις συμβάσεων όπως αυτές που αφορούν τους προστατευόμενους μάρτυρες, στην πραγματικότητα αποδυναμώνει ακόμη περισσότερο το κράτος δικαίου στην Ελλάδα και κυριολεκτικά διασύρει τη χώρα μας διεθνώς μέσα από τις εκθέσεις όχι μόνο των «Δημοσιογράφων Χωρίς Σύνορα», αλλά και με βάση την έκθεση της UNESCO που κατέθεσα πριν από λίγο στα Πρακτικά.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο κ. Σκανδαλίδης, μετά ο κ. Χήτας, ο κ. Μπουκώρος και ο Υπουργός.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Κυρίες και κύριοι συνάδελφοι, κάτω από εξόχως δραματικές συνθήκες ο Πρωθυπουργός σήμερα αναγκάζεται να παρέμβει με μέτρα σε ένα τρομακτικό πρόβλημα που βιώνει η ελληνική κοινωνία. Δεν σπεύδω να προκαταλάβω αυτά που θα πει, ούτε να απαντήσω σε κάτι που δεν ξέρω, παρ’ ότι δεν είμαι καθόλου αισιόδοξος γι’ αυτό.

Σε αυτήν εδώ την Αίθουσα πριν από λίγες μέρες, όταν μίλησα για «δολοφονικούς» λογαριασμούς της ΔΕΗ υπήρξε μια αντίδραση ότι: «Ποιος; Ο Σκανδαλίδης μιλάει; Είναι λαϊκισμός». Δεν είναι λαϊκισμός, είναι μια πραγματικότητα που τη ζει ο Έλληνας πολίτης από τα πιο μικρά νοικοκυριά μέχρι τη μεσαία τάξη σε μεγάλη έκταση και με ένα τρομακτικό πρόβλημα επιβίωσης πια των ανθρώπων. Θα ήθελα, λοιπόν, να πω δυο λόγια που έχουν σχέση με το πώς φτάσαμε ως εδώ και τι πιστεύω ότι πρέπει να γίνει και τι προτείνω να γίνει. Εξάλλου καταθέσαμε και εμείς μια συγκεκριμένη τροπολογία σήμερα.

Σε ό,τι αφορά στο γενικότερο στρατηγικό πλαίσιο, που νομίζω ότι είναι εντελώς λειψό, έχει ένα απαράδεκτο κενό στρατηγικής γιατί ξεκινά από το χρηματιστήριο ενέργειας και την κοντόφθαλμη απόφαση να πωλείται καθημερινά το 100% της ενέργειας στην χρηματιστηριακή αγορά, όταν η Γερμανία και η Γαλλία έχουν το 29% και η Ιταλία μόλις το 11%. Στο επιχείρημα ότι «έτσι έκαναν οι περισσότερες χώρες» νομίζω ότι έγινε για άλλη μια φορά αντιγραφή μοντέλου χωρίς να υπολογιστεί η ιδιαιτερότητα της Ελλάδας, δηλαδή ο χαμηλός ανταγωνισμός και η περιορισμένη συνδεσιμότητα της χώρας μας σε ό,τι αφορά την ενέργεια.

Δεν πωλείται στην Ελλάδα, δηλαδή, ενέργεια βάσει μακροπρόθεσμων συμβολαίων που είναι μια σταθερή τιμή και μια σταθερή, αν θέλετε, αξία που έρχεται στη χώρα, αλλά το συνολικό ποσοστό, η συνολική ενέργεια πωλείται στη χρηματιστηριακή αγορά.

Αυτή την αστάθεια και την επικίνδυνη, αν θέλετε, απολυτότητα την ξεκίνησε με την απόφασή του ο ΣΥΡΙΖΑ και συνέχισε να την εφαρμόζει με πιο απόλυτο βαθμό η Κυβέρνηση της Νέας Δημοκρατίας.

Εν τω μεταξύ, από το 2020 και πριν από την κρίση τα τιμολόγια αυξάνονται συνεχώς αντί να μειώνονται. Η χώρα, λοιπόν, με βάση αυτή την πολιτική εισήλθε απροετοίμαστη στην κρίση, γιατί ενώ εδώ και χρόνια, από τις αρχές της δεκαετίας του 2010, οι ευρωπαϊκές αποφάσεις έδιναν την κατεύθυνση «Επενδύστε στις ΑΠΕ με στόχο να υποκατασταθεί το ορυκτό καύσιμο από τις Ανανεώσιμες Πηγές Ενέργειας σε μεγάλο βαθμό» και ενώ αρχικά υπήρξε μια προσπάθεια αυτό να απλωθεί στους αγρότες, στις μικρές επιχειρήσεις, στους πολίτες και στα νοικοκυριά, από ένα σημείο και μετά σταμάτησε αυτή η πολιτική, με αποτέλεσμα να περιορίζεται πια στο ολιγοπώλιο ορισμένων εταιρειών, οι οποίες κάνουν μεγάλες επενδύσεις και έχουν μεγάλα κέρδη και την ίδια στιγμή άρχισε να φθίνει όλη αυτή η προσπάθεια, να μπει συνολικά η κοινωνία στο να κερδίσει από αυτή την ιστορία -όχι μόνο το περιβάλλον, αλλά και η κοινωνία οικονομικά και τα νοικοκυριά- με αποτέλεσμα σήμερα να βρεθούν ουσιαστικά έρμαια σε αυτό τον ανταγωνισμό χωρίς όρους και όρια.

Η μείωση κατά 50% του λιγνίτη, που έγινε αρχικά και πιο βίαια μετά το 2020, αναγκάστηκε να μας εξαρτήσει από το φυσικό αέριο. Το φυσικό αέριο είναι και αυτό ένα ορυκτό καύσιμο, που είναι και αυτό μέσα στη χρηματιστηριακή αγορά. Και, άρα, η χώρα από μια ανάγκη να γίνει αυτόνομη ενεργειακά βρέθηκε εξαρτημένη, ευάλωτη και στο έλεος διαφόρων συμφερόντων.

Και, παρεμπιπτόντως, εδώ θέλω να πω μια κουβέντα. Θα μου το επιτρέψετε. Όταν ο Πρωθυπουργός μίλησε για το 90% των υπερκερδών, ότι θα φορολογήσει το 90% των εσόδων των μεγάλων επιχειρήσεων και ο κ. Τσίπρας ουσιαστικά το αποδέχτηκε με έναν τρόπο «να το κάνετε», εγώ είχα πει ότι είναι αφελές αυτό, διότι ο κύριος Πρωθυπουργός ουσιαστικά πέταξε τη μπάλα αλλού. Και την πέταξε αλλού τη μπάλα, διότι είναι πάρα πολύ καθαρό ότι οι ισολογισμοί που άλλοι εμφανίζονται με κάποιες, αν θέλετε, ζημιές και άλλοι με κάποια κέρδη, μικρά κέρδη, ποτέ δεν δείχνουν την αλήθεια και, άρα, ήταν μια ουσιαστική υπεκφυγή. Δεν επρόκειτο ουσιαστικά να φορολογηθούν τα μεγάλα υπερκέρδη και η αισχροκέρδεια των μεγάλων εταιρειών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, παρακαλώ δώστε μου δύο λεπτά.

Θα μου πείτε: Λύσεις εύκολες υπάρχουν; Όχι, βέβαια. Εμείς, λοιπόν, έχουμε προτείνει ως άμεσο μέτρο, ως μόνο άμεσο μέτρο, το πλαφόν στη λιανική τιμή του ρεύματος. Άμεσα να εφαρμοστεί σε εθνικό επίπεδο, να διεκδικηθεί και στο πλαίσιο της Ευρωπαϊκής Επιτροπής. Και πιστεύουμε ότι το να μπει το πλαφόν στη χονδρική τιμή δεν έχει άμεσο αποτέλεσμα, γιατί και στη χονδρική τιμή περνά μέσα από το χρηματιστήριο ενέργειας και δεν είναι βέβαιο ότι θα φτάσει στον καταναλωτή. Πάλι από αυτό το ουσιαστικό πλαφόν θα κερδίσουν οι μεγάλες εταιρείες χωρίς να είναι βέβαιο ότι θα κερδίσει ο καταναλωτής.

Λέμε, λοιπόν, ότι πρέπει να υπάρξουν δύο πράγματα: Πρώτον, το πλαφόν στη λιανική τιμή του ρεύματος -αυτό προτείνουμε στην τροπολογία που καταθέσαμε- και να υπάρξει και ένας δίκαιος μηχανισμός φορολογικών υπερκερδών όχι με απλό ευχολόγιο, αλλά μέσα από συγκεκριμένες δομές. Αυτό δεν γίνεται.

Τελειώνοντας θέλω να πω το εξής: Εμείς έχουμε στο μυαλό μας και έχουμε στην πολιτική μας πολλές επιλογές που έχουν σχέση με την πιο μεσοπρόθεσμη και μακροπρόθεσμη πολιτική.

Θέλουμε έναν δίκαιο μηχανισμό φορολόγησης των υπερκερδών. Θέλουμε ένα ευρύ πρόγραμμα εξοικονόμησης ενέργειας που να είναι συγκεκριμένο και να εμπλέκονται και οι πόροι του Ταμείου Ανασυγκρότησης. Θέλουμε διάχυση των ΑΠΕ στην κοινωνία, σε μικρούς παραγωγούς, σε ενεργειακές κοινότητες, για να ενισχυθεί η παραγωγή και παράλληλα να υπάρξει η μείωση της εξάρτησης από το φυσικό αέριο και από το ορυκτό γενικά.

Θέλουμε, τέλος, επενδύσεις στο δίκτυο με νέους υποσταθμούς, αλλά χρειάζονται πόροι από το Ταμείο Ανάκαμψης. Και εδώ η σύγκριση είναι πραγματικά για λύπηση. Μόνο τα 195 εκατομμύρια για διασύνδεση στα νησιά, τα 100 εκατομμύρια για ενίσχυση της ανθεκτικότητας και τα 12 εκατομμύρια για την αύξηση ισχύος των 800 μεγαβάτ δεν αποτελούν ουσιαστική πολιτική. Χρειάζονται πολύ πιο γενναίες αποφάσεις, άλλες κατανομές υπέρ των καταναλωτών, υπέρ των πολιτών, υπέρ των νοικοκυριών που σήμερα βιώνουν αυτήν την τρομακτική εμπειρία.

Είμαστε εδώ να τοποθετηθούμε και το βράδυ απέναντι στα μέτρα που θα εξαγγείλει ο Πρωθυπουργός.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Χήτας δεν είναι εδώ.

Επομένως, ο κ. Μπουκώρος έχει τον λόγο.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Θα μου επιτρέψετε να πω κατ’ αρχάς ότι διακρίνω μια αγωνία από τα κόμματα της Αντιπολίτευσης εν όψει των ανακοινώσεων του Πρωθυπουργού για την καταπολέμηση της ενεργειακής ακρίβειας. Έχουμε γίνει μάρτυρες όλοι τον τελευταίο καιρό της προσπάθειας κομμάτων της Αντιπολίτευσης και κυρίως της Αξιωματικής Αντιπολίτευσης να εκμεταλλευτούν αυτή τη δύσκολη κατάσταση, εν πολλοίς εισαγόμενη, για να μην πω αποκλειστικά. Βρήκαν ένα πεδίο ανάπτυξης πολιτικού λόγου, χωρίς όμως να προσφέρουν καμμία πρόταση για την αντιμετώπιση του ζητήματος, ως συνήθως.

Αντιλαμβάνομαι την αγωνία των κομμάτων της Αντιπολίτευσης, διότι τα μέτρα που θα ανακοινώσει ο Πρωθυπουργός σε λίγες ώρες θα είναι γενναία και αποτελεσματικά και θα επαναφέρουν το κόστος ρεύματος για το ελληνικό νοικοκυριό στα επίπεδα του 2020. Όμως αυτό δεν θα το κάνουν μέσα από λαϊκιστικές και εύκολες προσεγγίσεις, οι οποίες τις περισσότερες φορές που εφαρμόζονται δημιουργούν και αβάσταχτες συνέπειες. Τα μέτρα που θα ανακοινωθούν θα λαμβάνουν υπ’ όψιν τους και την ευστάθεια και την επάρκεια του συστήματος παραγωγής ρεύματος και δεν θα ρισκάρουν και την οικονομική πορεία της χώρας, βάζοντας την οικονομία και την ελληνική κοινωνία σε νέες περιπέτειες.

Όμως, εν πάση περιπτώσει, το να έρχονται εδώ τα κόμματα της Αντιπολίτευσης λίγο πριν ανακοινωθούν τα μέτρα και να κάνουν διάφορες κρίσεις δεν νομίζω ότι είναι μια υπεύθυνη στάση. Ας περιμένουμε όλοι, γιατί κατανοούμε τη δυσκολία που αντιμετωπίζουν τα ελληνικά νοικοκυριά και οι ελληνικές επιχειρήσεις. Οι πρώτοι που κατανοούν αυτή τη δυσκολία είναι η Κυβέρνηση και η παράταξη της Πλειοψηφίας. Γι’ αυτό και έχουν δαπανηθεί αρκετά δισεκατομμύρια μέχρι τώρα και εξαγγέλλονται σήμερα, όπως προείπα, και νέα μέτρα.

Παρατηρώ, όμως, με λύπη ότι ένα τόσο μεγάλο ζήτημα που έχει ανακύψει προσεγγίζεται από τα κόμματα της Αντιπολίτευσης με έναν τρόπο εύκολο, με έναν τρόπο απλοϊκό, ενώ όλοι γνωρίζουμε ότι είναι πολυσύνθετο ζήτημα. Άκουγα πριν από λίγο να προτείνουν όλοι να συνδεθούν οι αγρότες, να συνδεθούν τα νοικοκυριά, να συνδεθούν οι ΑΠΕ, οι επιχειρήσεις. Ωραίο ακούγεται αυτό, αλλά οι κύριοι που προτείνουν το συγκεκριμένο μέτρο στο οποίο συμφωνούμε πρέπει να ξέρουν ότι έχω καταθέσει ερώτηση για το «Net Metering» στο ελληνικό Κοινοβούλιο και απαντήθηκε από τον τότε Υπουργό Αγροτικής Ανάπτυξης από τον Οκτώβριο του 2015. Ενάμιση χρόνο καθυστέρησε να νομοθετηθεί τότε το «Net Metering», η αυτοπαραγωγή ρεύματος από τους αγρότες.

Και ενώ προτείνουν όλα αυτά τα ωραία πράγματα, δεν μας λένε τι έκαναν τα χρόνια που κυβέρνησαν για την ενίσχυση και την επαύξηση του ενεργειακού χώρου και του δικτύου. Δεν έκαναν απολύτως τίποτα. Τα τέσσερα χρόνια του ΣΥΡΙΖΑ, οι επενδύσεις για την αύξηση ισχύος του δικτύου ήταν 50 εκατομμύρια ετησίως. Σήμερα επί των ημερών της Νέας Δημοκρατίας είναι 250 εκατομμύρια ετησίως και πάλι λέμε ότι δεν επαρκούν και πρέπει να αναζητηθούν και καινούργια εργαλεία, διότι οι αιτήσεις για παραγωγή ρεύματος από ΑΠΕ υπάρχουν, κυρίες και κύριοι συνάδελφοι. Να συνδεθούν με το δίκτυο. Όροι σύνδεσης δεν υπάρχουν λόγω χωρητικότητας και λόγω δυναμικότητας.

Δηλαδή, δεν πρέπει να ανεβαίνουμε σε αυτό το Βήμα, ένα Βήμα που είναι το σπουδαιότερο στη χώρα και να λέμε: «Αυξήστε τις ΑΠΕ»! Ναι, αλλά πώς; Τι κάνατε για την επαύξηση της ισχύος του δικτύου, των υποσταθμών, του ενεργειακού χώρου γενικότερα; Τίποτα απολύτως!

Θα έλεγα, λοιπόν, ότι ούτως ή άλλως αυτή η Κυβέρνηση είναι στην κατεύθυνση της ενίσχυσης του τομέα παραγωγής ρεύματος από τις Ανανεώσιμες Πηγές Ενέργειας. Πρέπει να γίνουν πολλά βήματα. Από την κρίση πρέπει να βγάλουμε τα ανάλογα συμπεράσματα, να εκμεταλλευτούμε τα υδροηλεκτρικά μας, να προσεγγίσουμε καλύτερα το ζήτημα των ορυκτών μας, διότι ο χρόνος είναι περιορισμένος για την αξιοποίηση αυτών των όποιων κοιτασμάτων. Σε δέκα, δεκαπέντε, είκοσι χρόνια το πολύ, ακόμα και το φυσικό αέριο θα αποσυρθεί από την ενεργειακή αγορά, διότι είναι και αυτό ορυκτό καύσιμο. Πρέπει, λοιπόν, σε αυτό το διάστημα να σχεδιάσουμε τι μπορούμε να κάνουμε γρήγορα, ώστε να ενισχύσουμε και την οικονομία μας, αλλά και τη γεωπολιτική θέση της χώρας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα πρέπει να είμαστε προσανατολισμένοι στις ανανεώσιμες πηγές ενέργειας, διότι αυτό επιβάλλουν οι καιροί και η κλιματική αλλαγή, αλλά να δώσουμε τις προϋποθέσεις και τις υποδομές και στους μικρούς και στους μεγάλους παραγωγούς. Είμαστε πολύ μικρή χώρα για να χωριζόμαστε σε δεξιούς και αριστερούς, μεγάλους και μικρούς. Είμαστε δέκα εκατομμύρια και πρέπει να σταθούμε αντάξιοι των προκλήσεων αυτών των καιρών, μπροστά σε μια κλιματική αλλαγή και σε μια πληθυσμιακή έκρηξη του πλανήτη, όταν βλέπουμε ακόμα και οι πληθυσμιακές μεταβολές να καταγράφονται και η Ινδία τα επόμενα χρόνια να ξεπερνάει σε πληθυσμό την Κίνα. Ενώ οι προκλήσεις είναι πελώριες, εδώ ομφαλοσκοπούμε. Κοιτάμε τα μικροπολιτικά μας συμφέροντα και περιοριζόμαστε σε εύκολες και απλοϊκές προτάσεις, σε έναν κόσμο που γίνεται όλο και πιο ασταθής, όλο και πιο πολυσύνθετος.

Θα έλεγα, λοιπόν, κυρίες και κύριοι συνάδελφοι, να έχουμε υπομονή να ακούσουμε τα μέτρα που θα εξαγγελθούν από τον Πρωθυπουργό. Υπάρχει η βεβαιότητα στη δική μας παράταξη ότι μπορεί να έχουν αυτά τα μέτρα και κάποια αναδρομικότητα, αλλά θα εξομαλύνουν τον δρόμο για τους επόμενους μήνες. Ταυτόχρονα, η χώρα πρέπει να κάνει γρηγορότερα βήματα, να επιταχύνει τον βηματισμό της για την ενεργειακή της απεξάρτηση σε όσο το δυνατόν περισσότερο βαθμό.

Αυτή είναι η θέση μας και αυτήν υπηρετούμε με μεγάλη κατανόηση για τις δυσκολίες που πέρασε ο ελληνικός λαός τους τελευταίους μήνες από την ενεργειακή ακρίβεια, την οποία και θα αμβλύνουμε σε πολύ μεγάλο βαθμό με τα μέτρα τα οποία έρχονται.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

 **ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κύριος Υπουργός έχει τον λόγο και ολοκληρώνεται η διαδικασία.

Ορίστε, κύριε Τσιάρα, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, αντιλαμβάνομαι ότι η επικαιρότητα δημιούργησε λόγο μιας συζήτησης που ενδεχομένως δεν ήταν τόσο πολύ στο πνεύμα του συζητούμενου νομοσχεδίου που αφορά στην κύρωση της Συμφωνίας μεταξύ της Ελλάδος και του Κατάρ.

Βεβαίως, πριν δώσω και εγώ κάποιες απαντήσεις, θα ήθελα κατ’ αρχάς να μιλήσω για την ίδια τη συμφωνία. Δεν είχα τη δυνατότητα να βρίσκομαι κατά τη διάρκεια της συζήτησης στην επιτροπή, όπου παρίστατο ο Υφυπουργός Δικαιοσύνης, αλλά είναι γεγονός ότι στις 14 Οκτωβρίου του 2021, επισκεπτόμενος το Κατάρ υπέγραψα τη συγκεκριμένη συμφωνία με τον ομόλογο Υπουργό Δικαιοσύνης, τον κ. Μασούντ Μπιν Μοχάμεντ Αλ Αμερί.

Η συγκεκριμένη συμφωνία νομίζω ότι είναι ξεκάθαρο πως έχει κάποιες συγκεκριμένες παραμέτρους υλοποίησης. Είναι μια συμφωνία η οποία δεν αφορά σε δικαστική συνεργασία στην ουσία της δικαιοσύνης και αυτό γιατί, όπως πολύ σωστά αναφέρθηκε από αρκετούς συναδέλφους που ανέβηκαν στο Βήμα, υπάρχει εντελώς διαφορετική φιλοσοφία μεταξύ του δικαίου της Ελλάδος και του δικαίου του Κατάρ. Είναι μια συμφωνία η οποία αφορά σε διοικητική συνεργασία και πρέπει να το ξεκαθαρίσουμε το συγκεκριμένο θέμα.

Είπαμε ότι σε αυτό το πλαίσιο υπάρχει η ανταλλαγή εμπειριών για βέλτιστες πρακτικές εντός της αρμοδιότητας των Υπουργείων Δικαιοσύνης, η ανταλλαγή πληροφοριών σχετικά με τις ισχύουσες εθνικές νομοθεσίες, η ενθάρρυνση για τη διεξαγωγή και τη διοργάνωση διασκέψεων, η ανταλλαγή δημοσιεύσεων που αφορούν στις διοικητικές και δικαστικές εξελίξεις στον τομέα της συγκεκριμένης αρμοδιότητας και βεβαίως η δημιουργία κατάλληλων συνθηκών για άμεση επαφή μέσα από τη συνεργασία για την ανάπτυξη ευκαιριών σε προγράμματα κατάρτισης δικαστών, εισαγγελέων, δικηγόρων, δικαστικών υπαλλήλων και διοικητικού προσωπικού.

Με άλλα λόγια, κυρίες και κύριοι συνάδελφοι, αυτό το οποίο επιχειρούμε είναι να δημιουργήσουμε έναν λόγο πραγματικής επικοινωνίας με τη χώρα του Κατάρ για τα θέματα και τα ζητήματα της δικαιοσύνης. Συνιστά αυτό μια κακή πρακτική σε σχέση με το τι υπάρχει για τις συμφωνίες της χώρας με άλλες χώρες; Είναι ένα ερώτημα. Προφανώς όχι. Διότι πρέπει να καταλάβουμε ότι μέσα από όλη αυτήν τη διαδικασία που υπάρχει για την κύρωση των συμφωνιών αυτό που επιτυγχάνεται στο τέλος της ημέρας είναι οι ανοιχτοί δίαυλοι επικοινωνίας με διαφορετικές χώρες.

Μας ενδιαφέρει μόνο η Ευρώπη ή πρέπει η Ελλάδα να στραφεί και στον αραβικό κόσμο; Νομίζω ότι κι εδώ η απάντηση είναι αυτονόητη. Δεν είναι δυνατόν να μιλάμε για μια Ελλάδα εσωστρεφή, η οποία φοβάται να επικοινωνήσει ή φοβάται να ανοίξει ουσιαστικά τα μάτια της ή τα αυτιά της προς χώρες οι οποίες δεν ανήκουν αποκλειστικά και μόνο στην Ευρωπαϊκή Ένωση ή γενικότερα στην ήπειρο της Ευρώπης. Κι αυτό νομίζω ότι πρέπει να το καταλάβουμε.

Θέλουμε μια Ελλάδα εσωστρεφή; Θέλουμε μια Ελλάδα κλεισμένη στον εαυτό της; Ή θέλουμε μια Ελλάδα η οποία να είναι ανοιχτή σε οποιαδήποτε επικοινωνία με διαφορετικές χώρες, που για διαφορετικούς λόγους ή αν θέλετε μέσα από αυτό που διαμορφώνεται γεωστρατηγικά μπορεί να διαφοροποιούν τη θέση τους αλλά ταυτόχρονα να κρατούν ανοιχτό τον δίαυλο επικοινωνίας; Κι αυτό νομίζω ότι είναι μια αυτονόητη θέση και μια αυτονόητη απάντηση σε σχέση με όλα αυτά τα οποία έχουν ακουστεί εδώ νωρίτερα.

Λυπάμαι πραγματικά διότι υπήρξαν συνάδελφοι, οι οποίοι σε έναν πολύ μεγάλο βαθμό ευρισκόμενοι στο Βήμα εξέφρασαν μια άποψη ότι επειδή ενδεχομένως είναι μια χώρα η οποία ανήκει στον αραβικό κόσμο ή επειδή προέρχεται από μια άλλη κοινωνική, ιστορική ή πολιτική κουλτούρα δεν θα έπρεπε να έχουμε καμία επικοινωνία μαζί της. Όλα αυτά νομίζω ότι μας πάνε πίσω.

Τουλάχιστον θέλω από την πλευρά μου να συγχαρώ και να ευχαριστήσω τα πολιτικά κόμματα που μέσα από μια ένδειξη ωριμότητας δείχνουν και κατανοούν ότι το να συνάπτει η χώρα συμφωνίες με άλλες χώρες είναι ένα ζητούμενο το οποίο πρέπει να ενισχύουμε και στο οποίο πρέπει να επενδύουμε σε έναν πολύ μεγάλο βαθμό. Και τουλάχιστον απ’ όσο θυμάμαι εγώ -και είναι και θέμα ενδεχομένως και μεταξύ μας εμπειρίας και εμπειρίας που υπάρχει- η Νέα Δημοκρατία είτε βρισκόταν στην Κυβέρνηση είτε βρισκόταν στην αντιπολίτευση πάντα προσέτρεχε να υπερψηφίσει συμφωνίες με άλλες χώρες. Και αυτό πρέπει να είναι μια γενικότερη πολιτική και στρατηγική η οποία θα υπάρχει γενικότερα στην ελληνική πολιτεία ανεξαρτήτως κυβερνήσεων.

Όλα τα άλλα νομίζω ότι δεν έχουν κανένα χώρο συζήτησης και βεβαίως από εκεί και πέρα προφανώς όλοι κρινόμαστε. Υπάρχει μια ιστορική αναφορά σε σχέση με τον χρόνο που βρισκόμαστε και σε σχέση με αυτό που επιλέγουμε είτε να υπερψηφίσουμε και να υποστηρίξουμε είτε να καταψηφίσουμε και να βρεθούμε απέναντι.

Το θέμα είναι όμως ότι εδώ είναι μια στιγμή που η Ελλάδα συνάπτει μια συμφωνία με μια χώρα με την οποία όντως δεν υπήρξαν πολλοί δίαυλοι επικοινωνίας στο παρελθόν και που καταφέρνουμε σιγά-σιγά και να τους ανοίξουμε και να ενθαρρύνουμε μια σχέση, η οποία ενδεχομένως έχει και άλλου είδους χαρακτηριστικά τα οποία πρέπει κανείς να κατανοήσει. Κι εκεί βρίσκεται η ουσία της σημερινής συζήτησης σε ό,τι αφορά το νομοσχέδιο της συμφωνίας μεταξύ Ελλάδας και Κατάρ.

Όλα τα άλλα νομίζω, κυρίες και κύριοι συνάδελφοι, μπορεί να υπαγορεύονται από μια γενικότερη πολιτική θέση, αλλά πρέπει κανείς να δει τον ανοιχτό ορίζοντα και στον ανοιχτό ορίζοντα η πατρίδα μας είναι μια χώρα εξωστρέφειας, είναι μια χώρα που μπορεί να επικοινωνεί με όλο τον κόσμο, είναι μια χώρα που μπορεί να κρατάει, να διατηρεί και να ενδυναμώνει σχέσεις σε όλα τα μήκη και τα πλάτη της γης και αυτό πρέπει να κρατήσουμε. Και βεβαίως όλα αυτά τα ζητήματα μπορεί να περνούν από το Υπουργείο Δικαιοσύνης εν προκειμένω ή από κάποια άλλα Υπουργεία, και αυτό πρέπει κανείς να το δει απολύτως συνολικά.

Βεβαίως, εκτιμώ για άλλη μια φορά το γεγονός ότι από συναδέλφους ακούστηκαν και θετικά σχόλια και αυτό νομίζω ότι είναι κάτι το οποίο τιμά γενικά τη λειτουργία του ελληνικού Κοινοβουλίου.

Σε ό,τι αφορά τη γενικότερη συζήτηση, χαίρομαι, διότι δίνεται η αφορμή να απαντηθούν πολλά ζητήματα τα οποία σε έναν πολύ μεγάλο βαθμό κατανοώ και εγώ και ενισχύω την άποψη του Κοινοβουλευτικού Εκπροσώπου της Νέας Δημοκρατίας ότι δημιουργούν τεράστια αγωνία στα κόμματα της Αντιπολίτευσης.

Κυρίες και κύριοι συνάδελφοι, το πρώτο που θα έπρεπε κανείς να πει -και χαίρομαι, γιατί άκουσα τον κ. Βαρουφάκη να το λέει, αλλά να μην επιμένει σε αυτό- είναι το γεγονός ότι η ενεργειακή κρίση και οι τιμές στην ενέργεια δεν είναι ένα ελληνικό φαινόμενο. Μήπως πιστεύετε ότι είναι μόνο στην Ελλάδα; Μήπως πιστεύετε ότι μόνο οι Έλληνες πολίτες καλούνται να πληρώσουν το μάρμαρο στις ανατιμήσεις της ενέργειας λόγω του πολέμου στην Ουκρανία; Τότε δεν πληροφορείστε σωστά, γιατί το πρώτο που έπρεπε κανείς να παραδεχθεί, ευρισκόμενος σε αυτό το Βήμα είναι ότι έχουμε να κάνουμε με μια πανευρωπαϊκή κρίση και για την οποία πρέπει να ληφθούν, όντως, μέτρα και πρέπει κανείς να προτρέξει, προκειμένου αυτό το βάρος να μη συνεχίζεται να πέφτει στις πλάτες εν προκειμένω των Ευρωπαίων και δη των Ελλήνων πολιτών. Αυτό είναι το ζητούμενο.

Προφανώς, υπάρχει ανησυχία, γιατί για άλλη μια φορά υπάρχει έγκαιρη παρέμβαση της Κυβέρνησης και του Πρωθυπουργού.

Το καταλαβαίνω, κυρίες και κύριοι συνάδελφοι.

Και τώρα, αν αυτό είναι το τέλος, κύριε Ραγκούση, σήμερα της Κυβέρνησης, θα μου επιτρέψετε να σας πω ότι έχω πολύ διαφορετική άποψη και φροντίστε αυτό να το δείτε σε μια ευρύτερη ματιά. Θα σας βοηθήσει ως αντιπολίτευση. Σας διαβεβαιώνω, θα σας βοηθήσει πάρα πολύ. Θα κατανοήσετε καλύτερα τον ρόλο σας, θα κατανοήσετε καλύτερα τη θέση σας, θα κατανοήσετε τι πιστεύουν οι Έλληνες πολίτες για σας και θα καταλάβετε ότι δεν έχουν ξεχάσει την προηγούμενη διακυβέρνηση. Και μόνο η σύγκριση με το τι συνέβη στο πρόσφατο παρελθόν και το τι συμβαίνει τώρα, προφανώς από μόνη της αυτή η σύγκριση μπορεί να δείξει και ποια είναι η συνέχεια.

Το ζήτημα, όμως, κυρίες και κύριοι, του μεγάλου προβλήματος που υπάρχει στις όντως υψηλές τιμές της ενέργειας είναι ένα ζήτημα το οποίο πρέπει κανείς να το δει μέσα από μια συνολική αντιμετώπιση και νομίζω ότι ο Πρωθυπουργός εργάζεται πολύ μεγάλο χρονικό διάστημα σε αυτή την κατεύθυνση. Άλλωστε, θα ακούσουμε το βράδυ τις ανακοινώσεις. Με χαρά άκουσα τον κ. Σκανδαλίδη να λέει ότι θα τις κρίνουμε, όταν τις ακούσουμε, γιατί περί αυτού πρόκειται. Και όταν πρέπει κανείς σοβαρά να κινηθεί στον χώρο της πολιτικής, πρέπει η άποψή του να διαμορφώνεται μετά το πραγματικό γεγονός και όχι να προτρέχει. Διότι περί αυτού πρόκειται ακριβώς.

Και βεβαίως, το γεγονός ότι η Κυβέρνηση για άλλη μια φορά σε ένα μεγάλο ζήτημα που αφορά σε μια γενικευμένη κρίση έρχεται να προτρέξει και να δώσει απαντήσεις, νομίζω ότι, αν μη τι άλλο, τουλάχιστον φαίνεται καθαρά και η σοβαρότητα και η ευθύνη της και η προσπάθειά της, όπως βεβαίως και του ίδιου του Πρωθυπουργού απέναντι σε αυτά τα ζητήματα.

Θέσατε κάποια ζητήματα, κύριε Ραγκούση, για τα οποία με έχετε προκαλέσει και πρέπει να τα απαντήσω. Είπατε ότι δεν νομοθετεί η Κυβέρνηση; Έχετε ιδέα πόσο συχνά νομοθετούσε η κυβέρνηση του ΣΥΡΙΖΑ σε σχέση με αυτή την Κυβέρνηση; Θέλετε να σας πω εγώ για το Υπουργείο Δικαιοσύνης; Έχετε εικόνα;

Εγώ, λοιπόν, θα σας πω ότι σε δυόμισι χρόνια, μέχρι το τέλος του 2021, το Υπουργείο Δικαιοσύνης νομοθέτησε δεκατέσσερα νομοσχέδια. Ξέρετε πόσα νομοσχέδια είχαν νομοθετηθεί από το Υπουργείο Δικαιοσύνης από το 2000 έως τον Ιούλιο του 2019; Τριάντα ένα. Σε δυόμισι χρόνια δεκατέσσερα, σε δεκαεννιάμισι χρόνια τριάντα ένα.

Θέλετε να σας πω πόσα νομοσχέδια είναι έτοιμα και ελπίζω με βάση το ranking, τη σειρά που υπάρχει ουσιαστικά από τη Γραμματεία της Κυβέρνησης, να ψηφιστούν για αυτόν τον χρόνο; Δέκα, αρχής γενομένης από την επόμενη εβδομάδα.

Όλα αυτά σας τα λέω, γιατί πρέπει να κατανοήσετε ότι οποιαδήποτε σύγκριση και αν επιχειρήσετε σχετικά με το πρόσφατο παρελθόν της διακυβέρνησης ΣΥΡΙΖΑ, ειδικά στο κομμάτι της νομοθέτησης, νομίζω ότι θα αποβεί εις βάρος σας και είναι κρίμα να τα λέτε αυτά.

Αλήθεια, η οδηγία whistle-blowers ξέρετε τι περιέχει και γιατί έχουμε καθυστερήσει μέχρι τώρα; Διότι πρέπει λίγο να το καταλάβουμε αυτό. Επίσης, πρέπει να δείτε και τι συμβαίνει και με τις άλλες χώρες που πρέπει να ενσωματώσουν τη συγκεκριμένη ευρωπαϊκή οδηγία.

Πέραν της ίδιας της οδηγίας που είμαστε υποχρεωμένοι να ενσωματώσουμε, υπάρχουν και κάποια άλλα ζητήματα τα οποία διευρύνονται στο εθνικό δίκαιο. Θα μπορούσαμε πολύ απλά να ενσωματώσουμε την οδηγία και να κλείσει το θέμα. Σας το λέω ειλικρινά.

Όμως προσπαθούμε να ενσωματώσουμε και ζητήματα τα οποία ξέρουμε ότι απασχολούν την ελληνική κοινωνία και ξέρουμε ότι σε ένα πολύ μεγάλο βαθμό πρέπει να προτρέξουμε, για να μην τα βρούμε μπροστά μας την επόμενη μέρα.

Και για να καταλάβουμε τι γίνεται με αυτήν την οδηγία, πρέπει να καταλάβουμε όλοι μας, κυρίες και κύριοι συνάδελφοι –γιατί εδώ υπάρχει μια σύγχυση- ότι πρόκειται για μια διοικητική διαδικασία. Πρόκειται για μια διαδικασία, η οποία έχει τους μηχανισμούς προστασίας όλων των ανθρώπων που πάνε και καταγγέλλουν μια τέτοια συμπεριφορά, προκειμένου να μην υπάρξουν συνέπειες γι’ αυτούς.

Από εκεί και πέρα, για το τι θα συμβεί είναι υπεύθυνη είτε η Αρχή Διαφάνειας είτε η Εισαγγελική Αρχή. Κι εδώ είναι που πρέπει να καταλάβουμε ότι δεν υπάρχουν τέτοιου είδους ζητήματα.

Θα σας πω χαρακτηριστικά ότι η Γερμανία, η οποία είναι η πρωτοπόρος χώρα στην ενσωμάτωση των ευρωπαϊκών οδηγιών, ακόμη δεν έχει ενσωματώσει τη συγκεκριμένη οδηγία. Γι’ αυτό, λοιπόν, μη λέτε πράγματα τα οποία μπορείτε να τα κρίνετε με πολύ μεγάλη ευκολία, χωρίς να ξέρετε από πίσω τι ακριβώς συμβαίνει.

Τέλος, αναρωτηθήκατε τι έχει προσφέρει στο κράτος δικαίου η Κυβέρνηση. Θέλετε να συγκρίνουμε ποια είναι η πραγματικότητα τότε και πριν; Εκτός αν εννοούσατε ότι υπήρχε κράτος δικαίου, όταν η ενεργητική δωροδοκία ήταν πλημμέλημα. Εκτός αν κράτος δικαίου ήταν αυτό που κάποιοι συνάδελφοί σας ονειρεύονται, δηλαδή, να καταργήσουν όλους τους δικαστές και να φέρουν κάποιους δικούς τους καινούργιους. Εκτός αν κράτος δικαίου ήταν όλο αυτό το σκηνικό, το οποίο είχε στηθεί την προηγούμενη περίοδο και το οποίο ξέρετε πάρα πολύ καλά ότι κατέληξε σε φιάσκο. Το να έρχονται κάποιοι φορείς και να γνωμοδοτούν χωρίς να υπάρχει μια –εντός εισαγωγικών- «επίσημη» έκθεση, νομίζω ότι συνιστά τεράστια διαφορά.

Και επιπλέον, ξέρετε ότι όλες οι εκθέσεις της Ευρωπαϊκής Επιτροπής, τουλάχιστον επί των ημερών αυτής της Κυβέρνησης, βαίνουν όλο και θετικότερες για τις εξελίξεις στον χώρο της δικαιοσύνης στην Ελλάδα. Και αυτό είναι το πραγματικό στοιχείο.

Θέλω να μου λύσετε μία απορία, όμως. Μας φέρατε μια συγκεκριμένη έκθεση, μας είπατε ότι είναι της UNESCO και ότι καταγγέλλεται η Ελλάδα σε αυτήν την έκθεση. Εγώ προσπάθησα να διατρέξω το έντυπο το οποίο καταθέσατε στα Πρακτικά στον ελάχιστο χρόνο που είχα από τη στιγμή που το καταθέσατε ευρισκόμενος στο Βήμα και εγώ καθήμενος στο έδρανο του Υπουργού και δεν βρήκα καμμία αναφορά στην Ελλάδα.

**ΙΩΑΝΝΗΣ ΡΑΓΚΟΥΣΗΣ:** Δεν το έχετε διαβάσει καλά.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Ναι, θέλω να μου πείτε πού είναι. Όχι, σας προκαλώ, θέλω να μου πείτε πού αναφέρεται η Ελλάδα. Πείτε μου, σας παρακαλώ, πού λέει τη λέξη «Ελλάδα», διότι εδώ μιλάει για μία έκθεση, η οποία προφανώς αφορά στην ελευθερία του Τύπου, στο φαινόμενο της δολοφονίας δημοσιογράφων οι οποίοι υπηρετούν τον Τύπο ή τα γενικότερα μέσα μαζικής ενημέρωσης. Υπάρχει μια συγκεκριμένη αναφορά για την Αφρική και για το ότι πρέπει να γίνει μια εκπαίδευση και μια γενικότερη, αν θέλετε, ενημέρωση για όλα αυτά τα ζητήματα τα οποία αφορούν στην ελευθερία του Τύπου και ότι υπάρχουν καταγεγραμμένα προβλήματα στην Ευρώπη, αλλά είναι μια γενική έκθεση. Δεν αναφέρει πουθενά την Ελλάδα, εγώ δεν την είδα.

**ΙΩΑΝΝΗΣ ΡΑΓΚΟΥΣΗΣ:** Δεν το είδατε καλά.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Μπορεί να μην το είδα καλά. Θέλω να μου το δείξετε. Θέλω να μου δείξετε τι ακριβώς λέει για την Ελλάδα. Αυτό θέλω να μου πείτε.

Το λέω, διότι το να δημιουργούμε πάντα εντυπώσεις εδώ σε αυτό το Βήμα, κυρίες και κύριοι συνάδελφοι, προφανώς έχει μια πολιτική σκοπιμότητα. Όμως, κάποια στιγμή, όταν μιλάμε για τη δικαιοσύνη -η προσπάθεια για την ανόρθωση και αποκατάσταση της οποίας πρέπει να είναι συνολική και όχι μόνο μιας Κυβέρνησης-θα πρέπει να είμαστε πάρα πολύ προσεκτικοί σε σχέση με αυτό που λέμε και όχι οτιδήποτε γενικό να το κάνουμε και ειδικό με ευκολία.

 Όλα αυτά είναι ζητήματα τα οποία, τουλάχιστον νομίζω θα έπρεπε να τα βλέπουμε με μια διαφορετική οπτική από το ελληνικό Κοινοβούλιο και γενικότερα και από όλα τα πολιτικά κόμματα. Δεν μπορεί με αυτή την ευκολία να μιλάμε για τη δικαιοσύνη ή να εκπέμπουμε ένα μήνυμα ότι η δικαιοσύνη στην Ελλάδα δεν είναι αυτή που πρέπει ή δεν υπηρετεί το ρόλο της ή δεν υπάρχει κράτος δικαίου, επειδή κάποιοι που ταυτίζονται με τις ανακοινώσεις της Αντιπολίτευσης βγάζουν μία ανακοίνωση και λένε αυτό το πράγμα.

Τουλάχιστον η προσπάθεια που έχει γίνει το τελευταίο χρονικό διάστημα για την αποκατάσταση του κύρους της δικαιοσύνης και την αποκατάσταση της θεσμικής λειτουργίας της δικαιοσύνης και, βεβαίως, το να μην υπάρχουν ζητήματα τα οποία εκθέτουν την πατρίδα μας σε ευρωπαϊκό και παγκόσμιο επίπεδο είναι δεδομένη, σταθερή και συνεχής. Αυτή είναι η πραγματικότητα.

Από εκεί και πέρα, βεβαίως, αντιλαμβάνομαι την πολιτική λογική και την πολιτική σκοπιμότητα. Όχι όμως μέχρι εκεί. Κι όλα αυτά τα λέω και επιμένω πολλές φορές απλώς γιατί, κυρίες και κύριοι συνάδελφοι, υπάρχουν πεδία στα οποία μπορεί να συνεννοηθεί το πολιτικό σύστημα, αρκεί να υπάρχει καλή προαίρεση. Αν δεν υπάρχει καλή προαίρεση, προφανώς δεν μπορείς να συνεννοηθείς για τίποτα.

Όμως, το ζήτημα του να εκπέμπεις ένα μήνυμα το οποίο εκθέτει τη χώρα ή εκθέτει τη δικαιοσύνη της χώρας, χωρίς αυτό να είναι πραγματικό, είναι ένα ζήτημα τεράστιας ηθικής ευθύνης, το οποίο ο καθένας μπορεί να το αντιλαμβάνεται από τη δική του πλευρά.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κηρύσσεται περαιωμένη η συζήτηση επί της αρχής, των άρθρων και του συνόλου …

**ΙΩΑΝΝΗΣ ΡΑΓΚΟΥΣΗΣ:** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Οδυσσέας Κωνσταντινόπουλος):** ... του σχεδίου νόμου του Υπουργείου Δικαιοσύνης: …

**ΙΩΑΝΝΗΣ ΡΑΓΚΟΥΣΗΣ:** Κύριε Πρόεδρε, είναι ντροπή αυτό που κάνετε. Παραβιάζετε τον Κανονισμό!

**ΠΡΟΕΔΡΕΥΩΝ (Οδυσσέας Κωνσταντινόπουλος):** … «Κύρωση της Συμφωνίας …

**ΙΩΑΝΝΗΣ ΡΑΓΚΟΥΣΗΣ:** Δώσατε προηγουμένως τον λόγο στην κ. Γιαννακοπούλου …

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Όχι, δεν τον έδωσε. Τον έδωσε και στους δυο μας …

**ΙΩΑΝΝΗΣ ΡΑΓΚΟΥΣΗΣ:** Είναι ντροπή αυτό που κάνετε και είναι και αντιδημοκρατικό! Επί προσωπικού ζήτησα τον λόγο. Παραβιάζετε τον Κανονισμό!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Να μου κάνετε ένσταση.

**ΙΩΑΝΝΗΣ ΡΑΓΚΟΥΣΗΣ:** Αφού σας τιμά αυτό που κάνετε …

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν υπάρχει τίποτε προσωπικό. Καθίστε κάτω. Πείτε ό,τι θέλετε.

**ΙΩΑΝΝΗΣ ΡΑΓΚΟΥΣΗΣ:** Είναι αντιδημοκρατικό αυτό!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ναι, ωραία.

**ΙΩΑΝΝΗΣ ΡΑΓΚΟΥΣΗΣ:** Αφού σας τιμά να έχετε στα Πρακτικά τέτοιες αναφορές …

Κύριε Τσιάρα, αυτά που θέλω να δείτε είναι μέσα σ’ αυτά που κατέθεσα πριν.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριοι συνάδελφοι, κοιτάξτε να δείτε. Αυτή η διαδικασία είναι εκτός Κανονισμού. Η διαδικασία ολοκληρώθηκε. Είμαστε στην ψηφοφορία. Η διαδικασία έχει κανόνες, ολοκληρώνεται με τους κανόνες. Δεν υπάρχει κάτι άλλο.

Κηρύσσεται περαιωμένη η συζήτηση ενιαία επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης.

Προχωρούμε στην ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης: «Κύρωση της Συμφωνίας μεταξύ του Υπουργείου Δικαιοσύνης της Ελληνικής Δημοκρατίας και του Υπουργείου Δικαιοσύνης του Κράτους του Κατάρ»..

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Συμφωνίας μεταξύ του Υπουργείου Δικαιοσύνης της Ελληνικής Δημοκρατίας και του Υπουργείου Δικαιοσύνης του Κράτους του Κατάρ |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς το σχέδιο νόμου του Υπουργείου Δικαιοσύνης: «Κύρωση της Συμφωνίας μεταξύ του Υπουργείου Δικαιοσύνης της Ελληνικής Δημοκρατίας και του Υπουργείου Δικαιοσύνης του Κράτους του Κατάρ» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ.194α)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο των παραπάνω νομοσχεδίων.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 14.25΄ λύεται η συνεδρίαση για αύριο, ημέρα Παρασκευή 6 Μαΐου 2022 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**